
Det  philosophiske  Fakultet  har  kjendt  denne  Af- 
handling værdig  til  at  forsvares  for  den  philosophiske 
Doktorgrad. 

Kjøbenhavn  den  12te  August  1876. 


A.   F.   Mehren. 

d.  Å.  Dec.  fac.  phil. 


I. 


Historiens  Filosofi  eller  den  Videnskab,  der 
tilstræber  en  begribende  Erkendelse  af  den  hi- 
storiske Udvikling,  idet  den  fører  dennes  Begi- 
venheder tilbage  til  et  Princip,  for  deraf  at  aflede 
og  forklare  dem.  har  i  den  første  Halvdel  af 
dette  Aarhundrede,  da  den  først  rigtig  begyndte 
at  træde  i  Forgrunden,  ikke  fundet  mange  Dyrkere 
i  de  tre  nordiske  Riger.  Dette  kunde  vel  i  første 
Øjeblik  synes  paafaldende,  eftersom  den  historiske 
Videnskab  i  det  nævnte  Tidsrum  har  befundet 
sig  i  stadig  Fremgang  og  vidst  at  hæve  sig  til 
et  stedse  højere  Trin,  men  Grunden  til,  at  Hi- 
storiens Filosofi  er  bleven  tilsidesat,  maa  søges 
i  selve  den  nordiske  Historiks  Væsen.  Denne 
har  nemlig  haft  en  fortrinsvis  realistisk  Karakter, 
der  ikke  blot  har  ytret  sig  deri,  at  den  er  traadt 
i  en  afvisende  Modsætning  til  den  spekulative 
Opfattelse  af  Historien,   men  ogsaa  indenfor  dens 

eget  Omraade  har  denne  Ejendommelighed  fundet 
sit  Udtryk  deri,  at  Historikerne  langt  mere  have 
lagt  Vægt  paa  den  kritiske  Behandling  af  det 
rent  empiriske  Stof,  paa  de  enkelte  Kendsger- 
ninger i  deres  Isolation,  end  paa  den  afrundede, 
kunstneriske  Fremstilling  af  støn-e  Afsnit  eller 
relative  Totaliteter  indenfor  den  historiske  Ud- 
vikling. Den  historiske  Videnskab  har  i  Norden 
mere  haft  en  kritisk  end  en  plastisk  Karakter.  Men 
ligesom  de  tre  Rigers  historiske  Litteratur,  hvad 
den  anførte  Dom  ikke  udelukker,  har  frembragt 
omfattende  Værker,  i  hvilke  Kendsgjerningerne 
ere  gjennemklarede  af  Ideens  Lys,  og  hvis  Frem- 
stilling fyldestgjør  Historieskrivningens  kunstne- 
riske Fordringer,  saaledes  har  Historiens  Filosofi 
ogsaa  fundet  sine  Bearbejdere;  men  hvad  der  i 
denne  Retning  er  blevet  ydet,  har  rigtignok  ikke 
kunnet  gjøre  Krav  paa  Originalitet,  og  det  har 
heller  ikke  vundet  nogen  gennemgribende  Betyd- 
ning for  Videnskaben.  I  Aarhundredets  Begyn- 
delse foredrog  Professor  Niels  Treschow  paa 
Universitetet  „Elementer  af  Historiens  Filosofi". 
Vi  se  her  et  Forsøg  paa  at  levendegjore  Kends- 
gjerningernes  døde  Masse  ved  filosofiske  Ideer; 
men  de  Grundtanker,  hvorpaa  det  Hele  er  bygget: 
Ideen  om  Menneskeslægtens  Fremskridt  til  stedse 
større  Fuldkommenhed  og  Parallelismen  mellem 
Menneskeslægtens  Udviklingsperioder  og  Individets 
fysiologiske  Levealdre  fra  dets  Fødsel  til  Døden, 
staa  ikke  blot  i  Modsætning  med  hinanden,  men 
ere  langtfra   første  Gang   fremsatte   af  Treschow. 


Man  sporer  tydelig  i  hans  Elementer  Paavirk- 
ningen  af  Herders ,  Kants  og  Fichtes  Bidrag  til 
en  filosofisk  Opfattelse  af  Historien.  Bærer  nu 
end  Treschows  Arbejde,  som  Totalitet  betragtet, 
ikke  Originalitetens  Præg,  møder  man  dog  i  En- 
kelthedernes Udarbejdelse  baade  nye  og  skarp- 
sindige Bemærkninger,  og  det  kan  ikke  nok  som 
fremhæves,  at  vi  her  have  det  første  Forsøg  i  vort 
Fædrelands  Litteratur  paa  en  streng  rationel  Be- 
tragtning af  Menneskeslægtens  historiske  Udvikling. 
I  Modsætning  hertil  anlagde  N.  F.  Grundtvig 
en  specifik  kristelig  Synsmaade  paa  Historien.  I 
sine  forskellige  historiske  Arbejder,  hvis  Række 
aabnedes  med  „Kort  Begreb  af  Verdens  Krønike  i 
Sammenhæng.  Kbh.  1812",  fremtræder  den  Grund- 
opfattelse, at  Historien  er  det  af  Forsynet  førte 
Bevis  for  Kristendommens  Sandhed  og  derfor  i  sine 
væsenligste  Partier  en  guddommelig  Krønike ;  men 
ved  Siden  af  denne  Grundanskuelse  løber  den  fra 
Herder  optagne  Parallelisme  mellem  Menneske- 
slægtens og  den  Enkeltes  Livsperioder.  Foruden 
Treschows  og  Grundtvigs  Forsøg  paa  en  filosofisk 
Behandling  af  Historien  have  vi  i  dette  Aarhun- 
dredes  første  Halvdel  endnu  kun  at  nævne  Kr. 
Molbechs  „Forelæsninger  over  Historiens  Filo- 
sofi", der  bleve  holdte  ved  Universitetet  1841 — 42. 
Dette  Arbejde  maa  nærmest  sættes  i  Forbindelse 
med  Hegels  navnkundige  Værk  og  kan  indirekte 
betragtes  som  et  Korrektiv  til  den  hegelske  Kon- 
struktion af  Historien  ud  fra  den  absolute  Idé, 
idet   Molbech   vil  lade  den  historiske  Virkelighed 

3* 


komme  til  sin  fulde  Ret  i  Modsætning  til  de 
Overgreb,  hvori  den  maatte  finde  sig  i  det  Hegel- 
ske System.  Men  Molbech,  der  ellers  har  saa 
store  Fortjenester  af  den  reale  historiske  Viden- 
skab, vovede  sig  her  ind  paa  et  videnskabeligt 
Omraade,  der  var  ham  fremmed.  Allerede  i  Be- 
stemmelsen af  den  Opgave,  Historiens  Filosofi  har 
at  løse,  viste  han  sig  usikker,  idet  han  definerede 
Historiens  Filosofi  som  den  Videnskab,  der  kun 
har  med  Resultaterne,  med  Helhederne  af  den 
verdenshistoriske  Udvikling  at  gjøre,  medens  den 
egenlige  historiske  Videnskab  kun  refererer  sig 
til  det  Enkelte.  Molbech  gennemførte  ikke  noget 
Princip,  men  bragte  Filosofien  og  Historien  i  en 
rent  ydre  Forbindelse  med  hinanden,  hvad  han 
selv  kommer  til  at  indrømme,  idet  han  siger, 
at  man  i  hans  Forelæsninger  vil  finde  for  lidt  Fi- 
losofi og  for  meget  Historie.  Herved  domfælder 
han  sit  Standpunkt  eller  rettere  sin  Mangel  paa 
et  saadant,  og  hans  Forelæsninger,  der  kun  blev 
et  Fragment,  da  de  standse  ved  Middelalderens 
Begyndelse,  gjordes  ogsaa  til  Genstand  for  et 
skarpt  Angreb  fra  den  hegelske  Opfattelses  Syns- 
punkt*). Molbechs  Forsøg  fik  ikke  engang  forbi- 
gaaende  Betydning  i  Litteraturen. 


*)  Se  Fædrelandet  for  1841  Nr.  540.  Hvorved,  spørger 
den  anonyme  Kritiker,  adskiller  den  „filosofiske"  Ver- 
denshistorie sig  fra  selve  Historiografien?  Forskjellen 
er  ikke  en  absolut  Modsætning,  saaledes  at  Histo- 
riens Filosofi  kun  skulde  beskæftige  sig  med  den  ab- 


De  tre  ovennævnte  Arbejder  i  Historiens  Fi- 
losofi ere  indenfor  de  angivne  Tidsgrændser  de 
vigtigste,    som  ere  fremkomne  paa  dansk  Grund; 


strakte  Ide,  medens  Historien  kun  skulde  blive  en 
løs  Fremstilling  af  de  passerede  Fakta;  men  Mod- 
sætningen er  at  søge  deri,  at  Historien  fastholder 
disse  Fakta,  denne  hele  Cyklus  af  Begivenheder  i 
deres  Enkelthed  og  lader  sig  nøje  med  den  naive 
Vished  om  Ideens  Tilstedeværelse  i  dem,  uden  viden- 
skabelig at  retfærdiggjøre  denne  sin  Forudsætning 
ved  at  udvikle  Begivenhederne  af  Ideen  som  det 
verdenshistoriske  Princip.  Historieskrivningen 
lader  kun  IdeensLys  gennemskinne  den  frem- 
stillede Masse  af  Begivenheder,  uden  at  den 
her  bringer  det  til  videre  end  til  en  umid- 
delbar Anskuelse  ellerFølelse  afldeensMagt, 
og  netop  derfor  har  Historien  en  poetisk 
Karakter.  Men  Historiens  Filosofi  lader  i  Mod- 
sætning hertil  dette  Materiale,  disse  Begivenheder 
være  uden  Betydning  i  dem  selv,  men  den  betragter 
Begivenhederne  i  deres  konkrete  Bestemthed  som 
verdenshistoriske  Momenter,  den  opløser  den  hele 
Detail,  den  kompakte  Masse,  i  en  dialektisk 
Strømning. 

Vi  formode,  at  denne  Kritik  af  Molbechs  Fore- 
læsninger var  den  ydre  Foranledning  til  Fremkomsten 
af  Fr.  Schierns  Afhandling  om  „Historieskrivningens 
Udvikling"  (1842),  hvori  Forfatteren  søger  at  be- 
stemme det  forskjellige  Standpunkt,  som  Filosofen  og 
den  filosofiske  Historieskriver  indtager  overfor  Hi- 
storien. Ved  Filosofien  forstaar  Schiern  her  Hegels 
Disciple,  Tænkerne  af  den  absolute  Idealismes  Kate- 
gori, og  den  Opgave,  der  tilfalder  Filosofen  overfor 
Historien,  bestemmer  Schiern  ogsaa  i  væsenlig  Over- 
ensstemmelse med  Hegel.     „Den  filosofiske  Historie- 

men  intet  af  dem  kan  siges  at  have  afgivet  væ* 
senlig  nye  Synspunkter  for  den  historiske  Ud- 
vikling. Kan  det  allerede  heraf  forklares,  at  de 
kun  mødte  en  vis  midlertidig  Opmærksomhed,  saa 
var  der  dog  en  særlig  Omstændighed,  der  allerede 
paa  Forhaand  bevirkede,  at  Historikerne  modtoge 
de  tvende  førstnævnte  med  Tvivl.  Hverken  Tre- 
schow eller  Grundtvig  vare  Historikere  af  Fag, 
og  dette  havde  til  Følge,  at  den  egenlige  histo- 
riske Videnskabs  Dyrkere  betragtede  deres  Forsøg 
som  Invasioner  paa  det  Omraade,  hvortil  de  hæv- 
dede Eneretten.  Man  saa  her  en  Gentagelse  af, 
hvad  der  var  sket  i  Tydskland;  thi  ogsaa  her 
havde  Historikerne  nedlagt  Protest  paa  den  spe- 
kulative  Behandling    af   Historien.     Denne    Strid 


skriver",  hedder  det  derefter,  „forsker  derimod  ikke 
efter  Grundaar sagerne  til  Ideernes  første  Optræden; 
han  lader  det  være  nok  at  følge  dem  i  alle  Retnin- 
ger; at  vise,  hvorledes  de  efterhaanden  voxe,  udbrede 
sig  og  herske,  og  medens  Filosofen  udtager  Tankerne 
nøgne,  som  en  Essens,  giver  Historieskriveren  dem 
indsvøbte  i  Virkelighedens  Klæde;  han  fremstiller 
Ideerne  i  deres  konkrete  Skikkelse;  det  Resultat, 
hvortil  hele  hans  Fremstilling,  bliver  selv  kun  histo- 
risk. Dette  er  den  højeste  Opgave,  han  kan  og  skal 
sætte  sig,  og  jo  mere  tilfredsstillende  han  formaar  at 
løse  den,  desto  mere  vil  Arbejdet  være  lettet  for 
Filosofen,  der  tilsidst,  forud  sat  at  han  ellers  over- 
hovedet virkelig  maatte  have  Evne  dertil,  kun  bebøver 
at  oversætte  de  historiske  Ideer  i  Kategoriernes 
abstrakte  Former."  Schiern:  Historiske  Studier  1., 
258.  Se  iøvr.  M.  G.  Stenstrup:  Forsøgene  paa  en 
Hist.  Filos.  Kbh  1854.    2. 


mellem  Filosofer  og  Historikere  indenfor  Aands- 
videnskaben  havde,  som  bekendt,  et  Sidestykke  i 
den  Kamp.  der  i  Naturvidenskaben  førtes  mellem 
den  schellingsk-hegelske  Skole  og  Empirikerne. 
Det  var  under  denne  Spænding  kun  at  vente,  at 
et  af  en  historisk  Fagmand  foretaget  Forsøg  paa 
at  give  en  Historiens  Filosofi  vilde  formaa  at 
samle  Historikernes  Opmærksomhed  om  sig  og 
aftvinge  dem  Agtelse;  men  det  var  en  Selvfølge, 
at  et  saadant  Arbejde  maatte  bære  Præget  af 
spekulativ  Begavelse,  thi  ellers  vilde  man  ikke 
naa  videre,  end  Fagmanden  Molbech  allerede 
havde  gjort.  Det  blev  Sverrig  forbeholdt  at  af- 
give et  saadant  Bidrag  til  Nordens  Litteratur, 
idet  dets  højtbegavede  Historiker  og  Tænker 
Erik  Gustav  Gejer  i  Aaret  1842  fremtraadte 
med  sine  „Forelåsningar  ofver  menniskans  Hi- 
storia".  Dette  Arbejde,  der  først  udgaves  1856  af 
Eibbing  efter  et  af  denne  nedskrevet  og  af  Gejer  god- 
kendt Kollegium,  vakte  ved  sin  Fremkomst  en 
ganske  overordenlig  Opmærksomhed  og  mødte  fra 
Historikernes  Side  særdeles  anerkendende  Domme. 
Det  opfattedes  som  et  originalt  Værk,  og  man 
kan  uden  Overdrivelse  sige,  at  disse  Forelæsnin- 
ger af  Mange  betragtedes  som  den  definitive  Løs- 
ning af  det  store  Problem,  Historiens  Filosofi 
stiller  sig.  Over  en  Menneskealder  er  hengaaet, 
siden  Sverriges  navnkundige  Historieskriver  holdt 
disse  Forelæsninger  ved  Upsalas  Universitet,  og 
de  beundrende  Stemmer,  der  den  Gang,  og  da  de 
bleve  udgivne,  løftede  sig,  ere  forstummede.    Saa- 

vidt  vi  vide,  er  der  i  det  sidste  Decennium  kun 
en  enkelt  Gang  blevet  mindet  om  dem,  og  det 
var  under  den  Strid,  der  1867  førtes  her  hjemme 
om  Tro  og  Viden*).  Man  vil  i  denne  Forglem- 
melse allerede  kunne  se  et  Tegn  paa,  at  Sam- 
tidens Dom  om  Gejers  Forelæsninger  næppe  har 
været  korrekt;  men  hvad  der  saaledes  middelbart 
er  fremgaaet  af  Eftertidens  Holdning  overfor  dem, 
skulle  vi  her  søge  videnskabeligt  at  begrunde- 
Vi  skulle  undersøge,  hvorvidt  Gejers  Forelæsninger 
kunne  gjøre  Fordring  paa  Originalitetens  Præg 
eller  ikke  og  dernæst  søge  at  eftervise,  om  de 
have  havt  nogen  større  Betydning  for  den  senere 
Udvikling  af  Historiens  Filosofi.  Men  idet  vi 
skride  til  Løsningen  af  denne  Opgave,  vil  det  for 
at  stille  dem  i  klar  Belysning  og  paavise  den 
Plads,  der  tilkommer  dem  i  Rækken  af  lignende 
Arbejder,  være  nødvendigt  at  se  hen  til  de  hi- 
storiske Forudsætninger.  Det  ligger  nu  i  Sagens 
Natur,  at  vi  blandt  disse  kun  ville  betragte  dem, 
der  have  ydet  noget  V  æ  s  e  n  1  i  g  t  for  Historiens  Fi- 
losofi og  vundet  større  Betydning,  men  selv  med 
Hensyn  til  disse  er  det  dog  ingenlunde  vor  Agt 
at  give  et  omhyggeligt  Referat  og  en  kritisk  Ana- 
lyse af  Enkelthederne.  Hvad  vi  særlig  skulle 
have  vor  Opmærksomhed  henvendt  paa,  er  den 
principielle  Opfattelse,  der  gjør  siggjældende  i 
disse  Værker,    og   den  Maade,   hvorpaa   det  op- 


*)  H.   Martensen:    Om  Tro    og   Viden,    et   Lejligheds- 
skrift,   Kbh.  1867.     70.    98. 


stillede  Princip  i  de  store  Træk  er  gennemført. 
Den  hele  Fremstilling  vil  da  blot  faa  en  forbere- 
dende Karakter,  idet  dens  Bestemmelse  kun  bliver 
at  lede  hen  til  Gejers  „Forelåsningar  ofver  menni- 
skans  Historia". 


II. 

Det  første  Forsøg  paa  en  Historiens  Filosofi, 
der  i  den  nyere  Tid  har  faaet  universel  Betyd- 
ning, er  den  af  Bossuet  forfattede  „Discours 
sur  l'histoire  universelle",  der  udkom  i 
i  Aaret  1681*).  Den  navnkundige  Prælat  var, 
som   bekendt,   Lærer   for  Ludvig   den  Fjortendes 


*)  Disc.  sur  l'hist.  univ.  bestaa  af  3  Dele:  l.Les  époques, 
ou  la  suite  des  temps;  2.  les  considérations  sur  la 
suite  des  religions;  3.  les  considérations  sur  les  chan- 
gements des  empires.  I  den  første  Del,  Epokerne, 
fremstilles  i  kronologisk  Rækkefølge  Historiens  — 
særlig  den  hellige  Histories  —  vigtigste  Begivenheder 
fra  Verdens  Skabelse  til  Karl  den  Store.  Epokerne 
ere  12  i  Tallet,  nemlig:  Skabelsen,  Syndfloden, 
Abrahams  Kaldelse,  Lovgivningen  paa  Sinai,  Trojas 
Erobring,  Opførelsen  af  Salomons  Tempel,  Roms 
Grundlæggelse,  Jødernes  Befrielse  fra  det  babyloniske 
Fangenskab,  Karthagos  Undergang,  Kristi  Fødsel, 
Kristendommens  Anerkj  endelse  fra  Statens  Side  under 
Konstantin  den  Store  og  Oprettelsen  af  Karl  den 
Stores  Rige.  Til  ovenstaaende  Fremstiling  er  benyt, 
tet:  Bossuet,  discours  sur  l'histoire  universelle,  nouv: 
édit.  par  Delachapelle,  Paris  1844. 

Søn,  og  det  var  til  dette  Brug,  at  han  skrev 
„Discours".  Bossuet  har  ved  Fremstillingen  af 
Historien  lagt  et  strengt  religieust,  særligt  et  kri- 
steligt, Synspunkt  til  Grund.  For  hans  Betragt- 
ning afgive  Jødefolkets  og  .den  kristelige  Kirkes 
Historie  Hovednerven  i  Verdensudviklingen,  og 
han  tager  kun  Hensyn  til  andre  Folk  og  andre 
Riger,  forsaavidt  de  have  grebet  ind  i  hines  Ud- 
vikling. Vi  skulle  gengive  de  vigtigste  Momenter 
af  hans  Fremstilling.  De  gamle  Monarkier,  lærer 
Bossuet,  have  næsten  alle  staaet  i  en  nødvendig 
Forbindelse  med  Guds  Folks  Historie.  Gud  har 
benyttet  sig  af  Assyrerne  og  Babylonierne  til  dette 
Folks  Straf,  han  har  anvendt  Perserne  til  dets 
Genopreisning,  Alexander  og  hans  første  Efter- 
følgere har  han  anvendt  til  dets  Beskyttelse,  gen- 
nem Antiokus  den  Store  og  hans  Eferfølgere  har 
han  villet  øve  det  i  Mod  og  Udholdenhed,  og 
Romerne  anvendte  han  for  at  beskytte  dets  Fri- 
hed mod  de  syriske  Konger,  som  kun  higede 
efter  at  tilintetgjøre  denne.  Jøderne  stode  derpaa 
under  Romernes  Herredømme  indtil  Kristus.  Da 
de  miskendte  ham  og  korsfæstede  ham,  laante 
Romerne,  dem  selv  ubevidst,  deres  Arm  til  den 
guddommelige  Hævn  og  udryddede  dette  utak- 
nemmelige Folk.  Gud,  der  samtidig  havde  be- 
sluttet at  samle  et  nyt  Folk  fra  alle  Nationer, 
forenede  Landene  og  Havene  under  det  romerske 
Herredømme.  Forbindelsen  mellem  saa  mange  for- 
skjellige  Folk,  der  tidligere  vare  fremmede  for 
hverandre,   men   nu  forenedes  i  Romerriget,   har 

været  et  af  Forsynets  mægtigste  Midler  til  at 
skaffe  Evangeliet  Udbredelse.  Har  end  Romer- 
riget i  trehundrede  Aar  forfulgt  det  nye  Folk,  der 
opstod  overalt  indenfor  dets  Grænser,  saa  har 
netop  denne  Forfølgelse  bekræftet  den  kristelige 
Kirke  og  ladet  dens  Hæder  lyse  tillige  med  dens 
Tro  og  Udholdenhed.  Da  Romerriget  her  mødte 
en  Magt,  der  var  stærkere  end  det  selv,  gav  det 
endelig  efter  og  optog  fredelig  i  sit  Skjød  den 
Kirke,  mod  hvilken  det  havde  ført  en  saa 
grusom  Kamp.  Kejserne  anvendte  nu  deres  Magt 
til  at  skaffe  Kirken  Lydighed,  og  Rom  blev  Ho- 
vedet for  det  aandelige  Herredømme,  Kristus  vilde 
udbrede  over  hele  Jorden.  Da  Tiden  for  Romer- 
vældens Fald  kom,  da  dette  store  Rige,  der  for- 
fængelig havde  spaaet  sig  selv  Evighed,  maatte 
lide  samme  Skæbne  som  alle  andre  Riger,  be- 
varede Rom  dog,  efterat  det  var  blevet  et  Bytte 
for  Barbarerne,  gennem  Religionen  sin  gamle 
Majestæt.  De  Nationer,  der  havde  erobret  det. 
antoge  efterhaanden  Kristendommen,  der  mildnede 
deres  Barbari,  og  deres  Konger,  hvoraf  hver 
enkelt  indenfor  sit  Rige  traadte  i  Kejserens  Sted, 
betragtede  det  som  deres  mest  ærefulde  Kald  at 
være  Kirkens  Beskytter.  Men  her  maa  Guds 
hemmelige  Raadslutninger  med  Hensyn  til  Romer- 
riget og  selve  Rom  fremhæves:  et  Mysterium, 
som  den  hellige  Aand  har  aabenbaret  Apostlen 
Johannes,  og  som  denne  har  forklaret  i  Apoka- 
lypsen. Rom  kunde  selv  under  de  kristne  Kejsere 
ikke  frigjøre  sig  fra  Afgudsdyrkelsen,    og  Senatet 

forsvarede  Romulus'  Gader,  hvilke  det  tilskrev 
den  gamle  Republiks  Sejre.  Det  forlangte  Gen- 
indførelsen af  deres  Tilbedelse.  Hverken  Evangeliet 
eller  den  synlige  Opfyldelse  af  de  gamle  Profeter 
eller  de  talrige  Omvendelser  kunde  frigjøre  Senatet 
og  dets  fornemme  Tilhængere  fra  Vildfarelsen. 
De  gave  tvertimod  Kristi  Kirke  Skyld  for  alle 
Rigets  Ulykker  og  vilde  have  genoptaget  For- 
følgelserne, hvis  ikke  Kejserne  havde  forhindret 
det.  Endnu  i  Kirkens  fjerde  Aarhundrede 
befandt  Sagerne  sig  paa  dette  Trin,  og  de  havde 
ikke  forandret  sig  hundrede  Aar  efter  Konstantin, 
da  Gud  endelig  ihukom  Senatets  blodige  Dekreter 
mod  de  Troende  og  de  rasende  Skrig,  hvormed 
Romerne,  der  tørstede  efter  de  Kristnes  Blod, 
havde  opfyldt  Amfitheatret.  Han  udleverede  da, 
som  Johannes  siger,  denne  By,  der  var  beruset 
af  Martyrernes  Blod  (Apokal  XVII,  6),  til  Bar- 
barerne. Gud  gjorde  Rom  til  Genstand  for  den 
samme  Tugtelse,  som  han  engang  havde  ladet 
udgaa  over  Babylon.  Johannes  besynger  dets 
Undergang  (Apokal  XVIII).  Barbarernes  Sværd 
skaaner  kun  de  Kristne.  Et  andet,  et  kristeligt 
Rom,  hæver  sig  op  af  det  gamles  Aske.  Først 
efterat  Barbarerne  havde  oversvømmet  Romerriget, 
fuldendtes  Jesu  Kristi  Sejr  over  de  romerske 
Guder;  disse  bleve  ikke  blot  tilintetgjorte,  men 
glemte.  Saaledes  have  Verdens  Riger  tjent  til 
Religionens  og  Gads  Folks  Bevarelse.  Den  samme 
Gud,  der  har  ladet  sine  Profeter  forudsige  sit 
Folk   vexlende   Tilstande,   har   ogsaa   ladet   dem 

forudsige  Rigernes  Rækkefølge.  Profeten  (Jere- 
mias) betegnede  Nebukadnezar  som  den,  der  skulde 
komme  for  at  straffe  de  overmodige  Folk,  især 
det  jødiske  Folk,  der  var  utaknemmelig  mod  sin 
Skaber.  Cyrus  nævntes  tohundrede  Aar  før  sin 
Fødsel  som  den,  der  skulde  genoprejse  Guds 
Folk  og  straffe  Babylons  Stolthed.  Ninives  Fald 
forudsagdes  ikke  mindre  klart.  Daniel  forudsagde 
det  mediske,  persiske,  makedoniske  og  ro- 
merske Riges  Fald.  Antiokus  den  Stores 
Gudsbespottelse  og  Grusomheder  ere  blevne 
forudsagde  saavel  som  Gudsfolkets  under- 
fulde Sejre  over  en  saadan Forfølger.  Saaledes 
ser  man  det  ene  navnkundige  Rige  falde 
efter  det  andet,  og  det  nye  Rige,  som 
Kristus  har  sat  i  Stedet,  er  saa  klart  be- 
tegnet ved  ejendommeligeKaraktertræk, 
at  man  ikke  kan  gjøre  sig  skyldig  i  nogen 
Misforstaaelse  med  Hensyn  til  det.  Det 
er  Guds  Helliges  Rige,  det  er  Menne- 
skens  Søns  Rige,  et  Rige,  der  skal  staa, 
naar  alle  andre  Riger  ere  gaaede  til- 
grunde, og  som  Evigheden  er  forjættet. 
Men  har  Rom  følt  Guds  Haand,  og  har  det  som 
andre  Riger  været  et  Exempel  paa  Guds  Ret- 
færdighed, har  dets  Skæbne  dog  været  lykkeligere 
end  andre  Rigers.  Gennem  sine  Nederlag  er 
det  blevet  renset  for  Levningerne  af  Afgudsdyr- 
kelsen, og  det  existerer  nu  kun  ved  Kristendommen, 
som  det  forkynder  for  hele  Verden.  Saaledes 
have  alle  Verdens  Riger  ved  forskjellige 

Midler  bidraget  til  Religionens  Fremme 
og  til  Guds  Ære,  saaledes  som  Gud  selv  har 
forkyndt  det  gennem  sine  Profeter. 

I  det  Ovenanførte  have  vi  i  Bossuets  Grund- 
betragtning af  Verdenshistorien,  hans  Paavisning 
af  den  historiske  Udviklings  indre  Tanke  og  væ- 
senlige Betydning;  men  vi  skulle  nu  gaa  tilbage 
til  hans  principielle  Standpunkt  for  at  lære  den 
metafysiske  Grundanskuelse,  der  betinger  hans 
Opfattelse  og  Fremstilling  af  Historien,  nærmere 
at  kende.  Bossuet  gaar  ud  fra  den  Forudsætning, 
at  den  lange  Kjæde  af  Aarsager,  som 
betinge  Rigernes  Tilblivelse  og  Under- 
gang, afhænger  af  det  guddommelige 
Forsyns  hemmeligeRaadslutninger.  Gud, 
siger  han,  holder  fra  Himlenes  Højde  alle  Rigers 
Tøjler  i  sine  Hænder.  Snart  tæmmer  han  Liden- 
skaberne, snart  lader  han  dem  have  frit  Løb  og 
styrer  (remue)  derigennem  hele  Menneskeslægten. 
Vil  han  opvække  Erobrere,  lader  han  Frygten 
være  deres  Forløber  og  indgyder  dem  og  deres 
Krigere  en  uimodstaaelig  Dristighed.  Vil  han 
opvække  Lovgivere,  sender  han  dem  sin  Klog- 
skabs- og  Fremsynsaand  og  lader  dem  gennem 
Grundlæggelsen  af  den  offenlige  Fred  forebygge 
Staternes  Ulykker.  Han  kender  Menneskets  Kløgt, 
der  altid  er  Stykkeværk:  snart  oplyser  han  den 
og  udvider  dens  Synskreds,  snart  overlader  han 
den  til  egen  Uvidenhed  og  forblinder  den.  Saa- 
ledes bringer  Gud  i  Overensstemmelse  med  sin 
altid  ufejlbare  Retfærdigheds  Normer  sine  Domme 

til  Udførelse.  Saaledes  hersker  Gud  over  Folkene. 
IHistoriener  der  ikke  Tale  om  Tilfældig- 
hed eller  Skæbne,  og  naar  vianvende  disse 
Ord,  er  det  kun  for  at  skjule  vorUviclen- 
hed.  Hvad  der  for  os  tager  sig  ud  som 
Tilfælde,  sker  i  Kraft  af  en  bestemt 
Hensigt,  der  er  fattet  i  et  højere  Raad, 
det  vil  sige  i  det  evige  Raad,  som  inde- 
slutter alle  Aarsager  og  Virkninger  i  en 
og  samme  Villiesakt.  Saaledes  stræber  Alt 
hen  til  det  samme  Maal,  og  naar  vi  i  de  enkelte 
Begivenheder  se  Tilfældigheder,  da  er  det,  fordi 
vi  ikke  have  Evne  til  at  fatte  Totaliteten.  Gud 
er  den  eneste  Mægtige,  han  er  Kongernes  Konge 
og  Herrernes  Herre.  Han  ser  Alt  forandre  sig 
uden  selv  at  forandres,  og  han  frembringer  i  Kraft 
af  sin  uforanderlige  Raadslutning  alle  Foran- 
dringer. Han  giver  og  tager  Magten,  han  over- 
drager den  fra  det  ene  Menneske  til  det  andet, 
fra  det  ene  Dynasti  til  det  andet,  fra  det  ene 
Folk  til  det  andet,  for  at  vise,  at  de  kun  have 
den  til  Laans,  og  at  han  er  den  Eneste,  hos  hvem 
den  naturlig  forbliver.  Derfor  føle  Alle  de,  der 
herske,  sig  en  højere  Magt  underordnede.  Deres 
Planer  have  altid  Virkninger,  som  de  ikke  have 
forudset,  og  de  ere  heller  ikke  Herrer  over  den 
Indflydelse,  t  hvormed  henrundne  Aarhundreder 
gribe  ind  i  deres  Samtid.  Kun  Den,  der  véd  Alt, 
hvad  der  er  og  endnu  ikke  er  blevet  til,  der  er 
hævet  over  Tiden  og  de  endelige  Planer,  —  han 
holder  Alt  i  sin  Haand.     Alexander  troede  ikke, 

da  han  foretog  sine  Erobringer,  at  han  arbejdede 
for  sine  Generaler.  Brutus  troede  ikke,  da  han 
indgød  det  romerske  Folk  Kærlighed  til  Friheden, 
at  han  i  Sjælene  vilde  vække  den  Tøjlesløshed, 
der  førte  til  Oprettelsen  af  Tyranniet,  hvilket  han 
vilde  tilintetgjøre,  et  Tyranni,  der  var  værre  end 
Tarqviniernes.  Der  er,  kort  sagt,  ingen 
menneskelig  Magt,  uden  at  den  jo  ube- 
vidst tjener  andre  Planer  end  sine  egne. 
Gud  alene  formaar  at  virkeliggjøre  sin  Hensigt  og 
Villie  i  Eet  og  Alt. 


Det  kan  ikke  nægtes,  at  der  i  hele  Anlæget 
af  Discours  er  noget  Storartet;  men  Bossuets 
Værk,  der  som  en  Følge  af  den  valgte  Tidsgrænse 
kun  danner  et  Fragment  af  den  historiske  Ud- 
vikling, frembyder  dog  væsenlige  Mangler.  Det 
vil  kunne  forstaas,  at  Bossuet,  der  var  den  ka- 
tholske  Kirkes  ivrige  Prælat  og  skrev  sin  Frem- 
stilling i  den  religieust  bevægede  Tid  i  Nærheden 
af  det  nantiske  Edikts  Ophævelse,  har  lagt  Ho- 
vedvægten paa  det  r  e  li  gi  e  u  s  e  Moment  i  Historien, 
men  det  er  dog  en  uafviselig  Fordring  for  en 
filosofisk  Behandling  af  denne,  at  den  tager  lige- 
ligt Hensyn  til  alle  Sider  af  det  menneskelige 
Kulturindhold,  til  alle  historiske  Ytringer  af  Men- 
neskevæsenet, saaledes  som  disse  ikke  blot  frem- 
træde i  Religionen,  men  tillige  i  Staten,  Videnskaben 

og  Kunsten.  Bossuet  ser  i  Menneskeslægtens  Hi- 
storie kun  Kristendommens  Historie,  og  saavel 
Stater  som  Individer  faa  for  ham  kun  historisk 
Betydning,  forsaavidt  som  de  have  staaet  i  Ke- 
lation  til  Kristendommen  og  dennes  historiske 
Forudsætning,  Jødedommen.  De  orientalske  Folk 
som  Kineserne,  Inderne  og  Perserne  blive  derfor, 
navnlig  de  to  første,  tilsidesatte,  hvad  der  i  øvrigt 
ogsaa  kunde  finde  en  ydre  Forklaringsgrund  deri. 
at  de  fjærnere  orientalske  Folk  paa  Bossuets  Tid 
vare  meget  lidt  kendte. 

I  filosofisk  Henseende  maa  det  fremhæves 
som  en  ejendommelig  Side  ved  „Discours",  at 
Bossuet  uden  ret  at  gjøre  det  klart  for  sin  Be- 
vidsthed kommer  til  at  tillægge  Historien  Karakter 
af  en  organisk,  teleologisk  Frihedsudvikling ;  men 
han  antyder  kun  dette  Synspunkt  svagt  og  mid- 
delbart, og  under  Gennemførelsen  af  hans  histo- 
riske Opfattelse  svinder  det  bort.  Bossuet  ser  i 
Verdenshistorien  ikke  et  Spil  af  Tilfældet,  efter- 
som Begivenhederne  fremtræde  i  logisk  Sammen- 
hæng, og  heller  ikke  fremstiller  Historien  sig  for 
ham  som  et  Værk  af  den  tvingende  Naturnødven- 
dighed; men  det  er  hans  Overbevisning,  at  der 
er  indrømmet  Mennesket  en  vis  Handlefrihed 
under  Forsynets  højere  Styrelse.  Dette  har  han 
imidlertid  ikke  forsøgt  at  begrunde  filosofisk; 
han  har  ikke  vist  den  mindste  Bestræbelse 
for  at  foretage  en  dialektisk  Mediation  af  For- 
syns Styrelsen  og  Menneskets  frieVillie.  Saaledes 
som  Bossuet  fremstiller  Guds  Forhold  til  Historien, 

forsvinder  i  Virkeligheden  den  menneskelige  Frihed 
fuldstændig  af  denne.  Mennesket  nedsættes  til 
en  Mekanisme  i  den  transcendente  Guds  Haand, 
og  den  Nødvendighedens  Mekanisme,  Bossuet  op- 
rindelig har  nægtet,  kommer  igen  under  en  anden 
Form.  Et  interessant  Moment  i  Bossuets  hi- 
storiske Opfattelse  er  den  Rolle,  han  tildeler  det 
Ubevidste  i  Historien.  Vi  ville  se,  hvorledes 
dette  Moment  under  forskjellige  Former  vender  til- 
bage i  senere  filosofiske  Betragtninger  af  Historien. 


ni. 

Det  næste  Hovedarbejde  i  Historiens  Filosofi 
fremkom  i  Italien  henved  et  halvt  Aarhundrede 
senere  og  skyldtes  GiovanniBattista  Vie  o,  der 
i  fyrretyve  Aar  var  Lærer  i  Rhetorik  ved  Uiniver- 
sitetet  i  sin  Fædrestad  Neapel.  Vico,  der  havde 
vundet  et  anset  Navn  baade  som  Retslærd;  Filo- 
sof, Historiker  og  Kritiker,  udgav  i  Aaret  1725: 
Cinque  libri  de  principi  d'una  scienza  nuova 
d'intorno  alla   commune  natura    delle    nazioni*). 


*)  Her  er  benyttet  en  fransk  Oversættelse,  da  jeg  ikke 
kan  læse  Italiensk,  nemlig:  La  science  nouvelle  par 
Vico,  traduite  par  l'auteur  de  Tessai  sur  la  formation  du 
dogme  catliolique.  Paris  1844.  Ved  Siden  af  denne 
Oversættelse  er  anvendt:  Principes  de  la  philosophie 
de  l'histoire,  traduits  de  la  scienza  nuova  de  I.  B. 
Vico,  et  precédés  d'un  discours  sur  le  systéme  et  la 
vie  de  l'anteur,  par  Jules  Michelet.    Paris  1827. 

Dette  Værk  udkom  i  nye,  omarbejdede  Udgaver 
i  Aarene  1730  og  1744.  Scienza  miova  vakte 
ved  sin  Fremkomst  megen  Opmærksomhed  i 
Italien,  hvor  den  genvakte  Sandsen  for  historiske 
Studier,  som  vare  trængte  i  Baggrunden  af  den 
herskende  kartesianske  Idealisme,  der  ikke  viede 
Historien  synderlig  Interesse.  Vicos  Navn  og 
Arbejde  sank  dog  senere  i  Forglemmelse,  og  det 
er  først  i  dette  Aarhundrede,  at  han  er  bleven 
fremdragen  af  sine  Landsmænd  og  Fransk- 
mændene. 

Scienza  nuova  eller  den  nye  Videnskab  er 
delt  i  fem  Bøger.  I  den  første  fremstilles  de 
almene  Principer,  som  Vico  lægger  til  Grund  for 
sin  Betragtning,  i  den  anden,  fjerde  og  femte 
Bog  bringes  de  til  Anvendelse  paa  den  historiske 
Udvikling.  Den  tredje  Bog,  der  beskæftiger  sig 
med  Homer  og  søger  at  paavise,  at  der  ved  ham 
ikke  skal  forstaas  en  enkelt  Personlighed,  men  et 
kollektivt  Væsen,  kunne  vi  ikke  her  gjøre  til 
Gjenstand  for  nogen  Analyse.  Vi  holde  os  kun 
til  Vicos  Grundtanker  om  den  egenlige  Historie 
og  se  bort  fm  Værkets  retshistoriske  og  filologiske 
Element,  hvilket  sidste  giver  en  Theori  om  Sproge- 
nes og  Skriftegnenes  Udvikling. 

Hvilken  Opgave  har  Scienza  nuova  stillet 
sig?  Blandt  den  Mangfoldighed  af  Handlinger 
og  Ideer,  —  siger  Vico  —  som  Menneskeslæg- 
tens Historie  frembyder,  gjenfinde  vi  ofte  de 
samme  Træk  og  Tanker.  De  i  Tid  og  Eum 
adskilte  Nationer  følge  i  politisk  og  sproglig  Ud- 

vikling  en  analog  Gang.  At  paavise  denne ,  at 
sondre  de  regelmæssige  Fænomener  fra  de  til- 
fældige, at  udfinde  de  almindelige  Love  for  hine, 
at  fremdrage  den  universelle,  evige  Hi- 
storie, der  i  Tiden  foregaar  nnder  Form 
af  særskilte  Historier,  at  beskrive  den 
ideale  Kreds,  hvori  den  reale  Verden  bevæger 
sig  —  det  er  Opgaven  for  den  nye  Videnskab. 
Hidtil  har  man  kun  talt  om  den  naturlige  Theo- 
logi;  den  nye  Videnskab  er  en  social 
Theologi,  en  Historie  om  de  Dekreter, 
ved  hvilke  Forsynet  uden  Menneskenes 
Vidende  og  ofte  mod  deres  Villie  styrer 
Menneskeslægten.  De  andre  Videnskaber 
beskæftige  sig  med  enkelte  Sider  af  Menneske- 
slægtens Udvikling;  men  den  nye  Videnskab 
har  Fremstillingen  af  selve  Civilisatio- 
nens Principer  til  Opgave.  Den  gjør  det 
muligt  for  os  at  maak  den  Bane,  Nationerne 
gjennemløbe  under  deres  Fremskridt  og  Forfald, 
og  at  beregne  det  Livstrin,  frvorpaa  de  befinde  sig. 
Den  nye  Videnskab  har  to  Kilder:  Filoso- 
fien og  Filologien.  Hin  staaer  i  Kelation  til 
Sandheden  gennem  Tænkningen,  denne  har  til  sit 
Objekt  det  Reelle,  saaledes  som  det  fremtræder  i 
Kendsgjerningerne  og  Sprogene.  Filosofien  og 
Filologien  staa  i  indre  nødvendig  Forbindelse 
med  hinanden.  Filosofiens  Theorier  skulle  nem- 
lig stadfæstes  af  Fakta,  og  Filologiens  Fakta 
skulle  af  Filosofien  hæves  til  evige  Sandheder. 
Vico  betragter  den  platoniske  Filosofi    som    den 

sande  og  højeste.  Den  vil  ikke  som  Stoicismen 
tilintetgjøre  Menneskets  sandselige  Natur,  og  hel- 
ler ikke  som  Epikuræismen  hæve  de  sandselige 
Tilbøjeligheder  til  Norm  for  Menneskets  Livs- 
vandel; den  hengiver  sig  ikke  som  Stoicismen  til 
Skæbnetro  og  ikke  som  Epikuræismen  til  det 
blinde  Tilfælde,  men  den  hævder  Forsynstroen. 
Platonismen,  siger  Vico,  er  den  sande  Filosofi, 
fordi  den  anerkender  de  tre  store  Principer: 
Tilværelsen  af  et  guddommeligt  Forsyn,  Nødven- 
digheden af  de  menneskelige  Lidenskabers  Regu- 
lering og  deres  Udvikling  til  menneskelige  Dyder 
samt  Sjælens  Udødelighed.  Til  disse  tre  filosofiske 
Sandheder  svare  de  tre  historiske  Fakta:  Reli- 
gionen, Ægteskabet  og  Begravelsesskikkene.  Alle 
Nationer  have  tillagt  disse  tre  Fakta  Hellighedens 
Karakter. 

Skønt  Historiens  Kendsgjerninger  ere  Pro- 
dukter af  Individernes  Frihed  og,  som  en  Følge 
af  lokale  Aarsagers  Indflydelse,  ere  meget  for- 
^kjellige,  har  Udviklingen  dog  en  analog  Karakter 
hos  de  enkelte  Folk.  Grunden  til  denne 
Uniformitet  maa  søges  i  den  almene 
Fornuft  (sens  commune),  som  er  Menne- 
skeslægten iboende.  Denne  Uniformitet  vi- 
ser sig  især  i  Naturretten,  idet  aileFolk  have  de 
samme  Grundforestillinger  om  de  sociale  Forhold. 
Man  kan  ikke  forklare  sig  Naturrettens  Unifor- 
mitet ved  den  Antagelse,  at  det  ene  Folk  har 
meddelt  det  andet  sine  naturretlige  Grundsætnin- 
ger.     Disse  ere  tvertimod   Nationerne  medfødte 

eller  ere  af  Forsynet  nedlagte  i  deres  Natur. 
Det  er  ligeledes  en  fælles  Naturdrift,  der  har 
bragt  Menneskene  til  at  slutte  sig  sammen  i 
Samfund.  Enhver  kunstig  Forklaring  af  disses 
Oprindelse  maa  forkastes.  Mennesket  lever  i 
Samfundet,  fordi  det  er  socialt,  fordi  Samfunds- 
tilstanden  er  den  for  Mennesket  naturlige 
Tilstand. 

I  det  menneskelige  Samfunds  Udvikling 
maa  skelnes  mellem  tre  Tidsaldre,  nemlig: 
den  theokratiske,  den  heroiske  og  den  humane 
eller  civiliserede  Tidsalder.  Det  er  kun  til  de 
hedenske  Samfund,  at  Vico  tager  Hensyn;  thi 
Jødefolket  danner  ved  en  særlig  guddommelig 
Eaadslutning  en  Undtagelse  fra  de  almene  histo- 
riske Love,  hvoraf  Jordens  andre  Nationer  be- 
herskes. Forinden  vi  gaa  over  til  Vicos  Karak- 
teristik af  de  nævnte  tre  Tidsaldre,  skulle  vi  blot 
fremhæve,  at  han  antager  den  i  Genesis  fortalte 
Skabelseshistorie.  Hans  egenlige  Udgangspunkt 
er  Tiden  umiddelbart  efter  Syndfloden,  da  Noahs 
tre  Sønner,  Sem,  Kham  og  Jafet  blive  Stamfædre 
for  Asiens.  Afrikas  og  Europas  Befolkning.  Det 
er  i  Konsekvens  dermed  kun  paa  de  fra  Kham 
og  Jafet  nedstammende  Folk,  at  han  har  sin  Op- 
mærksomhed henvendt. 

Efter  Syndfloden  spredte  Efterkommerne  af 
Jafet  og  Kham  sig  i  de  uhyre  Urskove,  som  be- 
dækkede Jorden,  og  her  antoge  de  under  Kampen 
med  Naturomgivelserne  gigantiske  Skikkelser.  Man 
kan  danne  sig  en  Forestilling  om  deres  Udseende, 

naar  man  tænker  paa  den  Skildring,  Homer  giver 
af  Cykloperne.  Denne  Urslægt  førte  et  vildt  Liv, 
uden  Lov  og  uden  Gud.  Men  da  vakte  pludselig  de 
ødelæggende  Naturfænomener,  som  den  af  Torden- 
brag ledsagede  Lynstraale,  deres  Frygt,  og  denne 
bragte  en  Del  af  Slægten  til  at  tro  paa  et  højeste 
Væsen  Jupiter.  Det  var  Oprindelsen  til  Afgudsdyr- 
kelsen, som  har  været  nødvendig  baade  i  social  og 
religieus  Henseende.  Thi  kun  Religionen  kunde 
tæmme  den  raa  Kraft  og  det  stupide  Hovmod,  der 
hidtil  havde  isoleret  Menneskene  indbyrdes,  og 
for  Menneskene  var  denne  sandselige  Religion  et 
nødvendigt  Gennemgangspnnkt  til  Fornuftens  og 
Troens  Religion.  Vil  man  ret  forstaa  denne  Ur- 
slægt,  maa  man  se  hen  til  den  Analogi,  som  det 
enkelte  Individs  Barndom  frembyder.  Hos  Barnet 
er  Fantasien  stærkere  end  Abstraktionsevnen. 
Det  tager  ved  sine  Domme  over  Alt  stedse  sig 
selv  som  Maalestok,  og  overalt,  hvor  det  ser  Be- 
vægelse, forudsætter  det  Tilstedeværelsen  af  en 
Villie.  De  ældste  Mennesker  gjorde  ligeledes 
Naturen  til  et  besjælet  Væsen  og  troede,  at  Tor- 
denen og  Lynet  vare  dette  Væsens  Tegn.  Efter- 
haanden  personificeredes  alle  Naturfænomener,  og 
saaledes  fremkom  en  Mængde  Guddomme,  der 
vare  Frembringelser  af  de  første  Menneskers 
poetiske  o :  skabende  Evne.  Disse  Guder  tillagde 
Fantasien  objektiv  Realitet,  hvorfor  de  frygtedes 
og  tilbades.  Saaledes  forholder  det  sig  med  de 
hedenske  Religioners  Opkomst  og  Udvikling.    Re- 

ligionen  har  imidlertid,    som  berørt,    været  sam- 
fundsstiftende. 

En  Del  af  de  gigantiske  Urmennesker  flygtede 
af  Frygt  for  Lynilden,  hvori  de  saa  Aabenbarelsen 
af  en  højere  Magt,  til  Huler,  hvor  de  følte  sig 
sikkre.  De  mediørte  Kvinder,  og  da  de  fæstede 
blivende  Bo  i  deres  Opholdssteder,  begyndte  Fa- 
milielivet. Disse  Familiefædre  vare  baade  Præster 
og  Konger;  thi  dels  fortolkede  de  Gudernes  Vil- 
lie  for  deres  Familier,  dels  herskede  de  over  disse. 
Da  Familiekongerne  selv  adløde  guddommelige 
Magter,  hvis  Befalinger  de  forkyndte,  og  da  en- 
hver Handling  var  underlagt  en  særegen  Gudr 
var  Forfatningen  i  Virkeligheden  theokratisk. 
Denne  ældste  Periode  i  Menneskeslægtens  Udvik- 
ling maa  derfor  betegnes  som  den  theokratiske 
Tidsalder.  Familierne  kom  dog  snart  til  at 
bestaa  af  andre  Medlemmer  end  dem,  der  vare 
forenede  ved  Blodets  Baand.  En  Del  af  Urslæg- 
ten  havde  fortsat  Livet  i  Urskovene;  men  den 
førte  her  en  vild  Tilværelse  og  Mangfoldige  tyede 
til  Familiefædrene  for  at  finde  Beskyttelse.  Disse 
Flygtninge,  der  saaledes  tilførtes  Samfundet,  mod- 
toges paa  den  Betingelse,  at  de  skulde  tjene  de- 
res Forsvarere  som  Slaver.  Saaledes  traadte 
Samfundet  ind  i  den  heroiske  eller  aristokra- 
tiske Tidsalder,  der  hvilede  paa  Modsæt- 
ningen mellem  Frie  og  Ufrie.  Hine  sammenslut- 
tede sig  til  en  herskende  Stand,  den  aristokratiske 
Adel,  og  med  denne  aristokratiske  Regeringsform 
opkommer  først  den  egenlige  Stat.    Efterhaanden 

som  Slaverne  voxede  i  Tal,  harmeredes  de  mere 
og  mere  over  deres  Underkuelse.  De  følte  sig 
som  frie  Mennesker,  hvorfor  de  rejste  sig  mod 
Aristokratiet  og  forlangte  Del  i  Jorden.  Den 
Kamp,  der  saaledes  opstod,  har  fundet  sit  præg- 
nanteste  Udtryk  i  Kampen  mellem  Patricierne  og 
Plebeierne  i  Rom.  Dens  Resultat  blev  de  sidstes 
Ligeberettigelse  med  de  første,  og  Aristokratiet 
afløstes  derved  af  Demokratiet.  Den  demokratiske 
Republik,  der  aabner  det  videste  Spillerum  for 
de  menneskelige  Lidenskaber,  afføder  Borgerkrige 
og  Anarki.  Denne  Tilstand  fører  til  Monarkiet, 
idet  en  Enkelt  griber  Magten  for  at  frelse  Sam- 
fundet for  Undergang.  Saaledes  indtræder  den 
humane  Tidsalder;  thi  Monarkiet  er  den  med 
den  menneskelige  Natur  mest  overensstemmende 
Regeringsform,  da  det  ikke  skal  tilintetgjøre  den 
demokratiske  Myndighed  og  Virksomhed,  men  lede 
den  og  anvende  den  til  Statens  Tarv,  idet  Lovens 
Herredømme  udøves  med  Fasthed  og  Mildhed. 
Men  Monarkiet  trues  af  tvende  Farer:  enten  kan 
det  opløses  gennem  et  tyrannisk  Misbrug  af 
Magten,  eller  Folkene  kunne  blødagtiggjøres  af 
den  Fred  og  Kultur,  det  kan  skabe.  Naar  et 
kraftigt  og  virksomt  Naturfolk  da  viser  sig  ved 
Grænsen,  høres  de  Stemmer,  der  tale  om  et  ener- 
gisk Forsvar,  ikke.  Efter  en  kort  Kamp  bukker 
det  civiliserede  Samfund  under,  og  Naturfolket 
træder  i  dets  Sted.  I  det  Øjeblik  befinder 
det  menneskelige  Samfund  sig  atter  ved 
sit    oprindelige   Udgangspunkt.      Men  et 

Folks  Undergang  kan  ogsaa  ske  paa  anden 
Maade  end  ved  Erobring  udenfra ;  den  kan  komme 
indenfra  og  Aarsagerne  dertil  være  af  moralsk 
Natur.  I  dette  Tilfælde  hensygner  Alt,  Kulturens 
Værker  forsvinde,  og  Urskovene  voxe  atter  op. 
I  disse  genoptage  da  faa  tilbageblevne  Efterkom- 
mere af  det  undergaaede  Folk  den  Udvikling, 
hvis  Grundtræk  vi  ovenfor  have  angivet.  Hvis 
Menneskeslægten,  siger  Vico,  ligesom  det  enkelte 
Menneske  har  en  Barndom,  en  Ynglingsalder  og 
en  Manddomsalder,  har  den  ogsaa  i  ethvert  af 
sine  Led  en  Alderdom,  en  Affældighed  og  en 
Død.  Nationerne  ere  kollektive  Væsener,  og 
skønt  deres  Tilværelse  er  varigere,  er  den  dog 
begrænset  som  Individernes.  Mennesket  viger 
Pladsen  for  nye  Mennesker,  Nationerne  for  nye 
Folk. 

Vico  har  i  det  Foregaaende  laant  de  histo- 
riske Kendsgjerninger,  hvormed  han  har  forsøgt 
at  begrunde  sin  Theori,  fra  den  klassiske  Old- 
tids, især  fra  den  romerske  Historie;  men  den 
nye  Videnskab  vilde  ikke  give  Menneskeslægtens 
evige  Historie,  hvis  den  ikke  viste,  at  Udvik- 
lingsgangen  i  Oldtidens  Historie  havde  gentaget 
sig  i  Middelalderens.  Efterat  Romerriget,  som  en 
Følge  af  indre  moralsk  Svaghed  og  Angreb  af  de 
barbariske  Folk  udenfra,  var  faldet  sammen,  for- 
nyede Gud  det  evropæiske  Samfund  paa  dets 
Ruiner.  I  Overensstemmelse  med  sin  Naades 
Raadslutninger  indførte  han  ad  overnaturlig 
Vej  Kristendommen  i  Verden.      Overfor    den  ro- 

merske  Magt  stadfæstede  han  .Kristendommens 
Sandhed,  og  mod  Grækernes  Filosofi  satte  han 
Kirkefædrenes  Lærdom  og  Helgenernes  Mirakler. 
Men  nu  rejste  sig  baacle  mod  Nord  og  Syd  væb- 
nede Nationer,  der  bekæmpede  Jesu  Kristi  Gud- 
dommelighed; fra  den  ene  Side  truede  de  barba- 
riske Arianere,  fra  den  anden  de  muhamedanske 
Arabere.  Da  var  det,  at  Gud  tillod  Indførelsen 
af  et  nyt  Tingenes  Kredsløb  for  i  Overensstem- 
melse med  de  menneskelige  Tings  naturlige 
Udvikling  at  befæste  Kristendommens  Sandhed 
paa  en  urokkelig  Maade.  Idet  det  historiske 
Kredsløb  begyndte  forfra,  oprandt  atter  den  gud- 
dommelige eller  th  c  okratiske  Tidsalder. 
De  katholske  Konger  iførte  sig  gejstlig  Dragt, 
satte  Korsets  Tegn  paa  deres  Vaaben  og  Kronel- 
og stiftede  religieuse  og  militaire  Ordener  til  de 
Vantros  Bekæmpelse.  Vico  forsøger  at  paapege 
en  i  det  Enkelte  gaaende  Analogi  mellem  de  to 
Perioder,  hvilke  han  ogsaa  betegner  som  det  an- 
tike  og  det  moderne  Barbari.  Den  middelalder- 
lige Lehnstid  svarer  til  den  aristokratiske 
Tidsalder.  Endelig h ar  det  antike  Demokrati 
og  Monarki  Sidestykker  i  de  middelalderlige 
Republik  er  og  Kongedømmet,  de  menne- 
skelige Regeringers  sidste  Form.  Med  Hensyn 
til  Evropas  Fremtid  forholder  Vico  sig  tavs;  men 
man  vil  ud  fra  Analogien  med  Oldtiden  kunne 
bestemme  den. 

Betragtningen  af  Menneskeslægtens  Historie, 
saaledes  udtaler  Vico  sig  til  Slutning,     fører    os 

da  til  den  Erkendelse,  at  denne  Verden  er  Na- 
tionernes store  Stat,  som  Gud  har  grundet  og 
styrer.  Men  det  guddommelige  Forsyn 
tvinger  ikke  Menneskene  ved  positive 
Love;  det  styrer  derimod  Menneske- 
slægten ved  Regler  (usages),  som  den 
frit  følger.  Samfundet  er  i  sin  nuværende 
Skikkelse  Menneskenes  eget  Værk;  men  Verden 
er  ikke  desto  mindre  fremgaaet  af  en  Intelligens, 
der  ofte  modsætter  sig,  men  altid  staar  over  de 
særskilte  Øjemed,  Menneskene  foresætte  sig  at 
naa.  Menneskenes  begrænsede  Formaal  ere  for 
det  guddommelige  Forsyn  Midlet  til  at  opnaa 
større  og  fjernere  Øjemed. 

I  Sammenligning  med  Bossuets  „Discours" 
betegner  Vicos  „scienza  nuova"  et  Fremskridt  i 
Historiens  Filosofi.  Bossuet  havde  udelukkende 
anlagt  det  religieuse  Synspunkt  paa  den  histo- 
riske Udvikling;  men  Vico  indfører  et  mere  om- 
fattende, humant  Synspunkt,  idet  han  tager  Hen- 
syn til  Regeringsformerne  og  Lovene.  Vico  lader 
Religionen,  hvad  Victor  Cousin  alt  har  bemærket, 
være  et  Element  i  Staten  og  Samfundet,  medens 
Bossuet  gjør  Staten  til  et  Element  i  Religionen. 
Hos  Vico  staaer  Religionen  i  Menneskehedens 
Tjeneste,  medens  det  Omvendte  er  Tilfældet  hos 
Bossuet.      Det   er  et  stort  Fortrin  hos  Vico,     at 


*)  V.  Cousin :  Legons  sur  l'histoire  de  la  philosophie  IX 
Legon.      Prem.  Parte.     Paris  1842. 

han  har  Øje  for  Nationernes  fælles  Natur  eller 
Menneskeslægtens  Identitet,  hvoral  han  forklarede 
de  fælles  Grundtræk,  der  viste  sig  i  Udviklingen 
hos  de  ved  Rum  og  Tid  adskilte  Nationer;  men 
selve  den  Ramme,  hvori  han  indfatter  Udviklin- 
gen, frembyder  en  væsenlig  Mangel,  idet  den  op- 
hæver Begrebet  af  Menneslægtens  Udvikling  som 
Totalitet.  Skønt  han  erkender,  at  Menneske- 
slægten danner  et  Hele,  opløser  den  sig  for  hans 
Betragtning  i  et  Aggregat  af  Folkeindividualiteter. 
Indenfor  enhver  af  disse  skal  Kredsløbet  (corsi  e 
ricorsi)  være  det  samme,  idet  der  maa  sondres 
mellem  de  tre  anførte  Tidsaldere.  Denne  Theori. 
der  er  udledet  af  den  romerske  Historie,  hvilken 
Vico  har  gjort  til  Typen  for  alle  hedenske  Folks 
Udvikling  (Jøderne  indtage,  som  oven  anført,  ved 
Forsynets  Naade  en  exceptionel  Stilling),  har 
trods  det  Kunstlede  noget  Træffende  ved  sig ;  men 
Spørgsmaalet.  hvorledes  Kredsløbet  lader  sig  an- 
vende paa  hele  Menneskeslægten,  samtidig 
med  at  det  gjennemføres  for  hvert  enkelt  Folk. 
har  Vico  ikke  besvaret.  Han  taler  ganske  i  Al- 
mindelighed om  Menneskeslægtens  Fremskridt, 
han  har  ligesom  paa  Følelsen,  at  Historien  er  en 
organisk  Udvikling;  men  Begrebet  af  det  Organi- 
ske er  med  Hensyn  til  Totaliteten  fremmed  for 
scienza  nuova.  Vi  skulle  ikke  opholde  os  ved, 
at  Orienten  er  forbigaaet,  men  fremhæve,  at  der 
ikke  paavises  nogen  indre  Forbindelse  mellem 
Grækenlands,  Roms  og  Middelalderens  Historie, 
tagne  hver  for  sig.    Under  Vicos  Behandling  bri- 

feter"  Historien  som  Totaludvikling,  den  opløser 
sig  for  at  sammenslutte  sig  i  en  Flerhed  af  sær- 
skilte Ringe  eller  Kredsløb.  Vi  forbigaa  andre  Mang- 
ler hos  Vico  f.  Ex.  hans  tvungne  Analogi  mellem 
den  klassiske  Oldtids  og  Middelalderens  Historie 
og  kunne  heller  ikke  dvæle  ved  hans  mærkelige 
Blik  paa  Homer  og  Sagntidens  Personligheder  i 
i  det  Hele,  et  Blik,  der  senere  har  fundet  navn- 
kundige Forsvarere  i  de  tydske  Filologer  Wolft  og 
Mebukr.  Men  her,  hvor  vi  fornemlig  have  med 
den  principielle  Del  af  de  skizzerede  Systemer  at 
gjøre,  skulle  vi  sluttelig  indskrænke  os  til  en  Be- 
mærkning om  Vicos  metafysiske  Grundanskuelse. 
Der  er  hos  Vico  Tendens  til  en  rationel  Be- 
tragtning af  Historien,  hvad  der  fremtræder  i 
hans  Lære  om,  atSamfundet  er  Menneskets 
eget  Værk;  men  han  tager  strax  ligesom  æng- 
stelig denne  Theori  tilbage  ved  den  Rolle,  han 
tildeler  Forsynet.  Vico  var  under  Affattelsen  af 
scienza  nouova  stærkt  paavirket  af  Hensynet  til 
den  katholske  Kirke,  og  holder  man  sig  strengt 
til  selve  Udtrykkene,  bliver  der  ingen  væsenlig 
Forskjel  mellem  hans  og  Bossuets  Opfattelse  af 
Forholdet  mellem  Gud  og  Verden.  Men  Vico  har 
her  ikke  dristet  sig  til  at  tale  frit.  Nærmere  be- 
set, skjuler  der  sig  under  de  idelig  tilbageven- 
dende Kredsløb  en  fatalistisk  Grundanskuelse; 
men  dermed  være  det  dog  ikke  sagt,  at  han  har 
været  en  hemmelig  Modstander  af  Theorien  om 
den  guddommelig  Forsyns  Styrelse,  som  han  i 
sidste  Instans  gaar  tilbage  til.      Det   spekulative 

Element  er  i  det  Hele  svagt  hos  Yico,  der  paa 
det  metafysiske  Omraade  opstiller  Modsætningerne 
uden  at  gjøre  noget  Forsøg  paa  deres  Mediering. 


IV. 

Bossuets  og  Vicos  Forsøg  i  Historiens  Filo- 
sofi have  trods  alle  Forskjelligheder  dog  det  til- 
fælles, at  der  i  deres  Betragtning  af  Historien 
ikke  er  taget  Hensyn  til  Naturmomentet,  til 
den  fysiske  Basis,  hvorpaa  Historien  bevæger  sig, 
og  hvoraf  Udviklingen  væsenlig  betinges.  Dette 
Træk  hos  dem  begge  er  ikke  vanskelig  at  for- 
klare. Bossuet  fastholdt  i  metafysisk  Henseende 
den  katholske  Kirkes  dogmatiske  System,  og  i 
dette  er  Naturen  nedsat  til  et  Uvæsenligt.  Yico 
tilhørte  som  Tænker  det  Tidsrum,  i  hvilket  den 
kartesianske  Filosofi  var  en  herskende  Magt,  og 
skønt  han  stillede  sig  i  Opposition  til  den,  var 
han  dog  paavirket  af  den  absolute  Dualisme,  den 
satte  mellem  Aand  og  Natur.  ForKartesius  dan- 
nede Aanden  og  Naturen  to  adskilte  Verdener, 
der  vare  aldeles  fremmede  for  hinanden.  Men  i 
Modsætning  til  denne  ensidige  Idealisme  frem- 
traadte  i  England  den  filosofiske  Hovedretning, 
der  karakteriseres  som  Realisme,  og  som  og- 
saa  henfaldt  til  ensidig  Empirisme.  Denne  Filosofi, 
der  paa  et  af  sine  Hovedstadier  fik  sit  mest  præg- 
nante Udtryk  i  John  Lockes  Theori:  nihil  est 
in  intellectu  quod  non  ante   in   sensu   fuerit,    og 

som  gjorde  Sjælen  til  en  tabula  rasa,  der  fik  sit 
Indhold  fra  Yderverdenen,  indlagde  sig  en  væsen- 
lig Fortjeneste  af  Historiens  Filosofii.  idet  den 
indførte  Naturmomentet  som  en  Hovedfaktor  i 
den  historiske  Udvikling.  Af  afgj  ørende  Betyd- 
ning for  Betragtningen  af  Historien  blev  ogsaa 
den  engelske  Moralfilosofi,  der  var  den 
etniske  Konsekvens  af  Lockes  Empirisme.  Lige- 
som Aanden  i  denne  stilledes  passiv  i  theoretisk 
Henseende,  saaledes  opfattedes  den  ogsaa  som 
passiv  i  praktisk.  Den  frakendtes  Evne  til  at 
bestemme  sig  ud  fra  sig  selv,  men  maatte  idelig 
determineres  af  Andet  end  den  selv.  Motivet  til 
Handlingen  søgtes  ikke  i  et  autonomt  Fornuft- 
og  Moralprincip,  men  i  Følelsen  af  en  Mangel,  et 
Savn.  Saaledes  kom  Moralen  til  udelukkende  at 
hvile  paa  et  empirisk  Grundlag,  idet  Villiens  na- 
turlige Determinationer  bleve  Moralens  Princip. 
Men  ved  Siden  af  det  fremtrædende  empi- 
riske Element  i  Opfattelsen  af  den  histori- 
ske Udvikling  løber  en  idealistisk  Tendens,  der 
strengt  taget  ikke  kan  retfærdiggjøres  udfraKea- 
lismens  egne  Forudsætninger.  Denne  Tendens  maa 
i  sin  Genesis,  om  vi  ikke  fejle,  føres  tilbage  til  den 
Leibnitzske  Filosofi;  men  de  Begreber,  den 
hentede  fra  denne  Kilde,  undergik  rigtignok  Modifi- 
kationer under  Empirismens  Paavirkning.  Vi 
kunne  ikke  i  denne  Sammenhæng  dvæle  ved  Leib- 
nitzes  Monadelære,  men  skulle  blot  fremhæve,  at 
flere  af  dennes  Grundbegreber  have  været  af  stor 
Betydning  for  en  filosofisk  Betragtning  af  Histo- 

rien.  Leibnitz  har  ikke  alene  med  stor  Styrke 
betonet  Individualitetens  Princip,  men  han 
har  ogsaa  fastholdt  Kontinuitetens  Begreb 
saavel  i  den  Enkeltes  som  i  Totalititetens  Udvik- 
ling. Hans  navnkundige  Sætning:  „Nutiden  er 
svanger  med  Fremtiden",  har  været  af  væsenlig 
Betydning  for  Opfattelsen  af  Historien  som  en 
organisk  Udvikling.  Men  kan  man  saaledes  i 
en  historisk  Oversigt  over  Hovedforsøgene  i  Hi- 
storiens Filosofi  ikke  undlade  at  se  hen  til  den 
Leibnitzske  Metafysik,  maa  man  ogsaa  tage  Hen- 
syn til  hans  populærfilosofiske  Skrift:  Theodiceen*), 
da  han  deri  udtaler  den  Grundtanke,  som  er  gen- 
nemgaaende  hos  næsten  alle  det  attende  Aarhun- 
dredes  Historiosofer,  nemlig:  Tanken  om  Men- 
neskeslægtens uendelige  Fremskridt  og 
Perfektibilitet.  Leibnitz  hævdede  i  sin  Op- 
fattelse af  Historien  dette  Punkt,  samtidig  med 
at  han  betonede  Frihedsudviklingen  eller  den  frie 
Udvikling  som  Historiens  Kriterium.  Guds  Alvi- 
denhed, lærte  han,  stod  ikke  i  noget  hæmmende 
eller  indskrænkende  Forhold  til  vore  Handlingers 
Frihed.  Gud  forudser  vore  Handlinger  som  even- 
tuelle Begivenheder  paa  Mulighedens  Omraade  og 
forestiller  sig  disse  som  det,  de  ere:  som  Virk- 
ninger af  fornuftige  Skabninger.  Vel  udøver  den 
forud  fastsatte  Ordning   af  Kausalitetsrækken  en 


*)  Essais  de  Theodicée  sur  la  bonté  de  Dieu,  la  liberté 
de  l'homme  et  l'origine  du  mal.  1 — 2  Tm.  Amstea- 
dam  1747,  I  B.  HI.  Partie,  preface. 

Indflydelse  paa  vore  Villiebestemmelser ,  men 
denne  Indflydelse  er  ikke  af  tvingende  Natur. 
Hvad  vor  Fremtid  angaar,  da  er  vor  Lyksalighed 
tillige  med  den  derfra  uadskillige  Erkendelse  af 
Gud  modtagelig  for  en  uendelig  Tilvæxt.  Derfor 
ville  vi  aldrig  komme  til  en  saadan  Nydelse  deraf, 
at  vi  ikke  have  Mere  at  attraa,  hvad  der  vilde 
være  det  Samme  som  Tabet  af  Tilskyndelsen  til 
Virksomhed.  Nej,  Menneskeslægten  vil  meget 
mere  skride  fremad  til  nye  Glæder  og  Fuldkom- 
menhedstrin.  Denne  Tanke  om  Menneskeslæg- 
tens progressus  in  infinitum  viser  sig  under  for- 
andrede metafysiske  Forudsætninger  indenfor  den 
engelske  Deisme,  den  franske  Materia- 
lisme og  den  tyske  Popularfilosofi,  hvor 
den  antager  en  eudaimonistisk  Karakter,  idet  In- 
dividets stigende  Livsnydelse  betegnes  som  den 
historiske  Udviklings  Maal.  Denne  rent  empiriske 
Eudaimonisme  fremtraadte  i  en  sublimere,  i  en 
aandeligere  Form  hos  Herder,  hvad  det  Følgende 
vil  vise. 

Blandt  de  naturalistiske  Forsøg  paa  en  Hi- 
storiens Filosofi,  der  ere  Legio  i  Tal,  skulle  vi 
her  blot  anføre  de  bekjendteste  for  i  al  Korthed 
at  angive  Hovedtanken  i  dem.  Vi  begynde  med 
Montesquieu' s  Esprit  deslois,  der  udkom  1748. 
Dette  Værks  Forfatter,  der  havde  vundet  Navn- 
kundighed ved  sin  Fremstilling  af  Aarsageme  til 
den  romerske  Stats  Storhed  og  Forfald,  var  i 
England,  hvor  han  en  Tid  opholdt  sig,  bleven 
paavirket  af    Lockes  Filosofi.      Dette  viser  sig  i 

Esprit  des  lois  i  den  Indflydelse,  som  der  tillæg- 
ges Klimaet  i  Henseende  til  Individernes  og  Na- 
tionernes Handlinger.  Af  den  ydre  Naturs  Ind- 
virkninger, lærer  Montesquieu,  afhænge  de  men- 
neskelige Handlinger,  af  disse  atter  Dyder  og  La- 
ster. Montesquieu  søger  saaledes  ad  fysisk  Vej 
at  forklare  de  psykiske  Ejendommeligheder  hos 
Folkene  i  det  tropiske  og  tempererede  Klima. 
Den  enerverende  Hede  er  Aarsagen  til  hines  Lad- 
hed, Immoralitet  og  slaviske  Tænkemaade,  hvoraf 
resulterer  Stillestaaen  i  historisk  Henseende.  Det 
tempererede  Klima  vækker  derimod  Menneskene 
til  Selvvirksomhed,  der  atter  medfører  Foretagel- 
sesaand  og  Frihedssind.  som  ere  Betingelserne  for 
et  fortsat  historisk  Kulturarbejde*).  Men  gennem 
denne  Accentuering  af  Folkenes  naturlige  Indivi- 
dualitet tabte  Montesquieu  Synet  for  deres  indre 
aandelige  Individualitet,  hvorfor  han  heller  ikke 
kan  forklare  de  nationale  Forskjelligheder.  Staterne 
ere  efter  hans  Opfattelse  at  betragte  som  Natur- 
produkter, hvad  der  ogsaa  gælder  om  Folkene. 
De  forskjellige  Statsformer,  Monarkiet,  Aristokra- 
tiet, Demokratiet  og  Despotiet  hvile  i  deres  in- 
derste Væsen  paa  en  folkelig  Passion  eller  Følelse, 
der  henholdsvis  er  at  betegne  som  Ære,  Maade- 
holdenhed,  Dyd  og  Frygt;  men  da  Følelsen  er 
klimatisk  bestemt,  bliver  i  Virkeligheden  ogsaa 
Regeringsformen   et   af    Naturforholdene  betinget 


*)  Esprit  des  lois,  14  Bog,  1—10  Kap. 

Udtryk*).  Heraf  vil  Montesquieus  Opfattelse 
af  den  historiske  Udvikling  i  det  Hele  fremgaa. 
Da  Naturforholdene  ere  konstante,  maa  den  na- 
tionale Følelse,  der  er  Produktet  af  disse,  ogsaa 
være  det.  Menneskeslægten  .er  sig  derfor  altid 
kvalitativ  lig,  og  den  historiske  Udvikling  er  kun 
et  Komplex  af  Kredsløb,  indenfor  hvilke  de  en- 
kelte Stater  opstaa,  blomstre  og  opløses.  Dette 
minder  om  Vicos  Opfattelse,  men  Hovedsynspunk- 
tet er  rigtignok  her  et  ganske  andet  **).  I  metafysisk 
Henseende  maa  Montesquieu  henføres  til  samme 
Kategori  som  de  engelske  Deister.  Han  betegner 
det  som  en  Absurditet  at  sætte  et  blindt  Fatum 
som  Tilværelsens  Princip,  da  intelligente  Væsner 
ikke  kunne  afledes  af  et  saadant.  Alt  peger 
hen  til  et  guddommeligt  Væsen,  der  er  Univer- 
sets Skaber  og  Opholder.  De  Love,  efter  hvilke 
Gud  har  skabt,  ere  de  samme  som  dem,  efter 
hvilke  han  opholder;  de  ere  evige  og  stemme 
overens  med  hans  Visdom  og  Magt***).  Men  af 
Montesquieu's  Verden  er  dog  Gud  i  Virkeligheden 
udelukket,  og  saavel  Naturen  som  Historien  be- 
herskes af  rent  fysiske  Love. 

I  Modsætning  til  Montesquieu  hævdede  Tur- 
go  t,  der  senere  vandt  Navnkundighed  som  Lud- 
vig den  Sextendes  Minister,  Theorien  om  Menne- 
skeslægtens uendelige  Fremskridt.    Sin  Opfattelse 


*)  Esprit  des  lois,  1  B,  3  Kap.  3  Bog,  1  Kap.  ff. 
**)  Esprit  des  lois,  8  Bog,  1  Kap.  ff. 
***)  Esprit  des  lois,  1  Bog,  1  Kap.  ff. 

af  Historien  har  han  givet  i  „Idées  sur  l'intro- 
duction  a  l'histoire  universelle",  der  fremkom  i 
Form  af  to  Taler,  som  han  i  sit  treogtyvende 
Aar  holdt  i  Sorbonne*).  „Fremskridtet",  siger 
han,  „er  en  stadig  voxende  Arv,  det  er  den  £r- 
kjendelsessum,  den  ene  Slægt  overdrager  den 
anden.  Betragter  man  Menneskeslægten,  der  er 
denne  Sums  Ejer,  ligefra  dens  Oprindelse,  da 
danner  den  et  stort  Hele,  der  paa  samme  Maade 
som  Individet  befinder  sig  i  Udvikling.  Alle 
Menneskeaandens  Evner  deltage  i  Fremskridtet,  i 
Civilisationen,  der  gaar  fra  det  ene  Folk  til  det 
andet  og  har  en  uendelig  Perfektibilitet".  Spør- 
ger man  om  Aarsagerne  til  Fremskridtet,  da  ere 
disse  enten  af  almindelig  eller  af  særskilt  Karak- 
ter. Til  de  første  maa  de  guddommelige  Love 
og  Naturlovene  henregnes,  til  de  sidste:  store 
Mands  frie  Handlinger.  Med  Hensyn  til  Frem- 
skridtets Form  forekomme  hos  Turgot  Tanker, 
som  vi  i  den  nyeste  Tid  genfinde  indenfor  Auguste 
Comtes  Positivisme.  Turgot  skelner  saaledes  mel- 
lem den  theologiske,  metafysiske  og  videnskabe- 
lige Fase  i  Udviklingen.  Mennesket,  der  oprinde- 
lig er  udrustet  med  Frihedsbevidsthed,  sætter  en 
fri  Villie  overalt,  hvor  det  ser  en  Virkning.  Det 
tillægger  saaledes  alle  ydre  Gjenstande  en  iboende 
Sjæl,  og  dette  er  Oprindelsen  til  Fetischismen. 
Forestillingen  om  et  Aandeligt,    der  staar  i  For- 


*)  Oeuvres  de  Turgot,  ed.  par  Daire  II  B,  656. 

bindelse  med  Naturfænomenerne,  antager  efter- 
haanden  en  højere,  flersidig  Form  og  udarbejdes 
til  Polytheisme.  Men  i  den  efterfølgende  meta- 
fysiske Periode  substitueres  disse  personlige  Gud- 
domme af  Kræfter,  der  kun  ere  Abstraktioner, 
metafysiske  Væsenheder.  Under  den  tredje  Ud- 
viklingsfase, der  maa  betegnes  som  den  viden- 
skabelige, hæver  Mennesket  sig  til  Begrebet  af 
Loven,  der  danner  det  Konstante  i  Fænomernes 
vexl ende  Mangfoldighed.  Turgot  ser  i  de  positive 
Religioner  kun  Udviklingsstadier  paa  Vejen  til  en 
rationel  Tro  paa  Guddommen.  I  det  Anførte  ere 
de  principielle  Hovedtanker  hos  Turgot  angivne. 
Ved  Enkelthederne  i  hans  Discours  kunne  vi  ikke 
dvæle  her. 

Paa  tilsvarende  Maade  maa  vi  forholde  os 
overfor  Voltaire.  Det  betydeligste  historiske 
Arbejde  fra  hans  Haand  er:  Essai  sur  l'histoire 
génerale  et  sur  les  moeurs  et  1' esprit  des  nations, 
depuis  Charlemagne  jusqu'a  nos  jours.  1—4  Tm. 
1756.  Dette  Værk  (Oeuvres  de  Voltaire  ed.  par 
Beuchot  XV— XVIII  Tm.),  der  fremstiller  den  al- 
mindelige Historie  fra  det  nævnte  Tidspunkt  til 
Ludvig  den  Trettendes  Død,  optager  Fortællin- 
gen, hvor  Bossuet  afbryder  den  i  sin  Discours. 
Ni  Aar  senere  udgav  Voltaire:  Philosophie  de 
l'histoire,  hvilken  Titel  forsaavidt  er  mærkelig, 
som  det  er  første  Gang  denne  Betegnelse  af  en 
filosofisk  Betragtning  af  Historien  udtrykkelig  an- 
vendes. Voltaire  stillede  1769  sin  Historiens  Fi- 
losofi som  „Discours  préliminaire''    i  Spidsen   for 

„Essai".  Naar  man  i  øvrigt  henregner  de  nævnte 
Arbejder  af  Voltaire  til  Forsøgene  i  Historiens 
Filosofi,  da  maa  dette  gjøres  med  megen  Reser- 
vation; thi  det  fortællende  Element  har  i  dem 
begge  fuldstændig  Overvægten  over  det  reflekte- 
rende, og  de  ere  egenlig  at  betegne  som  prag- 
matiske historiske  Fremstillinger.  Hist  og  her  i 
dem  gives  der  dog  Bidrag  til  en  principiel  Op- 
fattelse af  Historien,  og  dette  er  naturligvis 
Grunden  til,  at  Forfatteren  selv  har  henført  dem 
under  den  filosofiske  Kategori.  Da  disse  Bidrag 
som  en  Følge  af  Voltaires  berømte  Navn  have 
spillet  en  Rolle  i  Videnskaben,  kunne  vi  ikke  her 
se  bort  fra  dem. 

Det  er  først  i  den  nyeste  Tid,  at  Voltaire  er 
bleven  rigtig  bedømt  og  vurderet  i  alle  de  Ret- 
ninger, hvori  han  virkede.  Man  kan  da  sige.  at 
der  næppe  gives  nogen  Forfatter,  der  har  været 
Genstand  for  saa  grundige  Misforstaaelser  som 
han.  Voltaire  er  i  social  og  politisk  Henseende 
bleven  opfattet  som  en  streng  aristokratisk  Natur, 
i  ethisk-religieus  som  Materialist.  Disse  Dom- 
mere ere  falske  og  bero  paa  et  ufuldstændigt 
Kendskab  til  hans  Skrifter.  At  urigtige  Opfattelser 
have  kunnet  fremkomme  er  let  forklarlig,  thi  der 
var  en  indre  Splid  i  Voltaire,  en  Dobbelthed  i 
i  hans  Standpunkt,  der  har  afpræget  sig  i  hans 
Forfattervirksomhed.  Det  er  Hettners  Fortje- 
neste at  have  paavist  denne  Dobbelthed  og  dens 
Konsekvenser,  idet  han  har  godtgjort,  hvorledes 
Voltaire,    der  i  sit  inderste  Væsen  var  en  human 

og  religieus  Personlighed,  kom  til  at  betvivle  eller 
endog  nægte  Gyldigheden  af  sine  Principer,  hver 
Gang  han  under  sin  Virksomhed  maatte  henvende 
Tanken  paa  Kirken  og  Gejstligheden,  til  hvilke 
han  nærede  et  uforsonligt  Had.  I  saadanne  Øje- 
blikke glemte  han  sig  selv  og  blev  en  ganske 
anden  Personlighed.  Man  maa  ved  Betragtningen 
af  Voltaire  som  Historiker  fastholde  denne  Dob- 
belthed i  hans  Standpunkt*).  Voltaire  blev,  som 
bekendt,  under  sit  Ophold  i  England  fortrolig 
med  Lockes  Empirisme  og  virkede  efter  sin  Til- 
bagekomst til  Frankrig  for  dens  Udbredelse  her. 
Han  nærede  den  højeste  Agtelse  for  Empirien  og 
fordrede  dens  Anvendelse  overalt  i  Videnskaben. 
Voltaire  vilde  ikke,  saaledes  som  Bossuet  havde 
gjort,  ved  sin  Betragtning  af  Historien  gaa  ud 
fra  en  Theori,  for  hvilken  Kjendsgjerningerne 
skulde  bøje  sig,  men  han  fordrede  tvertimod,  at 
Theorienskulde  afledes  af  Kjendsgernin- 
gerne.  Han  vilde,  at  den  empiriske  Forsk- 
ning skulde  danne  Grundlaget  for  Historiens  Fi- 
losofi **). 

Allerede  i  Udgangspunktet  kan  man  saaledes 
mærke  Empirismens  Indflydelse  paa  Voltaire,  der 
i  øvrigt  i  alle  erkjendelsestheoretiske  og  ethisk- 
religieuse  Spørgsmaal  nærmer   sig   Locke.      Vol- 


*)  Hettner,  Litteraturgeschichte  des  18ten  Jahrhunderts, 

2.  Th. 
'*)  Essai  sur  los  moeurs.  avant-propos. 

taire  vil  en  rationel  Betragtning  af  Historien, 
fra  hvilken  det  Overnaturtige  og  Mirakuleuse  skal 
være  udelukket.  Han  erklærer,  at  Tilværelsen 
har  sin  Urgrund  i  Gud,  men  fordrer,  at  Histori- 
keren udelukkende  skal  hæve  sin  Opmærksom- 
hed henvendt  paa  de  sekundaire  Aarsager, 
uden  at  driste  sig  til  at  hæve  sine  profane  Blikke 
mod  den  primaire  Aarsag,  mod  Gud,  der  i  sidste 
Instans  styrer  Alt*).  Her  synes  Voltaire  at  ville 
gjøre  Troen  paa  Forsynsstyrelsen  en  Indrømmelse ; 
men  næppe  føres  han  ad  Ideassociationens  Vej 
fra  dette  Begreb  til  Tanken  om  Kirken  og  de 
Misgjerninger,  som  ere  udøvede  i  Kristendommens 
Navn,  førend  hans  historiske  Synspunkt  fuldstæn- 
dig forandres.  Da  bliver  Voltaire  Fatalist. 
„Verdensbegivenhederne",  udbryder  han,  „beher- 
skes af  en  blind  Skæbne**)."  Men  den  af  en  blind 
Skæbne  beherskede  Historie  opløser  sig  i  et  Ag- 
gregat af  tilfældige  Begivenheder,  i  hvilke  in- 
gen Finalaarsag  er  immanent,  men  som  fremkaldes 
af  smaa,  intetsigende  Aarsager.  Peter  af  Amiens's 
Pilgrimsrejse  var  saaledes  Aarsagen  til  Korstogene; 
Augustinermunkenes  Misundelse  over,  at  Paven 
havde  overdraget  Afladshandelen  til  Dominikaner- 
munkene, Aarsagen  til  Reformationen,  og  Aarsagen 


*)  Essai  sur  les  moeurs.  Kap.  8. 

"*)  Siécle  de  Louis  XV.  Kap.  1.  Essai  sur  les  moeurs 
Kap.  54.  Artiklen  Climate:  i  Voltaires  Dictionaire 
philosofique  indeholder  væsenlige  Bidrag  til  Voltaires 
Opfattelse  af  Historien. 

til  dennes  Udbredelse  i  Nordevropa  og  paa  de 
britiske  Øer  var  Pengemangel ;  thi  man  havde  her 
ikke  Midlet  til  at  kjøbe  den  dyre  Aflad  og  fore- 
trak derfor  en  prisbilligere  Religion.  Voltaire  for- 
ledes af  sit  Had  til  Gejstligheden  ikke  blot  til  at 
skifte  Standpunkt  med  Hensyn  til  Grundprinciperne, 
men  han  glemmer  alle  de  Regler,  hvis  Gyldighed  han 
ellers  hævder.  Skønt  han  har  dyb  Respekt  for 
Empirien,  lader  Hadet  ham  dog  udøve  Vold  mod 
Kendsgjerningerne,  skønt  han  ellers  hylder  Ud- 
viklingstanken og  har  udtalt  den  skønne  Defini- 
tion af  Verdenshistorien,  at  den  er  Menneske- 
slægtens Fremskridt  i  Frihedsbevidst- 
hed*),  bevæger  Hadet  ham  dog  til  at  anlægge 
den  samme  Maalestok,  naar  han  dømmer  om  de 
forskjellige  Tidsaldere. 

Til  samme  Kategori  som  de  ovennævnte  Ar- 
bejder maa  vi,  trods  alle  Forskjelligheder  i  En- 
kelthederne, henføre  det  af  Condorcet  forfattede 
Skrift:  Esquisse  de  Condorcet:  Tableau  histori- 
que  des  progres  de  l'esprit  humain  1 — 2  Dele. 
Paris  1864.  Bibliothéque  nationale.  (Se :  Dixiéme 
époque :  des  progres  futurs  de  l'esprit  humain, 
2  Del,  58  ff.  progres  de  l'esprit  humain),  som  han 
nedskrev  1794,  lige  forinden  han,  forfulgt  af  Ja- 
kobinerne, dræbte  sig  selv.  Den  historiske  Ud- 
vikling opfattes  af    Condorcet  som  en  uendelig 


*)  Hettner:    Litteraturgesehichte  osv.  2.  Th.,    Voltaires 
Politik  og  Historieskrivning. 

Progres,  under  hvilken  det  perfektible  Menne- 
skevæsen imødegaar  en  stedse  rigere  Udfoldning. 
Selve  Historien  fører  Beviset  for  Fremskridts- 
tankens Gyldighed.  Menneskene  have  først  be- 
fundet sig  paa  et  lavt  Naturtrin,  fra  hvilket  de 
have  hævet  sig  gennem  Fisker-  og  Jægerlivets, 
Nomadelivets  og  Agerbrugets  Stadier.  Med  Op- 
findelsen af  Skrifttegn  og  med  Runestenen  begyn- 
der den  sande  Kulturtilværelse,  der  naar  sit  antike 
Højdepunkt  i  Grækenland  paa  Alexanders  og 
Aristoteles's  Tid,  da  Studiet  af  Naturvidenska- 
berne grundlægges.  Menneskeaandens  Fremskridt 
afbrydes  da  af  det  romerske  Tyranni,  og  denne 
Standsning  vedvarer  under  det  Herredømme,  som 
den  middelalderlige  Overtro  saavel  i  den  kriste- 
lige som  i  den  muhamedanske  Form  udøvede. 
Med  den  af  Korstogene  vakte  aandelige  Bevæ- 
gelse genoptoges  Fremskridtet  igen  og  fortsættes 
gennem  Bogtrykkerkunstens  Opfindelse,  den  af 
Kartesius  indviede  Tænkefrihed  og  den  af  den 
franske  Revolution  proklamerede  politiske  Frihed. 
Det  Maal,  Historien  tilstræber,  er  Lighed  i  en- 
hver Retning:  Lighed  i  intellektuel,  moralsk,  po- 
litisk og  social  Henseende.  Alle  skulle  blive  Re- 
publikanere, Alle  Atheister.  Condorcet  drømmer 
endog  om,  at  Menneskene  en  Gang  i  den  Grad 
ville  blive  Herrer  over  alle  klimatiske  Betingel- 
ser, at  Sygdomsaarsager,  ja  selv  Døden,  fjernes 
og  fuldstændig  overvindes. 

En  eiendommelig  Stilling  til  Historien  indtog 
Rousseau,    der    ifølge   den   gængse  Opfattelse 

antages  at  have  staaet  i  et  afgjort  fjendligt  og 
negerende  Forhold  til  den  historiske  Udvikling,  da 
han  i  Kulturen  saa  Kilden  til  al  Menneskeslægtens 
Elendighed.  Men  hermed  er  ikke  hans  Stand- 
punkt betegnet  paa  udtømmende  Maade;  thi  hos 
Kousseau  var  det  ligesom  hos  Voltaire  en  indre 
Modsigelse,  der  kommer  til  Udslag  i  hans  For- 
fattervirksomhed og  ytrer  sig  som  en  mærke- 
lig Uensartethed  i  Principerne.  Rousseau  vilde, 
at  Menneskeslægten  skulde  vende  tilbage  til  Na- 
turtilstanden, under  hvis  simple  Betingelser  det 
havde  levet  som  et  uskyldigt  Væsen,  medens  Kul- 
turudviklingen med  dens  mangfoldige  Krav  og  In- 
teresser havde  fordærvet  Mennesket  i  moralsk 
Henseende.  I  Naturtilstanden  havde  Mennesket 
indskrænket  sig  til  det  Fornødne,  der  havde  i 
den  været  Harmoni  mellem  dets  Villie  og  Kræfter, 
mellem  dets  Fordringer  og  Evnen  til  at  tilfreds- 
stille dem.  Men  hvad  forstyrrede  da  denne  Lige- 
vægt? Det  gjorde  Menneskets  Perfektibilitet, 
der  bevirkede,  at  det  ikke  vilde  nøjes  med  det 
Nødvendige*).  Den  oprindelige  Anledning  til  Na- 
turtilstandens Opgivelse  var  den  hos  Mennesket 
vaagnende  Indsigt,  at  det  var  fordelagtigt  at  have 
Mere,  end  hvad  der  var  fornødent.  Ejendomsret- 
tens Indførelse  var  Kilden  til  alle  Onder.  Den 
Første,  der  indhegnede  et  Stykke  Jord  og  erklæ- 


*)  Discours  sur  l'origine  et  les  fondemens  de  l'inegalité 
parmi  les  hommes.  Geneve  1754.  Ouevres  complétes 
de  Rousseau.  VII  B,  71,  113. 

rede  det  for  sit,  og  som  fandt  Folk,  der  vare 
enfoldige  nok  til  at  tro  ham,  blev  den  virkelige 
Grundlægger  af  det  borgerlige  Samfund*).  Ejen- 
domsretten fremkaldte  Stridigheder,  der  medførte 
Alles  Krig  mod  Alle.  Til  Ejendomsrettens  Be- 
skyttelse oprettedes  da  en  fælles  Myndighed,  og 
saaledes  opstod  Staten,  der  med  Ejendomsretten 
grundfæstede  Uligheden  og  tilintetgjorde  den  na- 
turlige Frihed.  Idet  Staten  udbredte  sig  over 
hele  Jorden,  medførte  den  overalt  den  afskyelige 
Tilstand,  under  hvilken  Menneskenes  Mængde  er 
dømt  til  at  trælle  og  lide  for  nogle  Faa.  Da  de 
administrerende  Embedsmænd,  der  først  valgtes, 
fik  arvelig  Myndighed,  tilreve  de  sig  hele  Magten 
og  betragtede  Folket  som  deres  Ejendom.  Man 
skulde  efter  dette  tro,  at  Rousseau  med  Forlan- 
gendet om,  at  Menneskeslægten  skulde  vende  til- 
bage til  Naturtilstanden,  forbandt  Fordringen  om 
Samfundets  Opløsning,  og-  ifølge  de  i  det  Anførte 
skjulte  Forudsætninger  burde  han  konsekvent 
have  gjort  det;  men  her  er  netop  Punktet,  hvor 
den  ovenfor  berørte  Modsigelse  hos  Rousseau 
træder  frem.  Man  maa  ikke,  hedder  det  i  Discours 
sur  l'origine  de  l'inégalité  parmi  les  hommes**), 
af  hans  Skrift  drage  den  Slutning,  at  han  tilstræber 
Samfundslivets  Opløsning  og  Ophævelsen  af  For- 


*)  Discours  osv.  116. 
**)  Se   Note   9   til   denne   Afhandling1   (Oeuvres    de    R, 

vn  b>. 

skj ellen  mellem  Mit  og  Dit,  eller  at  det  er  hans 
Hensigt,  at  Menneskene  skulle  vende  tilbage  til 
Skovene  for  at  færdes  blandt  Bjørne.  En  saadan 
Slutning  vilde  sømme  sig  for  hans  Modstandere, 
for  Mennesker  der  aldrig  havde  fornummet  Him- 
lens Stemme.  De  kunde,  om  de  attraaede  det, 
vende  tilbage  til  det  oprindelige  Barbari,  til  det 
vilde  Liv  i  Naturens  Skød.  Men  Mennesker,  som 
ere  overbeviste  om,  at  Guds  Stemme  har  kaldet 
Menneskeslægten  til  Oplysning  og  himmelsk  Lykke, 
de  skulle  ved  Agtelse  for  Samfundets  hellige 
Baand  og  Udøvelsen  af  sociale  Dyder  gjøre  sig 
værdige  til  den  evige  Belønning,  de  bør  vente. 
Her  have  vi  det  mærkelige  Vendepunkt  hos 
Kousseau.  Den  Perfektibilitet,  som  oprinde- 
lig havde  bevæget  Menneskeslægten  til  at  forlade 
Naturtilstanden  og  ført  til  det  ulykkebringende 
Samfunds  Grundlæggelse,  havde  altsaa  bevæget 
sig  i  en  forkastelig,  skæv  Retning;  men  Perfekti- 
biliteten kan  ogsaa  antage  en  ganske  anden  Ka- 
rakter; den  kan  ogsaa  vise  sig  som  en  Evne  til 
Udvikling  af  Menneskets  højere,  i  Sandhed  men- 
neskelige Anlæg,  og  til  Kultiveringen  af  disse  er 
Samfundet  netop  en  nødvendig  Betingelse.  Det 
var  i  Contrat  social  *),  at  Rousseau  viste,  hvorledes 
Samrandet  skulde  organiseres  til  Opnaaelsen  af 
dette    Øjemed;    men     dette    navnkundige    Værk 


*)  Contrat  social.    VUE  B. 

kunne  vi  ikke  her  gjøre  til  Genstand    for    nær- 
mere Betragtning. 

De  ovennævnte  historiske  Arbejder  fik  lige- 
som den  franske  Oplysningsliteratur  i  det  Hele  en 
kendelig  Indflydelse  paa  den  tyske  Historieskriv- 
ning, der,  hvad  vi  tidligere  berørte,  var  bleven 
paavirket  fra  en  anden  Side,  nemlig:  fra  den 
tyske  Popularfilosofi.  Vi  se  fornemlig  den  franske 
Indflydelse  i  den  Vægt,  der  i  en  Kække  Forsøg 
paa  at  give  en  „Geschichte  der  Menschheit"  læg- 
ges paa  Historiens  Naturside  men  ellers  hævdes 
ogsaa  her  Menneskeslægtens  Perfektibilitet,  og 
dens  Lyksalighed,  hvilket  Begreb  i  Overensstem- 
melse med  Popularfilosofien  tages  i  rent  empi- 
risk Betydning  og  opstilles  som  Historiens  Maal. 
Blandt  de  tyske  Arbejder  kunne  vi  særlig  frem- 
hæve Schweizerne  Isak  Iselins:  „Ueber  die 
Geschichte  der  Menschheit"*)  ogM.  Weguelin's 
Considerations  sur  les  principes  moraux  et  ca- 
racteristiques  des  gouvernements.  Berlin  1766**). 
I  hint  spores  Paavirkning  af  Turgot.  i  dette  af 
Montesquieu.  Men  blandt  de  naturalistiske  Be- 
tragtninger af  Historien  .    som  fremkom  paa  tysk 


*)  Isak  Iselin:   Ueber   die  Geschichte    der  Menschheit. 

5te  Aufl.  1--2  B.  Basel  1786. 
**)  Af  Weguelins  historie- sofiske  Afhandlinger,  hvilke 
Forfatteren  offenliggjorde  i  Berliner- Akademiets 
Skrifter,  har  Rosenkranz  i  sit  Skrift:  Das  Yerdienst 
der  Deutschen  um  die  Philosophie  der  G-eschichte, 
givet  et  ypperligt  Udtog,  hvortil  her  henvises. 

Grund,  er  der  dog  ingen,  der  har  vundet  en  saa- 
dan  Betydning  som  Herders:  Ideen  zur  Philosophie 
der  Geschichte  der  Menschheit,  som  udkom  1784  *). 
Herder  tager  sit  Udgangspunkt  i  Forestillingen 
om  en  guddommelig  Verdensstyrelse  og  viser, 
hvorledes  Naturen  gennem  stedse  højere  Poten- 
ser, gennem  de  organiske  Væsners  Trinfølge  hæ- 
ver sig  til  Frembringelsen  af  Mennesket.  Menne- 
skeslægten er  bestemt  til  uendelig  Perfektibilitet, 
idet  de  Menneske aanden  iboende  Anlæg  komme 
til  stedse  fyldigere  Udvikling.  Historien  fører 
Beviset  herfor,  da  den  dokumenterer  Menneske- 
slægtens stadige  Fremskridt  i  Humanitet  gennem 
de  forskjellige  Folk,  Tider  og  Lande.  Herder 
har  altsaa  Forsynsstyrelsen  til  Forudsætning,  men 
han  skyder  dog  Gud  ganske  i  Baggrunden  og 
fremdrager  udelukkende  de  naturlige  Aarsager. 
Humanitet,  siger  han,  er  Menneskenaturens  For- 
maal;  men  Opnaaelsen  af  dette  har  Gud  nedlagt 
i  Menneskeslægtens  egne  Hænder,  idet  han  har 
anlagt  Menneskets  Organisation  paa  dette  For- 
maal.  Menneskeslægten  har  saaledes  sit  Maal  i 
sig  selv,  og  den  naaer  det  ved  egen  Hjælp,  ved 
Anvendelsen  af  sin  Frihed;  thi  Gud  har  ikke  i 
nogen  Retning  bundet  Menneskenes  Hænder  uden 
ved  den  Begrænsning,    som   Tid,    Sted    og    de 


*)  Ideen  zur  Philosophie  der  Geschichte  der  Mensch- 
heit, mit  einer  Einleitung  von  Heinrich  Luden, 
Leipzig  1821,  2.  Th.  I  Værkets  35de  Bog  angiver 
Herder  Grundtrækkene  af  sin  historiske  Opfattelse. 

iboende  Kræfters  Kvalitet  afgive.  Gud  har  ikke 
grebet  afværgende  ind  i  Udviklingen  ved  Undere; 
menhan  har  ladet  Menneskenes  Fejl  udfolde  sig  i  alle 
deres  Konsekvenser  for  derigennem  at  hjælpe  Slægten 
til  en  bedre  Indsigt."  Da  Gud  havde  skabt  Jor- 
den og  dens  fornuftløse  Skabninger,  formede  han 
Mennesket  og  sagde  til  det:  „Vær  mit  Afbillede, 
en  Gud  paa  Jorden !  Hersk  og  reger !  Det  For- 
træffelige, din  Natur  indeholder,  skal  Du  frem- 
bringe. Jeg  tør  ikke  staa  Dig  bi  ved  Mirakler, 
da  jeg  har  lagt  din  menneskelige  Skæbne  i  din 
menneskelige  Haand ;  men  alle  mine  hellige,  evige 
Naturlove  skulle  hjælpe  Dig."  Herder  giver  nu 
denne  Tanke  en  videre  Udvikling.  Det  er  en 
almindelig  Lov  i  Naturens  Verden,  siger  han,  at 
de  ødelæggende  Kræfter,  efterat  de  have  udfoldet 
sig  i  hele  deres  Styrke,  ikke  blot  maa  bukke  un- 
der for  de  opholdende  Kræfter,  men  tilsidst  endog 
tjene  til  det  Heles  Udvikling.  Ganske  paa  samme 
Maade  forholder  det  sig  i  Historien  med  de  raa 
Aandskræfter :  de  vilde  Lidenskaber  ere  Ytringer 
af  en  Kraft,  der  endnu  ikke  er  vaagnet  til  Selv- 
erkendelse, men  som  i  Følge  sin  Natur  kun  virker 
til  det  bedre.  Enkelte  Slægter  gaa  vel  tilgrunde, 
men  det  udødelige  Hele  overlever  de  forsvindende 
Smerter  og  hæver  sig  netop  gennem  disses  Lidel- 
ser, gennem  det  Onde,  til  stedse  større  Indsigt  i 
det  Gode.  Ligesom  Menneskets  Gang  er  en  be- 
standig Falden  fra  Højre  til  Venstre,  der  dog 
med  hvert  Skridt  fører  længer  frem,  saaledes  for- 
holder det  sig  ogsaa   med  Menneskeslægtens    og 

hele  Folks  Fremskridt  i  Kultur.  Menneskeslæg- 
ten er  bestemt  til  under  mangfoldige  Forandrin- 
ger at  gennemløbe  mange  Kulturtrin;  men  dens 
Maal  er  Humanitet.  Fornuft  og  Billighed  i  Tæn- 
ken  og  Handlen,  og  kun  herpaa  kan  dens  varige 
Velfærd  baseres.  Den  sande  Humanitet  er  i  Hi- 
storien et  Udtryk  for  den  Kræfternes  Harmoni, 
der  som  Naturlov  strækker  sig  gennem  hele  Uni- 
verset. „Ligesom  vi  ved  Skabelsen  først  tænke 
os  den  Magt,  der  frembragte  Kaos,  under  Form 
af  en  elementair  Naturmagt,  men  derefter  opfatte 
den  som  ordnende  Visdom  og  harmoniserende 
Godhed,  saaledes  udvikler  Menneslægtens  Natur- 
lov først  raa  Kræfter,  men  selve  den  kaotiske 
Forvirring  tvinger  Kræfterne  ind  paa  Erkendel- 
sens Vej,  og  jo  mere  Erkendelsen  stiger,  desto 
klarere  indser  den,  at  Godheden  udelukkende 
kan  sikkre  Værkets  Varighed,  Fuldkommenhed 
og  Skjønhed."  Men  dette  Humanitetens^  Ideal 
ligger  i  det  dunkle  Fjærne,  og  ingen  blandt  de 
Dødelige  har  nogen  Sinde  dækket  det.  Netop  heri 
søger  Herder  et  Tilknytningspunkt  for  Udødeligheds- 
troen.  Har  Skaberen  sat  Humaniteten  som  Maal, 
maa  dette  ogsaa  naas,  og  sker  det  ikke  i  denne 
Tilværelse,  maa  det  ske  i  den  hinsidige,  om  hvil- 
ken vi  intet  Nærmere  kunne  vide.  Betragtet  un- 
der dette  Synspunkt,  bliver  det  jordiske  Liv  kun 
en  Forberedelse  til  det  himmelske;  Mennesket 
bliver  det  forbindende  Mellemled  mellem  to  Ver- 
dener, den  menneskelige  Humanitet  bliver  „Knop- 
pen til  en  fremtidig  Blomst".    For  Herder  stiller 

Historien  sig  da  som  en  uendelig  Progres,  der 
stræber  hen  til  Humanitet,  hvilket  Begreb  be- 
stemmes uklart,  og  denne  Progres  tranpenderes 
under  Udviklingens  lineare  Bevægelse  af  de  en- 
kelte Mennesker,  som  imødegaa  en  fortsat  Ud- 
vikling i  et  Hinsidigt. 

Det  er  et  stort  Fortrin  ved  Herders  Værk, 
at  der  heri  tages  ligeligt  Hensyn  til  alle  Kultu- 
rens Faktorer,  til  Statens,  Religionens,  Viden- 
skabens og  Kunstens  Udvikling;  men  principielt 
hæver  det  sig  ikke  over  Aarhundredets  andre 
naturalistiske  Betragtninger  af  Historien.  -Man 
kunde  fristes  til  i  Herder,  der  var  et  Følelses- 
og  Fantasimenneske,  at  se  en  udpræget  Idealitet; 
men  han  maa  i  Følge  hele  sit  videnskabelige 
Standpunkt  henføres  til  den  empiriske  Tankeret- 
ning. Hans  Psykologi  afgiver  i  saa  Henseende 
et  interessant  Kriterium.  Herder  betragter  nem- 
lig Mennesket  som  et  højere  Naturvæsen,  som 
et  Væsen,  der  egentlig  blot  graduelt  og  ikke  kva- 
litativt adskiller  sig  fra  Dyret.  Medens  Herder 
i  poetiske  Billeder  priser  Menneskets  Fornuft  og 
Frihed,  sætter  han  samtidig  Menneskets  Fortrin 
for  Dyret  i  dets  fuldkomnere  legemlige  Organisa- 
tion. Det  er  dette  Karakteristiken,  der  har  be- 
væget en  fransk  Tænker*)  til  at  fælde  den  Dom, 


*)  F.  Laurent:  Histoire  du  droit  des  gens,  XVIII  T. 
La  philosophie  de  l'histoire.  115  ff.  Herders  Ideen 
blev  skarpt  kritiserede  af  Kant.  Se  Im.  Kants  samt- 
liche  Verke,  herausg.  v.  Hartenstein  IV.  B.  169  ff. 

at  Herder  ikke  har  skrevet  en  Menneskehedens 
Historie,  men  en  Fremstilling  af  den  fysiske  Na- 
turs Triumf  over  Menneskeheden. 

Kaste  vi  Blikket  tilbage  paa  de  ovenfor  ka- 
rakteriserede historiske  Arbejder,  og  spørge, 
hvad  der  er  fælles  og  gennemgaaende  for  dem, 
da  kunne  vi  først  svare,  at  de  alle,  med  Undta- 
gelse af  Condorcets  Esquisse,  hvile  paa  et  deistisk 
Grundlag.  De  stille  Gud  og  Verden  i  et  rent 
ydre  Forhold  til  hinanden;  de  nedsætte  Guddom- 
men til  en  Deus  otiosus.  Den  naturalistiske  Be- 
tragtning af  Historien  har  i  Modsætning  til  den 
theologisk-dogmatiske  og  abstrakt  idealistiske  Be- 
tragtning indlagt  sig  en  sand  Fortjeneste  ved  at 
indføre  Naturmomentet;  men  den  er  i  sin  Accen- 
tuering af  dette  gaaet  til  en  Yderlighed,  i  det  den 
saa  at  sige  har  elimineret  Aandsprincip et.  Som  en 
Følge  heraf  kan  den  ikke  paa  fyldestgj ørende  Maade 
forklare  Nationalitetsforskellene.  Den  naturalisti- 
ske Betragtning  af  Historien  gjør  saavel  Individet 
som  Nationaliteten  til  et  Naturprodukt,  til  en 
Resultant  af  ydre  fysiske  Indflydelse;  men  da 
den  kun  har  Blik  for  Nationernes  Naturside  og 
ikke  for  deres  oprindelige  a andelige  Individualitet, 
staar  den  raadvild  overfor  Problemet  om  de  na- 
tionale Forskjelle  indenfor  de  samme  fysiske  Be- 
tingelser*). Endelig  anerkende  alle  Historiesofer 
af  denne  Kategori  Udviklingens  Begreb,  der  dog 
faar  en  ejendommelig  Modifikation  i  Montesquieu's 


*)  F.  Laurent:  H.  du  droit  des  gens,  XVIII,  111. 

„Kredsløb";  wen  de  kunne  i  Følge  deres  naturali- 
stisk-mekaniske  Standpunkt  ikke  give  Udviklings- 
begrebet en  fuldstædig  Gennemførelse,  da  den 
indre  Dynamis  er  fremmed  for  dem,  da  de  ikke 
anerkende  oprindelig  aandelig  Causalitet  i  Indi- 
viderne og  Nationerne.  Udviklingsbegrebet  an- 
tager derfor  hos  dem  Form  af  Skematisme.  Vi 
finde  saaledes  i  alle  de  naturalistiske  Betragtnin- 
ger af  Historien  idealistiske  Bestemmelser;  men 
det  er  Kategorier,  der  kun  staa  i  ydre  Forbin- 
delse med  den  hele  Grundanskuelse,  hvorfor  de 
heller  ingen  sand  Værdi  have  for  dennes  Gennem- 
førelse i  Enkelthederne. 


V. 

En  ejendommelig  Stilling  blandt  Forsøgene 
paa  at  give  en  Historiens  Filosofi  indtager 
Lessings  „die  Erziehung  des  Menschen- 
geschlechts  (1780).  Lessing  anlægger  ligesom 
Bossuet  det  religieuse  Synspunkt;  men  me- 
dens dette  for  den  franske  Prælat  faldt  sam- 
men med  den  katholske  Kirkes,  forsøgte  Lessing 
at  forsone  Supranaturalismen  med  Rationalismen, 
Aabenbaringen  med  Fornuftens  Selvvirksomhed*). 
Hvad  Opdragelsen  er  for   det   enkelte  Menneske, 


*)  Lessings  såmmtliche  Schriften,  herausg.  von  Karl 
Lachmann,  durchges  usv.  von  "W.  de  Maltzahn.  X.  B. 
307 — 326.  K.  Rosenkrantz:  Das  Verdienst  derDeut- 
schen  um  die  Phiiosophie  der  G-eschichte,  usv. 

siger  Lessing,  er  Aabenbaringen  for  hele  Menne- 
skeslægten. Opdragelse  er  Aabenbaring,  der  ve- 
derfares det  enkelte  Menneske,  og  Aabenbaringen 
er  Opdragelse,  der  er  tildelt  og  endnu  tildeles 
hele  Menneskeslægten.  Opdragelsen  giver  ikke 
Mennesket  Noget,  som  det  ikke  kunde  have  af 
sig  selv,  men  giver  kun  det,  Mennesket  kunde 
have  af  sig  selv,  paa  en  hurtigere  og  lettere 
Maade.  Altsaa  meddeler  Aabenbaringen  ikke 
Menneskeslægten  Noget,  som  den  ikke,  hvis  den 
havde  været  overladt  til  sig  selv,  vilde  have 
fundet;  men  den  gav  og  giver  kun  Menneske- 
slægten disse  Ting  tidligere.  Ligesom  det  ikke 
er  ligegyldigt  for  Opdragelsen,  i  hvilken  Orden 
den  udvikler  Menneskets  Kræfter,  ligesom  den 
ikke  kan  meddele  Menneskeslægten  Alt  paa  een 
Gang,  saaledes  har  Gud  ogsaa  ved  sin  Aaben- 
baring fulgt  en  vis  Orden.  Skjønt  de  første  Menne- 
sker udrustedes  med  Begrebet  om  een  Gud,  kunde 
de  dog  ikke  længe  bevare  dette  meddelte  Begreb 
i  dets  Renhed.  Saa  snart  den  til  sig  selv  over- 
ladte Fornuft  begyndte  at  bearbejde  det,  uddan- 
nede den  de  enkelte  Sider  af  det,  og  saaledes 
opstod  Polytheismen ;  men  hvor  længe  vilde  den 
menneskelige  Fornuft  ikke  have  hengivet  sig  til 
Polytheismens  Vildfarelser  —  om  der  end  overalt 
og  til  enhver  Tid  fandtes  enkelte  Mennesker,  der 
ind  saa  Vildfarelsen  —  hvis  det  ikke  havde  beha- 
get Gud  ved  en  ny  Tilskyndelse  at  give  den 
en  bedre  Retning?  Da  han  imidlertid  ikke  vilde 
aabenbare  sig  for  hvert  enkelt  Menneske,     valgte 

han  et  enkelt  Folk,  som  han  særlig  vilde  opdrage. 
Han  valgte  det  israelitiske  Folk.  Han  opdrog  det 
da  til  Begrebet  af  den  ene  Gud;  men  dette  Folk, 
der  befandt  sig  i  sin  Barndom,  maatte  have  den 
moralske  Opdragelse,  som  sømmer  sig  for  Barn- 
dommen :  det  maatte  opdrages  ved  Udsigten  til 
umiddelbart  sanselige  Straffe  og  Belønninger. 
Opdragelse  og  Aabenbaring  faldt  altsaa  her  sam- 
men. Da  Folket  var  ganske  fortabt  i  det  nær- 
værende, sanselige  Liv,  da  det  ikke  havde  nogen 
Forestilling  om  Sjælens  Udødelighed  eller  længtes 
efter  et  tilkommende  Liv,  kunde  Gud  ikke  meddele 
det  anden  Aabenbaring  end  en  Religion,  der  hvi- 
lede paa  en  Lov,  af  hvis  Opfyldelse  eller  Over- 
trædelse dets  jordiske  Lykke  var  afhængig.  I 
det  israelitiske  Folk  opdrog  Gud  Menneskeslæg- 
tens fremtidige  Opdrager.  Medens  Gud  vejledede 
det,  vare  Jordens  andre  Folk  vandrede  deres 
egne  Veje  ved  Fornuftens  Lys;  de  fleste  vare 
blevne  langt  tilbage  for  det  udvalgte  Folk,  men 
enkelte  vare  komne  det  i  Forkøbet.  Det  israeli- 
tiske Folk  ærede  imidlertid  i  sin  Jehova  mere 
den  mægtigste  end  den  viseste  af  alle  Guder; 
det  frygtede  ham  mere  som  en  nidkær  Gud,  end 
det  elskede  ham.  Det  havde  saaledes  om  sin 
højeste,  ene  Gud  ikke  de  rette  Begreber,  vi  bør 
have  om  Gud.  Men  da  kom  Tiden  til,  at  disse 
Begreber  skulde  udvides,  berigtiges  og  forædles, 
og  hertil  anvendte  Gud  et  ganske  naturligt  Mid- 
del. Han  gav  Folket  en  bedre  Maalestok,  efter 
hvilken  det  kunde  bedømme  ham.     I  Fangenska- 

bet  under  de  vise  Persere  begyndte  Israeliterne 
at  modificere  deres  Gudsbegreb  efter  alle  Væse- 
ners Væsen,  efter  Urvæsenet,  som  Persernes  mere 
udviklede  Fornuft  havde  erkendt  og  ærede.  Aaben- 
baringen  havde  hidtil  vejledet  Israeliternes  For- 
nuft, nu  oplyste  Fornuften  paa  een  Gang  deres 
Aabenbaring.  Det  var  den  første  gensidige  Tje- 
neste, Fornuft  og  Aabenbaring  ydede  hinanden. 
Ved  Hjælp  af  den  renere  persiske  Lære  erkendte 
Israeliterne  nu  i  deres  Jehova  ikke  blot  den 
største  af  alle  Nationalguder,  men  de  erkendte  i 
ham  Gud.  De  fremdroge  paany  deres  Elemen- 
tarbøger  (d.  v.  s.  de  gammeltestamentlige  Skrif- 
ter) og  fandt  ham  ogsaa  deri;  nu  fjærnede  de  i 
Lighed  med  Perserne  alle  sanselige  Forestillinger 
fra  ham.  Hvad  Under,  at  de  fandt  Naade  for 
Cyrus's  Øjne  med  en  Gudsdyrkelse,  som  han  er- 
kendte, stod  langt  under  den  rene  Sabæisme,  men 
som  han  dog  maatte  sætte  højt  over  det  Afguderi, 
der  havde  bemægtiget  sig  Israeliternes  forladte 
Land.  Efterat  Israeliterne  havde  vundet  Oplys- 
ning om  deres  egne  ukendte  Skatte,  vendte  de 
da  tilbage  og  bleve  et  ganske  andet  Folk,  hvis 
første  Stræben  gik  ud  paa  at  gjøre  denne  Oplys- 
ning varig.  Snart  ophørte  Frafald  og  Afguderi 
fuldstændig  blandt  dem;  thi  man  kan  blive  utro 
mod  en  Nationalgud,  men  aldrig  mod  Gud,  saa- 
snart  man  har  erkendt  ham.  Israeliterne  vare 
utvivlsomt  blandt  Kaldæerne  og  Perserne  blevne 
bekendte  med  Læren  om  Sjælens  Udødelighed. 
I  de  græske  Filosofers  Skoler   i  Ægypten    bleve 

de  fortroligere  med  den.  Men  i  deres  hellige 
Skrifter  fandtes  dog  en  Forberedelse  til,  en  An- 
tydning af,  et  Fingerpeg  om  Udødelighedslæren, 
og  dette  var  Grunden  til,  at  en  hvis  Sekt  havde 
Udølighedstroen,  men  Folket  som  Helhed  havde 
den  ikke.  I  hine  Antydninger  laa  Muligheden 
til  Erkendelsen  af  den  endnu  tilbageholdte  Sand- 
hed. Til  det  aandelige  Standpunkt.  Israeliterne 
efter  Exilet  havde  naaet,  svarede  de  hidtilværende 
Elementarbøger  ikke,  og  Opdragelsen  krævede 
derfor  andre.  Da  kom  Kristus.  Den  Del  af 
Menneskeslægten,  som  Gud  havde  villet  under- 
lægge een  Opdragelsesplan  —  og  han  havde  kun 
villet  bringe  en  og  samme  Opdragelsesplan  til 
Anvendelse  paa  den  Del,  der  ved  Sprog,  Rege- 
ring og  ved  andre  naturlige  og  politiske  Forhold 
allerede  var  indbyrdes  forbunden  —  var  moden 
til  det  næste  store  Skridt  i  Opdragelse.  Denne 
Del  af  Menneskeslægten  var  kommen  saavidt  i 
Anvendelsen  af  sin  Fornuft,  at  den  trængte  til 
ædlere  og  værdigere  Bevæggrunde  til  sine  mo- 
ralske Handlinger  end  Udsigten  til  en  i  Tiden 
faldende  Straf  og  Belønning,  af  hvilken  den  hid- 
til havde  ladet  sig  lede.  Barnet  bliver  Dreng. 
Leg  og  sanselig  Nyden  maa  vige  for  den  frem- 
spirende Trang  til  at  være  ligesaa  fri,  æret  og 
lykkelig,  som  det  ser  sit  ældre  Søskendebarn  at 
være.  De  Bedre  af  hin  Del  af  Menneskeslægten 
havde  allerede  forlængst  ladet  sig  lede  af  saadanne 
ædlere  Bevæggrunde,  skønt  disse  havde  havt  en 
skyggeagtig  Karakter.     Grækerne    og    Romerne 


58 

gjorde  saaledes  Alt  for  efter  dette  Liv  at  kunne 
leve  i  deres  Medborgeres  Erindring;  men  det 
var  paa  Tide,  at  et  andet  sandt  Liv.  der  skulde 
komme  efter  dette,  fik  Indflydelse  paa  Menneskets 
Handlinger.  Kristus  blev  da  den  første  paalide- 
lige,  praktiske  Lærer  om  Sjælens  Udødelighed. 
Det  var  forbeholdt  ham  at  anbefale  Hjærtets  Ken- 
hed som  Forudsætning  for  et  tilkommende  Liv. 
Hans  Lære  forplantedes  af  hans  Disciple,  der  ere 
blevne  Menneskeslægtens  Velgjørere,  i  det  de  ud- 
bredte den  Sandhed  til  flere  Folk,  som  Kristus 
syntes  alene  at  have  bestemt  for  Israeliterne. 
De  forøgede  ganske  vist  Kristi  Lære  med  andre 
Lærdomme,  hvad  der  vel  ikke  kunde  være  an- 
derledes; men  disse  Lærdomme  bleve  dog  en  ny 
Tilskyndelse  for  den  menneskelige  Fornuft.  De 
nytestamentlige  Skrifter,  i  hvilke  disse  Lærdomme 
efter  nogen  Tids  Forløb  fandtes  optegnede,  have 
været  og  ere  endnu  Menneskeslægtens  anden  Ele- 
mentarbog.  At  denne  Kog  udbredtes  blandt  saa- 
mange  Folk,  at  saa  ganske  forskjellige  Tænke- 
maader  beskæftigede  sig  med  en  og  samme  Bog. 
det  har  uomtvistelig  fremmet  den  menneskelige 
Fornuft  mere,  end  om  hvert  Folk  havde  havt  sin 
særskilte  Elementarbog.  Det  var  ogsaa  nødven- 
digt, at  hvert  Folk  en  Tid  lang  maatte  anse 
denne  Bog  for  sine  Erkendelsers  „Non  plus  ultra". 
Drengen  maa  til  et  vist  Tidspunkt  betragte  sin 
Elementarbog  paa  denne  Maade,  for  at  hans 
Utaalmodighed  efter  at  blive  færdig  ikke  skal 
føre  ham  ind   paa  Ting,    for    hvilke    Grundlaget 

endnu  savnes.  I  Menneskeslægtens  Barndom 
meddeltes  Læren  om  Guds  Enhed,  der  er  en 
Fornuftsandhed,  i  Form  af  en  Aabenbaring;  i 
Menneskeslægtens  Drengealder  er  det  samme  sket 
med  Læren  om  Sjælens  Udødelighed.  I  den  an- 
den Elementarbog  prædikes  Udødeligheden  som 
en  Aabenbaring;  men  den  læres  ikke  som  et  Re- 
sultat af  menneskelige  Slutninger.  Ligesom  vi  til 
Læren  om  Guds  Enhed  nu  kunne  undvære  det 
gamle  Testamente,  saaledes  ville  vi  til  Læren  om 
Sjælens  Udødelighed  efterhaanden  kunne  undvære 
det  nye  Testamente.  Mon  der  ikke  i  det  nye 
Testamente  skulde  kunne  antydes  Sandheder, 
hvilke  vi  undrende  betragte  som  Aabenbaringer, 
indtil  Fornuften  selv  lærer  at  aflede  dem  af  sit 
eget  Sandhedsindhold  ?  Uddannelsen  af  aabenba- 
rede  Sandheder  til  Fornuftsandheder  er  ligefrem 
nødvendig,  hvis  Menneskeslægten  dermed  skal 
hjælpes.  Da  de  bleve  aabenbarede,  vare  de 
endnu  ikke  Fornuftsandheder,  men  de  aabenbare- 
des  for  at  blive  det.  De  vare  ligesom  det  Facit, 
Regnelæren  forudsiger  sine  Elever,  for  at  de  un- 
der Regningen  kunne  rette  sig  derefter.  Hvis  nu 
Eleverne  vilde  nøjes  med  det  i  Forvejen  med- 
delte Facit,  vilde  de  aldrig  lære  at  regne,  og  de 
vilde  kun  daarlig  opfylde  den  Hensigt,  hvori  den 
gode  Lærer  gav  dem  en  Ledetraad  under  deres 
Arbejde.  Ved  Religionen  ere  vi  hurtigere  førte 
til  senere  Begreber  om  det  guddommelige  Væsen, 
om  vor  Natur  og  om  vort  Forhold  til  Gud,  end 
om  vor  Fornuft  paa    egen     Haand    skulde     have 

frembragt  dem.  Vi  skulle  fortsætte  Spekulationen 
over  disse  Ting;  thi  slige  Spekulationer  ere 
uomtvistelig  den  bedste  Øvelse  for  den  menne- 
skelige Fornuft,  saa  længe  Hjertet  kun  er  istand 
til  at  elske  Dyden  for  de  lyksalige  Følgers  Skyld. 
Fornuften  maa  øve  sig  paa  aandelige  Genstande, 
hvis  den  skal  naa  den  højeste  Oplysning  og  frem- 
bringe den  Hjærtets  Renhed,  som  gjør  os  skikkede 
til  at  elske  Dyden  for  dennes  egen  Skyld.  Eller 
skal  Menneskeslægten  aldrig  naa  dette  højeste 
Trin  af  Oplysning  og  Renhed?  Opdragelsen  har 
sit  Formaal  lige  saa  vel  for  Slægten  som  for  den 
Enkelte.  Hvad  der  opdrages,  opdrages  til  Noget. 
De  lokkende  Udsigter,  man  aabner  Ynglingen, 
og  den  Ære  og  det  Velvære,  hvormed  man  blæn- 
der ham,  hvad  ere  de  Andet  end  Midler  til  at 
opdrage  ham  til  en  Mand,  der,  ogsaa  i  Tilfælde 
af  at  disse  Udsigter  til  Velstand  og  Ære  falde 
bort,  kan  være  istand  til  at  opfylde  sin  Pligt. 
Paa  dette  Formaal  er  den  menneskelige  Opdra- 
gelse anlagt,  og  dette  Formaal  skulde  den  gud- 
dommelige Opdragelse  ikke  kunne  naa?  Hvad  der 
lykkes  Kunsten  med  Hensyn  til  den  Enkelte, 
skulde  ikke  ogsaa  lykkes  Naturen  med  Hensyn 
til  det  Hele  ?  Fuldendelsens  Tid  vil  visselig 
komme,  da  Mennesket  ikke  vil  behøve  at  laane 
Bevæggrundene  til  sine  Handlinger  fra  Forvent- 
ningen om  en  bedre  Fremtid,  men  da  det  vil 
gjøre  det  Gode  for  dettes  egen  Skyld  og  ikke, 
fordi  der  er  sat  Belønninger  derfor.  Det  nye 
evige  Evangeliums   Tid   vil   komme,    hvilket    er 

lovet  os  i  det  nye  Testamentes  Bøger.  Den  Bane. 
ad  hvilken  Slægten  skrider  frem  mod  sin  Fuld- 
kommenhed, maa  hvert  enkelt  Menneske  —  det 
leve  paa  et  tidligere  eller  senere  Tidspunkt  — 
gennemløbe.  Men  kan  Mennesket  gennemløbe 
den  i  et  og  samme  Liv?  Kan  det  i  et  og  samme 
Liv  have  været  en  sanselig  Israelit  og  en  aande- 
Kristen?  Kan  det  i  et  og  samme  Liv  have  over- 
vundet begge  Standpunkter?  Det  kan  Mennesket 
vel  ikke ;  men  hvorfor  kunde  hvert  enkelt  Men- 
neske ikke  være  flere  end  een  Gang  tilstede  paa 
denne  Jord  og  gennemløbe  forskjellige  Opdragel- 
sesperioder?  Hvorfor  skulde  Mennesket  ikke 
komme  lige  saa  ofte  igen,  som  det  kan  beriges 
og  udvikles  videre  i  intellektuel  Retning? 

Dette  er  Hovedindholdet  af  Lessings  navn- 
kundige Skrift.  Der  lader  sig  ganske  vist  fra 
den  egenlige  Histories  Side  rette  vægtige  Indven- 
dinger mod  dets  Enkeltheder,  og  man  vil  i  filoso- 
fisk Henseende  savne  en  stræng  begrebsmæssig 
Udvikling;  men  det  er  ikke  ved  det  Partikulaire, 
at  Lessings  Skrift  har  faaet  sin  Betydning.  Denne 
skylder  det  udelukkende  sit  ejendommelige  Stand- 
punkt og  sit  Syn  paa  den  historiske  Udvikling  i 
det  Hele.  Vi  skulle  i  det  Følgende  komme  til- 
bage til  Lessings  Arbejde,  da  det  staar  i  Forbin- 
delse med  den  her  foreliggende  Opgave. 

VI. 

Ligesom  Kants  Fremtræden  betegner  et  Vende- 
punkt i  Tænkningens  Historie  i  det  Hele,  saale- 
des  har  han  ogsaa  havt  en  epokegjørende  Betyd- 
med  Hensyn  til  Forsøgene  paa  at  give  en  Histo- 
riens Filosofi.  Medens  de  foregaaende  Arbejder, 
trods  deres  Forskjelligheder  og  trods  Realisternes 
Betoning  af  den  empiriske  Forskning,  alle  havde 
haft  det  tilfælles,  at  de  enten  aabenbart  eller 
skjult  lagde  en  forudfattet  Ide  om  en  Ver- 
densplan til  Grund  for  deres  Betragtning  af  Hi- 
storien, angav  Kant  et  ganske  modsat  Udgangs- 
punkt og  opstillede  nye  Synspunkter.  Vi  kunne 
ikke  her,  selv  i  Grundtrækkene,  forsøge  paa  at 
give  en  systematisk  Fremstilling  af  Kants  kritiske 
Idealisme;  men  skulle  blot  indskrænke  os  til  at 
fremhæve  de  Hovedpunkter,  der  staa  i  Forbin- 
delse med  det  foreliggende  Æmne. 

Kant  opgav,  som  bekendt,  Tanken  om  at 
naa  en  absolut  Viden  ad  blot  begrebsmæssig  Vej, 
uden  at  tage  Erfaringen  til  Hjælp,  hvad  den  dog- 
matiske Idealisme  havde  villet.  Han  gav  Afkald 
paa  Erkendelsen  af  et  udenfor  Erfaringen  lig- 
gende Princip  og  paa  at  aflede  Erfaringens  Mang- 
foldighed af  dette,  men  indskrænkede  sig  paa  det 
theoretiske  Omraade  til  at  indordne  Fænomenerne 
under  visse  Opfattelsesformer  eller  Kategorier. 
Theoretisk  forudsatte  han  dog  Muligheden  af 
højere  Enheder,  Fornuftideerne,  af  hvis  metafy- 
siske Natur  vi  dog  ikke  kunde   have    nogen   Er- 


63 

kendelse;  men  paa  det  praktiske  Omraade  holdt 
Kant  fast  ved  Ideen  om  et  Absolut.  Den  Form, 
hvorunder  denne  Ide  optraadte  her,  var  den  ube- 
tinget bydende  Sædelighedslov  (det  kategoriske 
Imperativ)  eller  Menneskets  ubetingede  Frihed. 
Denne  er  et  praktisk  Postulat,  vi  ikke  nærmere 
kunne  forklare,  den  er  en  praktisk  Sandhed. 
Gennem  Friheden,  der  er  grundet  i  den  oversanse- 
lige Sfære,  bliver  Mennesket  Borger  i  to  Verde- 
ner, i  det  Intelligibles  og  i  Fænomenets  Verden. 
Som  intelligibel  Karakter  er  Mennesket  transcen- 
dental, tidløs  Grund  til  hele  Rækken  af  sine  Hand- 
linger, medens  disse  som  Fænomener,  som  Virk- 
ninger i  Sanseverdenen,  ere  Nødvendighedsloven 
underkastede.  Som  „ intelligibel  Karakter"  er 
Mennesket  absolut  frit,  medens  der  med  Hensyn 
til  dets  „empiriske  Karakter"  eller  Summen  af 
dets  fænomenale  Handlinger  ingen  Frihed  gives*). 
Det  er  Menneskets  Opgave  med  Frihed  at  reali- 
sere det  højeste,  fuldendte  Gode,  hvorved  for- 
staas  den  harmoniske  Forening  af  Dyd  og  Lyk- 
salighed; men  denne  Opgave  kan  kun  løses  under 
Forudsætningen  af  Sjælens  Udødelighed  og  Guds 
Tilværelse,  der  begge  ere  praktiske  Postulater 
og  praktiske  Sandheder.  Vi  maa  tro  paa  Sjæ- 
lens Udødelighed,  fordi  vort  jordiske  Liv  ikke  er 
tilstrækkeligt  til  Opnaaelsen    af    den    fuldkomne 


*)  H.  Brochner:  Filosofiens  Histori  i  Grundrids.    II.  Del, 
163. 

Dyd,  som  Sædelighedsloven  eller  deu  praktiske 
Fornuft  fordrer,  fordi  vi  til  Opnaaelsen  af  dette 
Ideal  behøve  en  uendelig  Fuldkoramengjørelse. 
Vi  maa  tro  paa  Tilværelsen  af  et  helligt,  retfær- 
digt og  almægtigt  Væsen,  som  kan  tilvejebringe 
den  fuldkomne  Harmoni  mellem  Dyd  og  Lyksalig- 
hed, der  er  brudt  her  i  Verden,  hvor  den  Dydige 
som  oftest  er  ulyksalig,  og  den  Lyksalige  udydig. 
I  det  foregaaende  er  der  kun  taget  Hensyn 
til  Individet;  men  det  højeste  Princip  for  Menne- 
skets Handlinger  maa  ogsaa  være  Princip  for 
Samfundslivet,  for  de  retslige  og  politiske  Forhold. 
Den  indre  Frihed  maa  omsættes  i  en  ydre  Fri- 
hed, hvis  Form  bestemmes  i  Retsloven.  Den  al- 
mindelige praktiske  Fornuftlovs  Bud,  at  vi  skulle 
handle  saaledes,  at  vor  Handlings  Maxime  egner 
sig  til  Princip  for  en  almindelig  Lovgivning,  faar 
i  Retsloven  det  Udtryk:  at  vi  skulle  handle  saa- 
ledes, at  den  Frihed,  med  hvilken  vi  gjør  vor 
Vilkaarlighed  gældende  i  vore  Handlinger,  ogsaa 
kan  indrømmes  alle  Andre  paa  samme  Maade. 
Retten  er  Indbegrebet  af  de  Betingelser,  under 
hvilke  den  Enes  Vilkaarlighed  kan  bestaa  med 
den  Andens  Vilkaarlighed*).  Fra  Samfundet  ud- 
vides Blikket  til  Staten.  Da  denne  skal  grundes 
paa  Frihedsprincipet,  opstiller  Kant  i  sin  Statsret 
den  republikanske  Statsform  som  den  eneste  til 
Retsstatens  Ide  svarende  Form.    I  sin  ,. Folkeret" 


*)  H.  Brochlier:  Filosofiens  Historie  osv.  II.  Del,  164. 


65 

ser  Kant  hen  til  Forholdet  mellem  de  enkelte  Sta- 
ter eller  Folk.  Dette  skal  være  baseret  paa  Rets- 
loven,  hvad  der  kun  kan  ske,  naar  Folkene  gen- 
sidig agte  hinandens  Frihed  og  opretholde  Freden, 
der  er  en  ufravigelig  Betingelse  for  Retstilstandens 
Tilstedeværelse.  Et  saadant  Forhold,  der  inde- 
holder „en  evig  Fred",  er  Idealet,  mod  hvilket 
Menneskeslægten  skrider  frem.  Grunden  dertil 
søger  Kant  i  Naturindretningen.  Ligesom 
denne  bevirker,  at  det  enkelte  Menneske,  der  ser 
de  egoistiske  Tilbøieligheders  skadelige  Virkninger 
for  det  selv,  forbinder  sig  med  andre  Mennesker 
til  Opnaaelse  af  sit  Livs  Formaal,  saaledes  ville 
ogsaa  de  forskjellige  Folk  med  Egoismens  Erfa- 
ringer for  Øje  forene  sig  i  en  Stræben  hen  mod 
det  anførte  Ideal:  den  almene  Retstilstand.  Ho- 
vedbetingelserne  for  Opnaaelsen  af  en  saadan  ser 
Kant  i  Gennemførelsen  af  den  republikanske  For- 
fatning i  alle  Stater  og  i  den  paa  et  Forbund  af 
frie  Stater  grundede  Folkeret,  der  vil  indeslutte 
Verdensborgerretten,  som  beror  paa  den  frie,  in- 
ternationale Omsætning  mellem  de  forskellige 
Nationer.  *) 

Kant  har  nærmere  bestemt  Opgaven  for  en 
Historiens  Filosofi  i  sit  navnkundige  lille  Skrift: 
Ideen  zur  einer  allgemeinen  Geschichte  in  weltbur- 
gerlicher  Absicht  (1784)**).  Vi  skulle  her  med- 
dele Hovedindholdet  af  de  ni  Theses,  under  hvilke 


*)  Kants  såmtliehe  "Werke,  VI  B.   Zum  ewigen  Frieden, 

ein  philosophischer  Entwurf  407 — 54. 
**)  Kant  s.  W,  IV  B.  140—57. 

han  har  henført  sin  Udvikling.  Hvilket  Begreb, 
siger  han,  man  end  i  metafysik  Henseende  danner 
sig  om  Villiens  Frihed,  maa  dog  dennes  Fænome- 
ner, de  menneskelige  Handlinger,  ligesaa  vel  som 
enhver  anden  Naturbegivenhed  være  bestemte  efter 
almindelige  Naturlove.  Det  maa  derfor  haabes,  at 
Historien,  der  beskæftiger  sig  med  Fortællingen  af 
disse  Fænomener,  vil  kunne  opdage  en  regelmæs- 
sig Gang  i  dem,  naar  den  betragter  den  menne- 
skelige Villiesfriheds  Spil  i  det  Hele  og  Store. 
Det  "maa  haabes,  at  det,  der  med  Hensyn  til  de 
enkelte  Subjekter  synes  indviklet  og  regelløst,  vil 
kunne  erkendes,  naar  hele  Slægten  tages  i  Be- 
tragtning, som  en  stadig  fremskridende  om  end 
langsom  Udvikling  af  dennes  oprindelige  Anlæg. 
Enkelte  Mennesker  og  selv  hele  Folk  have  kun 
tænkt  lidet  paa,  at  de  skrede  frem  efter  en  for 
dem  selv  ubekendt  Naturhensigt  som  efter  en 
Ledetraad,  i  det  de  enkelte  fulgte  deres  egne  For- 
maal,  der  ofte  stod  indre  Modstrid.  Da  nu  Filo- 
sofen  med  Hensyn  til  Menneskene  og  deres  Færd 
i  det  Store  ikke  kan  forudsætte  en  fornuftig  Hen- 
sigt hos  dem  selv,  maa  han  forsøge,  om  han  ikke 
kan  opdage  en  Naturhensigt  i  de  menneskelige 
Tings  forvirrede  Gang,  en  Naturhensigt,  ved  hvil- 
ken det  bliver  muligt  at  faa  en  af  en  bestemt 
Naturplan  behersket  Historie  om  Skabninger,  der 
handle  uden  en  saadan  almindelig  Plan.  Kant 
haaber,  at  det  vil  lykkes  at  finde  denne  Natur- 
hensigt, denne  Ledetraad  til  Historiens  rette  For- 
staaelse,  og  han  troer  i  følgende  Theses  at  have 

en  saadan  Ledetraad:  Alle  Naturanlægene  hos 
en  Skabning  ere  bestemte  til  en  Gang  at  udvikle 
sig  fuldstændig  og  hensigtsmæssig.  Med  Hensyn 
til  Mennesket  skulle  de  Naturanlæg,  der  sigte  til 
Anvendelsen  af  dets  Fornuft,  kun  udvikle  sig  fuld- 
stændig i  Slægten,  men  ikke  hos  Individet.  Na- 
turen har  villet,  at  Mennesket  gauske  af  sig  selv 
skal  frembringe,  hvad  der  gaar  ud  over  dets  dy- 
riske Tilværelses  mekaniske  Anordning,  og  at  det 
ikke  skal  blive  delagtig  i  nogen  anden  Lyksalig- 
hed eller  Fuldkommenhed  end  den,  det  har  for- 
skaffet sig  ved  egen  Fornuft.  Det  Middel,  hvoraf 
Naturen  betjener  sig  til  at  istandbringe  Udviklin- 
gen af  alle  dets  Anlæg,  er  Antagonismen  mel- 
lem dem  i  Samfundet,  forsaavidt  denne  Antago- 
nisme dog  til  Slutning  bliver  Aarsag  til  en  lov- 
mæssig Ordning  af  dem.  Det  største  og  vanske- 
ligste Problem  for  Menneskeslægten,  der  netop  paa 
Grund  af  Vanskeligheden  vil  blive  lost  senest, 
men  til  hvis  Løsning  Naturen  tvinger  den,  erOp- 
naaelsen  af  et  borgerligt  Samfund,  der  forvalter 
Retten.  Men  Problemet  om  Oprettelsen  af  en  fuld- 
kommen borgerlig  Forfatning  er  afhængig  af  Pro- 
blemet om  et  lovmæssigt  ydre  Statsforhold  og  kan 
ikke  løses  uden  dette.  Man  kan  følgelig  i 
det  Store  betragte  Menneskeslægtens 
Historie  som  Fuldførelsen  af  en  skjult 
Naturplan,  der  gaar  ud  paa  at  istand- 
bringe en  i  indre,  og  til  dette  Øjemed og- 
saa  i  ydre  Henseende,  fuldkommen  Stats- 

forfatning,  der  er  den  eneste  Tilstand, 
under  hvilken  den  fuldkommen  kan  ud- 
vikle alle  Menneskehedens  Anlæg. 

Det  kunde  synes  besynderlig,  siger  Kant,  at 
ville  afpasse  en  Fremstilling  af  Historien  efter  en 
Ide  om,  hvorledes  Verdensløbet  maatte  gaa,  hvis 
det  skulde  være  anlagt  paa  Opnaaelsen  af  visse 
fornuftige  Formaal;  man  skulde  tro,  at  der  paa 
den  Maade  ikke  vilde  fremkomme  en  Historie,  men 
en  Roman.  Men  hvis  man  tør  antage,  at  Naturen 
i  den  menneskelige  Friheds  Spil  ikke  gaar  frem 
uden  Plan  og  Øjemed,  turde  dog  denne  Ide  blive 
anvendelig.  Og  ere  vi  end  for  kortsynede  til  at 
gennemskue  dens  hemmelige  Mekanisme,  kunde 
denne  Ide  dog  i  Henseende  til  det  Store  tjene  til 
at  fremstille  et  ellers  planløst  Aggretat  af  men- 
neskelige Handlinger  som  et  System.  Naar  man 
saaledes  tager  sit  Udgangspunkt  fra  den  græske 
Historie  —  som  den,  gennem  hvilken  enhver  an- 
den ældre  og  samtidig  Historie  er  bleven  opbe- 
varet for  os  —  naar  man  forfølger  dens  Indfly- 
delse paa  Udviklingen  af  den  romerske  Stat,  naar 
man  betragter  Romernes  Indflydelse  paa  de  bar- 
bariske Folk,  som  omstyrtede  det  romerske  Rige, 
og  med  den  for  Øje  gaar  lige  ned  til  vor  Tid, 
idet  man  episodisk^tilføjer  andre  Folks  Historie, 
om  hvilken  vi  kun  have  modtaget  Oplysning  gen- 
nem hine  Folk,  saa  vil  man  opdage  en  regelmæs- 
sig Udvikling  af  Statsforfatningen  i  vor  Verdens- 
del, der  sandsynligvis  en  Gang  vil  komme  til  at 
give  alle  andre  Verdensdele  Love.    Ser  man  end- 

videre  hen  til  den  borgerlige  Forfatnings  Love  og 
til  Forholdet  mellem  Staterne,  vil  man  iagttage, 
at  begge  ved  det  Gode,  de  indeholdt,  en  Tidlang 
have  tjent  til  at  hæve  Folkene  og  med  disse  Kun- 
ster og  Videnskaber,  men  ved  det  Mangelfulde, 
der  klæbede  ved  dem,  til  atter  at  styrte  Folkene, 
dog  saaledes  at  der  altid  blev  en  Spire  til  Op- 
lysning tilbage,  der  forberedte  endnu  højere  Kul- 
turtrin, i  det  den  udvikledes  gennem  hver  Revolu- 
tion. Og  man  vil  da  opdage  en  Lede- 
traad,  der  ikke  blot  tj  ener  til  Forkla- 
ringer af  de  menneskelige  Foretagen- 
ders forvirrede  Spil  eller  til  politiske 
Profetier  om  fremtidige  Statsforandrin- 
ger,  men  som  tillige  —  hvad  man  ikke  tør 
haabe,  uden  at  en  Naturplan  forudsættes  — 
aabner  en  trøstende  Udsigt  i  Fremtiden, 
i  hvilken  Menneskeslægten  forestilles  i 
en  Tilstand,  i  hvilken  alle  de  Spirer, 
Naturen  har  nedlagt  i  den,  kunne  ud- 
vikles fuldstændig  og  dens  Bestemmel- 
ser her  paa  Jorden  opfyldes.  En  saadan 
Retfærdiggørelse  for  Naturen  —  eller  bedre  for 
Forsynet  —  er  ingen  uvigtig  Bevæggrund  til  at 
vælge  et  særligt  Synspunkt  for  Verdensbetragnin- 
gen;  thi  hvad  hjælper  det  at  prise  Skabelsens 
Herlighed  og  Visdom  i  det  fornuftløse  Naturrige, 
naar  Menneskeslægtens  Historie,  der  indeholder 
Formaalet  for  hint  og  er  den  store  Skueplads  for 
den  højeste  Visdom,  skal  blive  en  stadig  Indsi- 
gelse mod  denne  Visdom,  naar  Skuet  af  Historien, 

tvinger  os  til  at  bortvende  Blikket  med  Afsky  og 
bevæger  os  til  at  haabe  en  fornuftig  Hensigts  Til- 
værelse i  den  anden  Verden,  efter  at  vi  ere  blevne 
overvældede  af  Tvivl  om  nogen  Sinde  at  kunne 
finde  den  i  Historien.  Kant  indrømmer,  at  en 
efter  denne  Ide  affattet  Verdenshistorie  paa  en  vis 
Maade  vil  indeholde  en  Ledetraad  a  priori;  men 
han  vil  ikke  tillade,  at  der  gjøres  den  mindste 
Vold  paa  det  ad  den  empiriske  Vej  samlede  hi- 
storiske Stof*). 

Kant   sætter  altsaa  det  almindelige  Statsfor- 


*)  Kant  har  behandlet  Ideen  om  Menneskeslægtens 
fremskridende  Udvikling  i  et  lille  Skrift  med  Titlen: 
Erneuerte  Frage  ob  das  menschliche  G-eschlecht  im 
beståndigem  Fortschreiten  zum  Besseren  sei?  (1793). 
Han  hævder  deri  Fremskridtet  overfor  dem,  derpaa- 
staa,  at  Menneskeslægten  staar  stille  eller  bevæger 
sig  i  et  Kredsløb,  og  overfor  dem,  der  paastaa,  at 
den  lidt  efter  lidt  synker  ned  i  Raahed  og  Barbari. 
Skønt  vor  Paastand,  siger  Kant,  gaar  paa  Fremtiden 
og  egenlig  er  et  Slags  Profeti,  kunne  vi  dog  uden 
Frygt  vove  den,  saasnart  vi  formaa  —  om  end  kun 
i  Almindelighed  og  uden  bestemt  Angivelse  af  Tiden 
og  Maaden  for  Virkeliggjørelsen  —  at  knytte  den  til 
en  Begivenhed  i  Nutiden  saaledes,  at  vi  i  denne  Be- 
givenhed kunne  paavise  Spiren  til  Menneskeslægtens 
Fremskridt  eller  en  Tendens  til  en  uendelig  Udvik- 
ling og  Opnaaelsen  af  et  højeste  Fornuft formaal. 
Den  franske  Revolution  staar  for  Kant  som  den  Be- 
givenhed, der  danner  det  mest  prægnante  Udtryk  for 
Menneskeslægtens  Tendens  til  Udvikling  og  Frem- 
skridt. Se:  Imm.  Kants  venm'schte  Schriften.  III  B. 
Halle  1799. 

bund,  der  hviler  paa  et  fælles  Retsgrundlag, 
Broderskabet  mellem  Nationerne,  som  Maalet  for 
Historien;  men  overfor  dette  Maal  stiller  han  sig 
forskjelligt,  eftersom  han  betragter  Sagen  fra  et 
praktisk  eller  fra  et  theoretisk  Synspunkt.  1 
førstnævnte  Henseende,  hvor  han  gaar  ud  fra  den 
moralske  Fordring,  taler  han  med  afgjort  Sikker- 
hed om  Maalets  objektive  Gyldighed,  om  dets 
Realitet;  men  naar  han  træder  i  et  rent  theoretisk 
Forhold  til  Historien,  bliver  han  i  højeste  Grad  for- 
sigtig og  drister  sig  da  ikke  til  at  gaa  videre  end 
til  at  opstille  Maalet,  det  teleologiske  Princip,  som 
en  Mulighed.  Disse  forskjellige  Synspunkter  ere, 
som  bekendt,  begrundede  i  hele  den  kantiske  Fi- 
losofi. Det  karakteristiske  ved  den  Opgave,  Kant 
anviser  Historiens  Filosofi,  er  i  øvrigt  ikke  fortrins- 
vis at  søge  i  den  overordenlige  Vægt,  han  lægger 
paa  Agtelsen  for  det  empiriske  Stof,  thi  der  mø- 
des han  med  den  realistiske  Retning  indenfor  Hi- 
storiosofien;  men  det  Ejendommelige  og  Nye  hos 
Kant  er,  at  han  theoretisk  tager  et  psykologisk 
Udgangspunkt  for  den  filosofiske  Betragtning 
af  Historien.  Derved  stiller  han  sig  i  Modsætning 
til  alle  tidligere  Forsøg,  der  begyndte  objektivt, 
i  det  de  toge  Standpunktet  i  en  forudfattet  Ide  om 
Verdensløbet.  Ved  at  henvise  til  Udforskningen 
af  Menneskets  oprindelige  Naturanlæg  og  disses 
successive  Udvikling  under  de  lovmæssige  Kræf- 
ters lovmæssige  Antagonisme  har  Kant  erklæret 
Psykologien   i   dens    Anvendelse   paa   Menneske- 

slægtens  Historie  for  Grundvidenskaben  for  Histor- 
iens Filosofi*). 

I  denne  Forbindelse  ville  vi  endnu  nævne 
Schiller,  der  med  Hensyn  til  Historiens  Filosofi 
principielt  staar  paa  samme  Standpunkt  som  Kant. 
Vi  minde  i  den  Eetning  om  det  navnkundige  Fore- 
drag: Was  heisst  und  zu  welchem  Ende  studirt 
man  Universalgeschichte,  hvormed  han  1789  til- 
traadte  Professoratet  i  Historie  ved  Universitetet 
i  Jena**).  Efterat  Schiller  har  fremhævet,  at 
Verdenshistorien  er  afhængig  af  Kildernes  Eigdom 
og  Fattigdom,  og  at  der  maa  opstaa  ligesaa  mange 
Lakuner  i  den,  som  der  gives  golde  Strækninger 
i  Overleveringen,  fortsætter  han  saaledes :  „Saaledes 
vilde  da  Verdenshistorien  aldrig  blive  Andet  end 
et  Aggregat  af  Brudstykker  og  aldrig  fortjene 
Navn  af  en  Videnskab;  men  her  kommer  Filoso- 
fien den  til  Hjælp,  og  hæver  Aggregatet  til  Sy- 
stem, til  et  fornuftmæssig  sammenhængende  Hele, 
i  det  den  sammenknytter  disse  Brudstykker 
ved  kunstige  Forbindelsesled.  Dens  Beretti- 
gelse dertil  ligger  saavel  i  Naturlovenes 
som  i  det  menneskelige  Sinds  Ensfor- 
mighed og  uforanderlige  Enhed;  thi 
denne  Enhed  bevirker,  at  den  fjerneste 
Oldtids    Begivenheder    under    Sammen- 


*)I.  B.  Meyer:    Neue  Versuclie  iiber   Philosopbie  der 
Gescbicbte.       Sybels    bistorische    Zeitschrift.      1871. 
I,  344. 
**)  Scbillers    såmmtliche    Werke,    Prochaskas    Udgave. 

688  ff. 

stødet  af  de  tilsvarende  ydre  Omstæn- 
digheder ville  vende  tilbage  i  den  nye- 
ste Tid.  Derfor  vil  man  fra  de  nyeste  Begiven- 
heder, som  ligge  indenfor  vor  Iagttagelseskreds, 
kunne  slutte  tilbage  til  de  Begivenheder,  som  tabe 
sig  i  de  historisk  golde  (geschichtlose)  Tidsrum,  og 
man  vil  ad  den  Vei  kunne  kaste  noget  Lys  over 
disse.  At  slutte  efter  Analogien  i  Historien,  er  som 
overalt,  en  Methode,  der  frembyder  et  mægtigt 
Hjælpemiddel,  men  den  maa  retfærdiggjøres  af  et 
Formaal  og  anvendes  med  Kritik.  —  Den  filoso- 
fiske Aand  kan  ikke  dvæle  længe  ved  det  Verdens- 
historiske Stof,  førend  der  va agner  en  ny  Drift  i 
den,  der  stræber  efter  Overensstemmelse,  der 
uimodstaaelig  henriver  den  til  at  assimilere  Alt 
med  dens  egen  fornuftige  Natur  og  hæve  ethvert 
Fænomen  til  Tanke.  Jo  oftere  og  heldigere  Filo- 
sofen  foretager  Forsøget  paa  at  sammenknytte  det 
Forbigangne  med  det  Nuværende,  desto  tilbøjeli- 
gere bliver  han  til  at  forbinde  det,  han  ser  gribe 
ind  i  hinanden  som  Aarsag  og  Virkning,  som 
Middel  og  Formaal.  Det  ene  Fænomen  efter 
det  andet  begynder  at  unddrage  sig  den  lovløse 
Frihed  og  slutte  sig  som  Led  til  et  overensstem- 
mende Hele  (der  rigtignok  kun  er  til  i  hans  Fore- 
stilling). Det  falder  Filosofen  vanskelig  at  tro,  at 
denne  Række  af  Fænomener,  der  i  hans  Forestil- 
ling har  antaget  Karakter  af  Eegelmæssighed  og 
Formaal,  i  Virkeligheden  fornægter  disse  Egen- 
skaber. Han  vil  ikke  igen  henlægge  under  Nød- 
vendighedernes blinde  Herredømme,  hvad  der  un- 

der  det  fra  Forstanden  laante,  Lys  begyndte  at 
antage  en  saa  tiltalende  Skikkelse.  Han  tager 
altsaa  denne  Harmoni  fra  sig  selv  og  henlægger 
den  i  Tingenes  Orden  og  udenfor  sig,  d.  v.  s.  han 
bringer  et  fornuftigt  Formaal  i  Verdens  Gang  og 
et  teleologisk  Princip  ind  i  Historien.  Med  dette 
gennemvandrer  han  denne  endnu  en  Gang  og  an- 
vender det  paa  Begivenhederne.  Han  ser  det 
stadfæstet  af  tusende  Kjendsgjerninger,  men  mod- 
bevist af  ligesaa  mange  andre.  Men  saalænge  der 
endnu  fattes  vigtige  Mellemled  i  Rækken  af  Ver- 
densforandringerne,  saa  længe  Skæbnen  endnu  til- 
bageholder den  sidste  Forklaring  af  saamange  Be- 
givenheder, erklærer  han  Spørgsmaalet  for  uaf- 
gjort, og  den  Mening  sejrer,  der  byder  Forstanden 
den  højere  Tilfredsstillelse  og  Hjærtet  den  større 
Lyksalighed. 


VIL 

Kant  havde  villet,  at  der  ved  en  filosofisk 
Betragtning  af  Historien  skulde  tages  ligeligt  Hensyn 
til  den  fysiske  og  den  ideelle  Faktor,  til  de  reale 
Betingelser  og  Folkeindividualitetens  psykiske 
Eiendommelighed;  men  dette  Standpunkt  blev  op- 
givet af  Fich  te,  der  udviklede  den  kantiske  Filo- 
sofi i  ensidig  subjektiv  Retning.  Fichte  fjærnede 
ganske  det  ubekendte  Substrat,  som  i  Følge  Kant 
laa  til  Grund  for  Erfaringsverdenens  Fænomener, 
og   deducerede  den  hele  Objektivitet  eller  Tilvæ- 

relse  ud  af  det  absolute  selwirksomme  Jeg.  Na- 
turen nedsattes  til  et  af  selve  det  absolute  Jeg- 
produceret  Ikke-Jeg,  til  en  Skranke  for  det  rene. 
almindelige  Jeg,  des  artikulerede  sig  gennem  de 
endelige,  empiriske  Jeger.  Men  denne  Sætten  af 
Skranken  er  en  indre  Nødvendighed  for  Jeget, 
hvis  Væren  er  Handlen;  kun  ved  den  skiftevis 
satte  og  ophævede  Skranke  tilskyndes  Jeget  til 
stadig  fornyet  Virksomhed;  paa  Skranken  'beror 
Jegets  hele  Tilværelse.  Fichtes  Filosofi  har  føl- 
gelig en  fremherskende  praktisk  Karakter.  Spor- 
ges der  om  Opgaven  for  det  endelige  Jeg.  da 
lyder  Svaret,  at  dets  højeste  Formaal  maa  være 
det:  at  falde  sammen  med  det  absolute  Jeg;  men 
for  at  det  endelige  Jeg  kan  løse  denne  Opgave. 
maa  det,  i  Følge  en  indre  Stræben,  i  det  uendelige 
overvinde  de  af  det  absolute  Jeg  satte  Skranker. 
Her  er  altsaa  en  dobbelt  Proces;  paa  den  ene 
Side  sætter  det  absolute  Jeg  sig  som  en  uendelig 
Række  af  individuelle,  af  Skranken  bestemte  Sub- 
jekter, paa  den  anden  fremskynder  det,  som  den 
i  de  endelige  Subjekter  immanente  Fornuft.  Slæg- 
tens sædelige  Arbejde,  gennem  hvilket  Endelig- 
heden og  Naturbestemtheden  i  Uendelighed  op- 
ophæves. 

Vi  kunne  her  ikke  dvæle  ved  Fichtes  Skrift: 
„der  geschlossene  Handelsstaat'%  hvori  han  i  Op- 
fattelsen af  den  historiske  Udviklings  Opgave  og 
Maal  meget  stærkt  nærmer  sig  til  Kant.  men 
skulle  af  Hensyn  til  den  Forfatter,  hvis  Værk  vi 
særlig   have  for  Øje.  henholde  os  til  de  historio- 

sofiske  Skrifter  af  Fichte,  i  hvilke  det  mystiske 
Element  mødes  med  det  rationelle  og  til  sidst  for- 
trænger dette  ganske.  Det  første  Skrift,  som  her 
kan  komme  i  Betragtning,  bliver  da:  „Die  Be- 
stimmung  des  Menschen,"  i  hvis  tredje  Aisnit,  der 
afhandler  Troen,  Historien  kommer  for*).  Min 
Fornuft  siger  her  Fichte,  søger  overalt  efter  Orden 
og  Harmoni,  og  hvor  den  ikke  findes,  der  stræber 
den  efter  at  hidføre  den.  Men  overalt,  hvor  man 
vender  Blikket  hen,  møder  man  Ufuldkommenhed 
og  Ulykke.  Mennesket  kæmper  mod  Naturens 
fjendlige  Kræfter,  med  sine  egne  Lidenskabers 
tyranniske  Magt;  det  angribes  af  sine  Medmenne- 
skers Raahed  og  List  og  møder  disse  med  Selv- 
ophold eisens  Drift.  Mennesket  fører  en  elendig 
Tilværelse,  medens  dets  Fornufts  guddommelige 
Stemme  kalder  det  til  Fuldkommenhed  og  Lykke. 
Men  skulle  da  Ideerne  om  almindelig  Lyksalighed 
og  Civilisation  aldrig  blive  Andet  end  en  af  Filo- 
soferne  og  Digterne  næret  Drøm?  Hertil  maa 
svares,  at  Fornuftens  Ideer  en  Gang  maa  blive 
Sandhed,  Civilisationens  store  Værk,  paa  hvilket 
Menneskeslægten  i  Aarhundreder  har  arbejdet, 
maa  føres  til  et  herligt  Maal.  I  det  den  ene  Tids 
Erfaringer  kommer  den  følgende  Tids  Slægt  til 
Gode,  blive  de  Grundlag  for  en  højere  Kultur,  og 
saaledes  vil  Kulturen,  voxende  i  hurtig  Progres- 
sion,  tage   et  Opsving,  hvorom  vi  nu  ikke  kunne 

*)  Die  Bestimmung  der  Menschen,  Berlin  1800.  I.  H. 
Fichtes  sammtliche  "Werke,  herausgeg:  von  I.  H.  Fichte, 
Berlin  1845—46.    I  Afd..  II  B.  167  fi'. 

danne  os  noget  Begreb.  Men  for  at  Civilisationen 
kan  udvides  til  alle  Folk  og  sammenknytte  dem 
til  et  stort  Hele,  maa  der  foretages  en  Keform  af 
Staternes  politiske  Forfatning,  som  maa  grundes 
paa  Frihed,  Lighed  og  Retfærdighed.  Disse  Sta- 
ter ville  da  sympathetisk  træde  sammen  i  et  stort 
Forbund,  der,  som  et  Areopag,  udjævner  Stridig- 
heder mellem  de  enkelte  Stater  og  bringer  Krigen 
til  at  ophøre.  Under  en  paa  Fornuft  og  Retfær- 
dighed baseret  Forfatning  vil  Fristelsen  til  det 
Onde  forsvinde;  thi  dette  kan  da  ikke  medføre 
Fordele,  men  vil  virke  tilintetgjørende  tilbage  paa 
sig  selv.  Men  naar  Menneskene  ikke  længer 
kunne  anvende  og  udtømme  deres  Kræfter  i  splid- 
agtige Kampe,  staar  der  intet  Andet  tilbage  for 
dem  end  at  rette  deres  forenede  Bestræbelser  mod 
den  eneste  fælles  Modstander,  som  er  tilbage, 
mod:  Naturen.  Idet  Menneskene  ikke  mere  ere 
adskilte  ved  Privatformaal,  forene  de  sig  til  et 
stort  Fællesformaal ;  der  opstaar  en  Organisation, 
som  gennemgaaende  er  besjælet  af  samme  Aand 
og  samme  Kj  ærlighed.  I  hvert  Fremskridt,  som 
det  enkelte  Menneske  gjør,  deltager  da  hele  Men- 
neskeslægten. Det  er  Formaalet,  Fornuften  opstil- 
ler, og  for  hvis  Virkeliggj øreise  den  garanterer. 
Kun  ved  dette  Formaal  bliver  Menneskeslægtens 
Tilværelse  begribelig. 

I  det  Anførte  sætter  altsaa  Fichte  Menneske- 
slægtens Maal  i  Udviklingen  af  alle  dens  Aands- 
kræfter  og  —  hvad  der  stemmer  overens  med 
hans  tidligere  berørte  metafysiske  Grundanskuelse 

—  i  Bekæmpelsen  af  Natnren,  der  opfattes  rent 
negativt;  men  nu  indtræder  et  Vendepunkt  i 
Fichtes  Betragtning.  Menneskeslægtens  jordiske 
Formaal,  siger  han,  kan  ikke  være  dens  højeste 
Formaal.  Vi  kunne  ikke  tænke  os  Udviklingen 
fortsat  i  det  Uendelige.  Der  maa  komme  et  Tids- 
punkt, da  der  ikke  er  flere  Forbedringer  at  fore- 
tage i  nogen  Ketning,  da  Menneskeslægten  maa 
have  naaet  Maalet.  Men  hvad  skal  da  ske?  Skal 
Slægt  efter  Slægt  evig  blive  staaende  paa  samme 
Trin?  Nej,  den  jordiske  Civilisation  og  den  sand- 
selige  Lyksalighed  kan  ikke  være  Menneskets  sande 
Formaal.  hvad  der  fremgaar  deraf,  at  et  saadant 
materielt  Formaal  er  uforenligt  med  vor  For- 
nuftlov,  der  ikke  angaar  Udviklingen  af  vor  san- 
selige eller  sædelige  Natur.  En  Tilværelse,  der 
ikke  ganske  tilfredsstiller  Fornuften  og  løser  alle 
dens  Spørgsmaal,  kan  umulig  være  den  sande 
Tilværelse.  Her  i  Verden  gaa  saaledes  de  fleste 
gode  Beslutninger  virkningsløse  hen,  ja  de  synes 
er-dog  hyppig  at  modvirke  den  Hensigt,  der  var 
forbunden  med  dem.  Derimod  hidføre  ofte  Men- 
neskets slette  Lidenskaber  det  Gode,  medens  den 
Retskafnes  Bestræbelser  ikke  formaa  det.  Ver- 
dens Vel  (das  Weltbeste)  synes  da  at  gaa  uaf- 
hængig af  menneskelige  Dyder  og  Laster,  efter 
sin  egen  Lov;  denne  synes  at  være  en  Kraft,  som 
tager  alle  menneskelige  Hensigter,  hvad  enten  de 
ere  gode  eller  onde,  ind  i  sin  Plan  og  anvender 
overmægtig  det,  der  foretages  i  andre  Øiemed, 
for  sit  eget  Formaal.    Men  var  nu  Opnaaelsen  af 

hint  tidligere  berørte  jordiske  Formaal  Hensig- 
ten med  vor  Tilværelse,  da  vilde  dette  Maal  ikke 
være  vort.  men  et  Maal,  den  ubekendte  Kraft 
sætter  sig.  Forholdt  det  sig  imidlertid  saaledes, 
at  vi  villieløse  kunde  give  os  denne  Kraft  i  Vold, 
vilde  Sædelighedsloven  i  vort  Indre  være  tom 
eller  overflødig;  den  vilde  ikke  passe  for  et  Væsen, 
som  ikke  formaaede  Mere  og  ikke  var  bestemt 
til  noget  Højere.  Vi  kunde  da  betragte  Sæde- 
loven som  et  tomt  Sværmeri,  vi  ikke  skyldte  Ly- 
dighed. Men  skal  denne  Lydighed  anerkendes  som 
fornuftig,  skal  det  være  Fornuften,  der  paa- 
lægger mig  Lydighed,  maa  denne  tjene  til  Noget, 
og  dette  Formaal  ligger  ifølge  det  Udviklede  ikke 
i  den  jordiske,  men  i  en  overjordisk  Verden. 
Mennesket  er  frit,  og  derfor  kan  en  saadan  Sam- 
menhæng mellem  Aarsager  og  Virkninger,  som 
findes  i  denne  Verden,  og  som  udelukker  Frihe- 
den, ikke  udtømme  dets  hele  Bestemmelse.  Men- 
nesket skal  være  frit;  thi  ikke  den  mekanisk 
frembragte  Handling,  men  Frihedens  Selvbestem- 
melse, udelukkende  for  Samvittighedsbudets  egen 
Skyld,  udgjør  Menneskets  sande  Værdi.  —  Der 
gives  da  en  overjordisk,  en  evig  Verden,  i  hvilken 
Villien  hersker,  ligesom  Handlingernes  Meka- 
nisme hersker  i  den  jordiske  Verden.  Gennem 
min  Villie,  der  ganske  afhænger  af  mig,  er  jeg 
allerede  nu  Medborger  af  hin  evige  Verden,  af 
Frihedens  Rige.  Himlen  ligger  ikke  hinsides  Gra- 
ven, men  dens  Lys  tændes  allerede  her  i  ethvert 
rent  Hjerte.    Ethvert  Menneske,  som  ved  en  Akt  af 

sin  sædelige  Villie  hæver  sig  til  Enhed  med  sin 
Fornuft  og  den  guddommelige  Villie,  nyder  Sa- 
lighed og  faar  Del  i  det  evige  Liv.  Gennem  Villien 
griber  Mennesket  ind  i  den  overjordiske,  den  over- 
sanselige Verden.  I  denne  er  der  Intet,  som 
hæmmer  den  gode  Villie,  der  altid  her  naar  sit 
Formaal  og  altid  fremmer  noget  Godt,  hvilke 
Følger  den  af  min  Villie  fremgaaede  Handling 
saa  end  har  i  Sanseverdenen.  Da  Villien  uaf- 
brudt er  virksom  i  den  oversanselige  Verden, 
maa  vi  ogsaa  her  tænke  os  et  Maal,  efter  Opnaa- 
elsen  af  hvilket  Villien  maa  stræbe  hen  efter  et 
nyt  og  saaledes  fremdeles.  Mennesket  skrider 
trinvis  frem  fra  det  ene  Liv  til  det  andet  under 
Ledelse  af  sin  sædelige  Villie  eller  Fornuftbudet, 
som  forudsætter  en  højeste,  almindelig,  tilgrund- 
liggende Lov.  Denne  almindelige  Lov  for  den 
sædelige  Verden  ér  Gud,  der  ikke  er  et  fra  Verden 
adskilt  Væsen,  men  den  sædelige  Verdens  almin- 
delige herskende  Princip,  den  menneskelige  For- 
nufts indre  Lov  eller  den  moralske  Verdens- 
orden. 

Fichte  skelner  altsaa  mellem  den  oversan- 
selige og  sanselige,  det  Intelligibles  og  Fæno- 
menets, Frihedens  og  Nødvendighedens  Verden; 
men  Forholdet  mellem  dem  betegner  han  ikke 
klart.  Snart  opfatter  han  Tilværelsen  under  Syns- 
punktet af  en  Enhed,  snart  sondrer  han  dualistisk 
mellem  en  dennesidig  og  en  transcendent  Verden^ 
I  „die  Bestimmung  des  Menschen"  viser  sig  saa- 
ledes et  mystisk  Element,  og  dette  fik  i  hans  se- 


81 

nere  Opfattelse  af  Historien  ligesom  i  hans  senere 
Filosofi  overhovedet  en  overgribende  Betydning. 
Det  er  bekendt,  hvorledes  en  rent  ydre  Grund, 
Beskyldningen  for  Atheisme.  ogsaa  kom  til  at 
virke  bestemmende  paa  ham  i  den  Retning.  I 
Anweisung  zum  seligen  Leben  *)  tages  Udgangs- 
punktet fra  „det  Absolute".  Verden  er  et  Skin, 
et  Væsenløst,  og  det  er  Menneskets  Opgave  at 
hæve  sig  over  Verden,  at  nedsænke  sig  i  Gud, 
der  er  den  eneste  sande  Væren.  Alt,  hvad  der 
er,  er  kun,  forsaavidt  det  har  Del  i  Gud.  Gud  er 
den  rene  Væren,  den  absolute  Enhed  og  Idendi- 
tet,  der  reflekterer  sig  i  et  Andet:  Enheden  bli- 
ver Mangfoldighed.  Gud  aabenbarer  sig,  frem- 
træder i  Verden;  denne  spalter  sig  atter  i  en 
Mangfoldighed  af  Enkeltvæsner,  der  alle  kun  ere 
Fænomenalformer  af  Guds  Væsen.  Med  Hensyn 
til  Opfattelsen  af  denne  Fænomenalverden  gennem- 
løber Historien  fem  Faser  eller  indtager  succes- 
sivt fem  Standpunkter.  Det  første  er  Sanselig- 
hedens Standpunkt,  paa  hvilket  vi  betragte  Tin- 
gene blot  efter  deres  materielle  Tilværelse;  det 
andet  Standpunkt  er  Abstraktionens,  hvor  vi  se 
bort  fra  Yderverdenen  og  danne  os  Ideen  om  en 
almindelig,  formel  Sædelov.  Derefter  følger  Fø- 
lelsens Standpunkt,  paa  hvilket  vi  handle  efter 
vor  Følelses  indre  Tilskyndelse,  af  Begejstring  for 
det  Gode,  det  Sande  og  det  Skønne.    Det  fjerde 

*)  Anweisung  zum  seligen  Leben  oder  die  Beligions- 
lehre.  Berlin  1806.  Såmmtl.  Werke,  2  Afd.  ILE  B. 
399  ff. 


82 

Standpunkt  er  det  religieuse,  paa  hvilket  vi  bringe 
alle  vore  Forestillinger  og  Handlinger  i  Relation 
til  Gud  som  Tilværelsens  Urgrund.  Det  seneste 
og  sidste  Standpunkt  er  det  videnskabelige  eller 
filosofiske;  thi  Filosofien  lærer  os  at  erkende  og 
begribe  den  guddommelige  Væren  og  vort  For- 
hold til  den.  De  tre  sidste  Standpunkter  maa 
være  forenede,  hvis  Mennesket  skal  løse  sin  Op- 
gave, der  bestaar  i  Foreningen  med  Gud  og  Be- 
skuelsen af  hans  evige  Væsen;  thi  Videnskab  og 
Religion  afgive  i  sig  ingen  Motiver  til  Handling. 
I  „Grundziige  des  gegenwårtigenZeitalters"*)  gjør 
Fichte  atter  Historien  til  Genstand  for  Betragt- 
ning og  medtager  her  det  politiske  Moment.  Han 
deler  Menneskeslægtens  historiske  Udvikling  i 
fem  Perioder.  Den  første  er  Uskyldighedens,  i 
hvilken  Menneskene  blindt  fulgte  det  naturlige 
Instinkt  uden  Forestilling  om  en  højere  Tilværelse. 
Af  denne  Periode  udviklede  sig  den  anden,  hvis 
ydre  Kendemærke  var  social  Ulighed,  medens  det 
indre  var  Modsætningen  mellem  Godt  og  Ondt. 
Enkelte  stærke  Aander  tilrive  sig  Herredømmet 
og  give  Love,  men  deres  Regimente  udarter  til 
Despoti,  og  Lovgivningen  præges  af  Vilkaarlighed. 
Imod  denne  rejse  sig  de  individuelle  Egenskaber 
og  Meninger,  og  Alt,  baade  Moralen  og  Staten, 
opløser  sig  i  Forvirring.  Dette  Anarki  er  den 
tredje    Periode    i    Menneskeslægtens    Udvikling. 


*)  Die  Grundziige  des  gegenwårtigen  Zeitalters.  Berlin 
1806.  Forelæsninger  holdte  fra  1804—5.  Sammtl. 
3  Afd.  II  B.  3  ff. 

I  den  fjerde  vil  Fornuften  genoprette  den  forstyr- 
rede Orden  i  enhver  Retning  og  derved  -indvie 
den  femte  Periode,  hvori  Menneskene  ville  være 
i  fuldstændig  Besiddelse  af  Fornuftideerne,  som 
de  med  Bistand  af  den  guddommelige  Aands  ska- 
bende Kraft  bringe  til  Gennemførelse  i  Stat  og 
Samfund,  i  Videnskab  og  Kunst  under  organiske 
varige  Former.  I  det  Menneskene  da  skue  til- 
bage over  den  forbigangne  Udvikling,  ville  de 
komme  til  fuldstændig  Klarhed  over  deres  Opgave 
og  dermed  indtræder  Gudsriget  paa  Jorden. 
Fichte  erklærede,  at  hans  Samtid  befandt  sig  paa 
Overgangen  fra  den  tredje  til  den  fjerde  Periode, 
hvorfor  Gudsrigets  Virkeliggj øreise  endnu  var  et 
fjærntliggende  Maal. 

I  sin  „Staatslehre"  slutter  Fichte  sig  i  sin 
Opfattelse  af  Historien  til  de  kristelige  Dogmer. 
Her  skjelner  han  mellem  to  Hovedperioder  i  Ud- 
viklingen, nemlig:  Oldtiden  og  den  moderne  Tid. 
I  hin  herskede  den  ubevidste  (bewusstlos)  Skæbne, 
og  Mængden  bøjede  sig  blindt  for  en  højere  Au- 
toritet og  for  dem,  der  betegnede  sig  som  dens 
Repræsentanter.  Den  moderne  Tids  Princip  er 
Frihed.  Da  Folkene  begyndte  at  reflektere  over 
Lovene  og  deres  egen  Bestemmelse,  gik  den  gamle 
Verden  tilgrunde,  og  Kristendommens  Tidsalder 
brød  frem.  Kristendommen  hviler  ogsaa  paa  Hen- 
givelse  til   et   oversanseligt  Væsens  højere  Magt, 


*)  Die  Staatslehre  oder  das  Verhåltniss  des  Urstaates 
zum  Vernunftsreiche.  1813.  Fichte  såmmtl.  W.  2 
Afd.  n  B. 

men  den  undertrykker  ikke  den  menneskelige 
Fornuft  og  Frihed,  den  er  Et  med  denne,  den  er 
dens  højeste  Frembringelse.  Den  kristelige  Eeli- 
gions  positive  Trossætninger  ere  ikke  Andet  end 
vor  Fornufts  Selvaabenbarelser  under  en  ydre  hi- 
storisk Form.  Kristendommens  højeste  Formaal 
er  Menneskets  moralske  Frihed.  I  Fornuftstaten 
eller  den  af  kristelige  Principer  gennemtrængte 
Stat  ere  offenlige  Myndigheder  overflødige,  da 
Enhver  uden  Tvang  opfylder  sin  Pligt  og  Lovens 
Bud.  Staten  vil  ikke  her  være  et  ydre  Kets- 
institut,  men  et  Theokrati,  hvis  Grundpiller  ere 
Menneskenes  Kærlighed  til  Gud  og  deres  sæde- 
lige Frihed. 


Yin. 

Den  Substansialitet,  Naturen  frakendtes  i  Fich- 
tes Filosofi,  genvinder  den  i  det  Schellingske 
System. 

Schelling,  der  tog  sit  Udgangspunkt  fra  Fichte, 
opfattede  Naturen  som  det  absolute  Jegs  reale 
Side.  Han  vil  i  Tingenes  objektive  Verden  gen- 
kende Subjektets  Fornuft.  I  hans  System  i  dets 
tidligere  Form  er  Naturen  en  selvstændig  Aaben- 
baringsform  for  det  absolute  Jeg.  Forholdet  mel- 
lem Naturen  og  Jeget  bestemmes  saaledes,  at  Na- 
turen paa  et  lavere  Trin  er  det  Samme,  som  det 
handlende  selvbevidste  Jeg  paa  et  højere.  Baade 
Naturen  og  Aanden  ere  i  Følge  deres  Væsen  det 

absolute  Jeg,  der  i  hin  manifesterer  sig  under 
Objektivitetens  og  i  denne  under  Subjektivitetens 
Form.  Det  absolute  Jeg  er  altsaa  Subjekt-Objekt, 
og  da  Jegets  Grundkarakter  er  Handling,  er  Na- 
turen ikke  en  hvilende  Væren,  men  en  uendelig 
Produceren.  Den  er  et  Produkt  af  virksomme 
Kræfter,  den  er  Fænomenet  af  eet  Liv,  den  er  een 
stor  Organisme.  Saaledes  er  der  ingen  Kløft  mel- 
lem Naturens  og  Aandens  Verden,  men  der  er 
Harmoni  mellem  dem :  Naturen  er  synlig  Aand,  og 
Aanden  er  usynlig  Natur. 

Naturprocessen  stræber  gennem  de  forskellige 
Naturtrin  hen  til  Selvanskuelse,  til  Bevidsthed. 
Naturen  kan  ikke  naa  dette  Maal  som  Natur; 
thi  vel  er  den  i  sit  Væsen  Intelligens,  men  kun 
en  umoden  Intelligens,  der  ikke  formaar  at  hæve 
sig  over  en  blind,  ubevidst  Produktion.  I  Natu- 
ren har  det  Objektive  og  Reale  Overvægten;  men 
hvad  Naturen  ikke  kan  naa,  bliver  i  Jeget  til 
Virkelighed:  i  Mennesket  vaagner  det  Absolute 
til  Bevidsthed.  Vi  staa  her  ved  Schellings  „Sy- 
stem des  transcendentalen  Idealismus*)".  I  dette 
viser  Schelling,  hvorledes  Naturprocessen  gentages 
paa  ideel  Maade  i  Jeget,  hvorledes  Jeget  gennem 
Fornemmelse  og  Anskuelse  projicerer  Forestillin- 
gen om  Naturen.  Jeget  udkaster  eller  hensætter 
for  sig  et  Billede  af  Naturen,  ligefra  Materien  med 
dens  Processer  til  det  Organiskes  Verden.    Saa- 


*)  System  des  trans  cendentalen  Idealismus  1800.   Schel- 
lings såmmtliche  Werke,  I  Åfd.  m  B.  587  ff. 

ledes  optager  Jeget  ikke  receptivt  Yderverdenen 
eller  Naturen  i  sig,  men  gennem  Jegets  egen  pro- 
duktive Anskuen  bliver  Naturen  til  for  det,  og  da 
de  Kræfter  og  Virksomheder,  der  ytre  sig  i  Na- 
turen, ere  de  samme  som  i  Jeget,  anskuer  Jeget 
sig  selv  i  Naturen  paa  et  lavere  Trin.  Det  vil 
med  andre  Ord  sige,  at  Jeget  konstruerer  sig 
selv  i  Naturen.  Men  ligesom  Naturen  ikke  selv 
kommer  ud  over  en  blind  Produktion,  saaledes 
naaer  Jeget  heller  ikke  ud  over  denne,  saalænge  det 
vel  gennem  en  skabende,  men  dog  ubevidst  Pro- 
duktion kun  frembringer  Billedet  af  Naturen  eller  sin 
Yderverden.  Det  er  imidlertid  Jegets  Opgave  at 
løsrive  sig  fra  denne  ubevidste  Produktion  for  at 
fatte  sig  selv  som  bevidst  producerende  Jeg. 
Dette  sker  gennem  en  Frihedsakt,  den  „absolute 
Villiesakt." 

Med  denne  Frihedsakt  begynder  en  ny  Række 
Handlinger,  som  betinge  Jegets  historiske  Liv, 
gennem  hvilket  det  hæver  sig  til  stedse  højere 
Trin  i  sin  Selvanskuelse.  I  den  praktisk-sædelige 
Sfære  anskuer  det  sig  selv  i  sin  uendelige  Stræ- 
ben efter  at  virkeliggjøre  sin  Frihed  overfor  den 
blotte  Naturdrift.  Mod  denne  sidste  vender  Jeget 
sig  ved  Indførelsen  af  Retsforfatningen,  der  lige- 
som en  højere  Naturorden  skal  tvinge  den  egen- 
nyttige Drift  til  at  handle  mod  sig  selv.  Reak- 
tionen mod  Vilkaarligheden  har  oprindelig  ført  til 
en  Retsordning ;  men  skal  de  enkelte  Staters  Rets- 
forfatning  sikres,  maa  Staterne  underordne  sig  en 
fælles,  af  et  Folkeareopag  hævdet  Retslov.    Rets- 

forfatningens  successive  Realisation  er  Historiens 
Objekt.  Ideen  om  en  strængt  ordnet  Retsforfat- 
ning  som  den  nødvendige  Garanti  for  Friheden 
henviser  os  til  Spørgsmaalet  om,  hvorledes  Frihed 
og  Nødvendighed  lade  sig  forene.  Historiens  filo- 
sofiske Problem  bliver  da  dette:  hvorledes  kan 
der  ved  de  mange  enkelte  Individers  frie  eller  vil- 
kaarlige  Handlinger,  der  netop  som  frie  Handlin- 
ger ikke  i  sig  indeholde  nogen  Grund  til  at  sam- 
stemme til  en  objektiv  Enhed  og  Lovmæssighed, 
tilvejebringes  en  lovmæssig  historisk  Udvikling,  et 
objektivt  ordnet  Hele?  Dette  Problem  kan  kun 
løses  ved  Hjælp  af  Ideen  af  det  over  begge  Mod- 
sætninger staaende  Absolute,  hvori  det  Subjektive 
og  Objektive,  det  Bevidste  og  Ubevidste.  Frihe- 
den og  Nødvendigheden  gaa  sammen  i  en  absolut 
Idenditet,  men  som  fænomenalt  fremtræder  i  Mod- 
sætningerne. Denne  højeste  Enhed  kan  ikke  være 
Objekt  for  Viden,  men  Objekt  for  den  sædelige 
Forudsætning  eller  Troen,  under  hvis  Synspunkt 
den  da  bliver  Forsyn,  som  fremstiller  den  højere 
Enhed  over  Fatalismen  paa  den  ene  og  Atheis- 
men  paa  den  anden  Side. 

Efter  den  Maade,  hvorpaa  Menneskeslægten 
har  stillet  sig  til  disse  forskjellige  Verdensansku- 
elser, deler  Historien  sig  i  tre  Epoker,  nemlig: 
Skæbnens,  Naturens  og  Forsynets  Epoker, 
der  i  Virkeligheden  er  Aabenbaringsf ormer  for  det 
Absolute  selv,  for  hvis  Tilværelse  Historien  fører 
et  stadig  fremskridende  Bevis.  Den  første  Epoke 
indleder  den  Periode,  hvori  det  Absolute  opfattes 

og  fremtræder  for  Bevidstheden  som  Skæbne,  som 
en  blind  Magt,  der  ødelægger  det  Højeste  og  Her- 
ligste. I  denne  Periode,  som  vi  kunne  kalde  den 
tragiske,  falder  Undergangen  af  den  gamle  Ver- 
dens Glans,  Omstyrteisen  af  hine  Riger,  til  hvis 
Storhed  vi  kunne  slutte  fra  de  tilbageblevne  Rui- 
ner, og  Undergangen  af  den  ædleste  Menneske- 
slægt, der  nogen  Sinde  har  levet,  og  hvis  Tilbage- 
venden til  Jorden  bliver  et  evigt  Ønske.  Med  den 
anden  Epoke  indtræder  i  Historien  den  Periode, 
hvori  det,  der  i  den  første  viste  sig  som  Skæbne, 
aabenbarer  sig  som  Natur.  Den  dunkle  Lov,  som 
herskede  i  hin  Periode,  synes  i  denne  forvandlet 
til  en  aaben  Naturlov,  der  tvinger  Friheden  og 
den  tøjlesløse  Vilkaarlighed  til  at  tjene  en  Natur- 
plan og  saaledes  indfører  en  mekanisk  Lovmæs- 
sighed i  Historien.  Denne  Periode  begynder  med 
den  store  romerske  Republiks  Udvidelse;  gennem 
Romernes  Erobringer  bleve  de  hidtil  isolerede 
Folk  forbundne  med  hverandre,  bragte  i  gensidig 
Berøring  og  ubevidst  og  mod  deres  Villie  tvungne 
til  at  tjene  en  Naturplan.  Alle  Begivenheder  i 
denne  Periode  er  at  betragte  som  ligefremme 
Naturbegivenheder.  Det  romerske  Riges  Under- 
gang har  saaledes  hverken  en  tragisk  eller  moralsk 
Side,  men  fremgik  med  Naturlovens  Nødvendighed 
og  var  kun  en  til  Naturen  udredet  Tribut.  I 
Historiens  tredje  Periode  vil  det,  der  tidligere 
viste  sig  som  Skæbne  og  Natur,  fremtræde  som 
Forsyn.  Det  vil  da  blive  aabenbart,  at  det,  der 
syntes   blot   at   være   et   Værk  af  Skæbnen   eller 

Naturen,  allerede  fra  Begyndelsen  af  har  været  et 
sig  paa  ufuldkommen  Maade  aabenbarende  For- 
syn. Schelling  erklærer  sig  ude  af  Stand  til  at 
bestemme,  naar  denne  Periode  vil  indtræde. 

I  „System  des  transcendentalen  Idealismus"  er 
Historien  dog  ikke  den  høj  es  te  Aabenbaringsform 
for  det  Absolute.  Vel  hedder  det,  at  „Historien 
som  Helhed  er  en  bestandig  fremskridende  Aaben- 
baring  af  det  Absolute;'"  men  det  maa  her  frem- 
hæves, at  denne  Aabenbaring  kun  er  vordende  og 
aldrig  fuldendt.  Spørgsmaalet  er  nu.  om  der  ikke 
gives  et  Omraade,  hvor  den  i  Historien,  dels  stedse 
forudsatte,  dels  tilstræbte  Enhed  af  Nødvendighed 
og  Frihed,  af  det  Ubevidste  og  det  Bevidste  kom- 
mer til  umiddelbar  Anskuelse.  Schelling  svarer, 
at  Kunsten  er  det  Omraade,  hvor  Modsætningerne 
formidles  og  forsones.  Geniets  kunstneriske  Pro- 
duktion udgaar  fra  Følelsen  af  Modsætningen  og 
ender  i  Følelsen  af  den  højere  Harmoni,  af  For- 
soningen mellem  Natur  og  Aand,  mellem  Nødven- 
dighed og  Frihed,  mellem  ubevidst  og  bevidst 
Virksomhed.  Kunsten  er  for  Filosofen  det  Højeste, 
thi  i  den  er  forenet,  hvad  der  i  Naturen  og  Hi- 
storien fremtræder  i  Sondring. 

I  „Idenditetssystemet",  der  dannede  den 
Schellingske  Filosofis  anden  Hovedform,  blev  den 
absolute  Idenditet,  som  i  den  transcendentale  Idea- 
lisme betegnede  det  afsluttende  Grænsebegreb, 
stillet  i  Spidsen,  og  Virkeligheden.  Naturen  og 
Aandens  Verden,  konstrueret  ud  fra  den.  Den 
absolute   Idenditet  staar  her  over  begge  Modsæt- 

ninger  og  danner  den  hemmelighedsfulde  fælles 
Baggrund  saavel  for  „Naturens  Epos  som  for  Hi- 
storiens Drama."  Schelling  kan  dog  ikke  blive 
staaende  ved  Opfattelsen  af  det  Absolute  som  den 
absolute  Indifferens ;  thi  denne  er  kun  et  Nega- 
tivt, et  Tomt,  hvori  Mangfoldighedens  og  Modsæt- 
ningernes Verden  vel  kan  tabe  sig,  men  hvoraf 
den  ikke  kan  fremgaa.  Han  maatte  derfor  op- 
fatte det  Absolute  positivt  som  det,  der  i  sig  inde- 
holdt hele  Tilværelsens  Fylde,  og  i  det  han  skal 
vise,  hvorledes  det  Absolute  gaar  over  fra  den 
totale  Indifferens  til  den  konkrete  Fylde,  maa 
han  genoptage  Læren  om  Processen,  om  det  Ab- 
solutes  successive  Aabenbaring  og  Virkeliggj øreise. 
For  at  faa  en  Grund  til  Forskel  og  Vorden  i  den 
absolute  Idenditet  skelner  Schelliug  mellem  Væsen 
og  Form.  Den  absolute  Idenditet  er  efter  For- 
men uendelig  Selverkenden,  og  kun  gennem  denne 
er  den  virkelig.  For  at  erkende  sig  selv,  maa 
den  sætte  sig  som  Subjekt  og  Objekt;  men  Sub- 
jektiviteten og  Objektiviteten  kunne  kun  sættes 
ved  en  kvantitativ  Differens  mellem  begge  og  ikke 
ved  en  kvalitativ,  da  Differensen  ikke  kan  angaa 
den  absolute  Identitets  Væsen,  men  kun  dens 
Kvantum.  Det  ene  og  samme  Identiske  kan  saa- 
ledes  sættes  enten  med  en  Overvægt  af  det  Sub- 
jektive eller  det  Objektive.  Tilværelsens  Helhed 
kan  forestilles  under  Billedet  af  en  Magnet,  der  i 
sine  to  Halvdele  viser  en  Overvægt  af  en  af  de 
modsatte  Kræfter,  men  i  hver  mindste  udsondrede 
Del  forbinder  dem  begge  og  som  Helhed  er  Kræf- 

ternes  Indifferens.  Betragtes  Tingene  kun  efter 
deres  Fænomen,  altsaa  ligesom  værende  udenfor 
den  absolute  Idenditet,  fremtræde  de  som  Enkelt- 
ting; men  anskues  de  efter  deres  Væsen  og  ind- 
ordnede i  Totaliteten,  ses  kun  den  absolute  Iden- 
ditet i  dem.  Hvert  Enkeltvæsen  er  kun  en  be- 
stemt Form  af  Idenditeten  og  fremstiller  denne  i 
en  bestemt  Potens.  I  Naturens  Verden,  hvis  Væ- 
sen den  absolute  Idenditet  kun  er,  forsaavidt  den 
er  Grund  til  dens  Existens,  har  det  Objektive,  det 
Reale  Overvægten,  og  Potenserne  ere:  Tyngden, 
(Materien),  Lyset  og  Organismen.  I  Aandens  Ver- 
den, hvor  den  uendelige  Selverkenden,  det  Sub- 
jektive, har  Overvægten,  og  i  hvilken  den  abso- 
lute Idenditet  er  aktuel  virkelig,  ere  Potenserne: 
Sandhed  (Videnskab),  Godhed  (Religion)  og  Skøn- 
hed (Kunst).  I  denne  Konstruktion  af  Naturen 
og  Aandslivet  ud  fra  det  Absolute  fremtræ- 
der —  hvad  der  allerede  var  Tilfældet  i  For- 
holdet mellem  Naturfilosofien  og  den  transcen- 
dentale Idealisme  —  en  dobbelt  Betragtnings- 
maade.  Natur  og  Aand  synes  nemlig  paa  den 
ene  Side  at  være  koordinerede,  paralelle  Frem- 
trædelsesformer for  det  Absolute;  men  paa  den 
anden  Side  finde  vi  det  Subjektive,  Aandelige, 
Ideelle  stillet  over  Naturen  som  det,  der  først 
fuldender  denne.  I  dette  første  Tilfælde  er  det 
aandelige  Væsen  ikke  en  til  Naturen  svarende 
Form  for  den  absolute  Idenditet,  men  en  adækva- 
tere  Form  for  denne.  I  Følge  Idenditetssystemet 
maa    Verdensprocessen   være  en  stadig  Overgang 

fra  Natur  til  Aand  og  omvendt;  men  efter  den 
sidste  Anskuelse  er  Processen  at  opfatte  som  en 
bestandig  Potensering,  en  Aandeliggjørelse  af  det  i 
Naturen  som  Grund  til  Existensen  efter  Mulig- 
heden Satte.  For  denne  sidste  Betragtnings- 
maade  kan  man  ikke  anvende  Skemaet  af  den 
magnetiske  Linie,  i  hvilken  Polerne  paa  ensartet 
Maade  forholde  sig  til  Indifferenspunktet,  men  her 
maa  Organismernes  opadstigende  Linie  afgive 
Skemaet,  en  Linie,  der  fra  Spire  og  Rod  stræ- 
ber opad. 

Dette  er  de  metafysiske  Grundtræk  af  Iden- 
ditetssystemet,  indenfor  hvilket  der  møder  os  en 
ny  Opfattelse  af  Historien,  som  findes  fremstillet 
i  „Vorlesungen  iiber  die  Methode  des  akademi- 
schen  Studiums*)."  Ligesom  Universet  differentie- 
rer sig  i  Realt  og  Idealt,  saaledes  differentierer 
det  sig  ogsaa,  forsaavidt  det  er  Historie.  Den 
gamle  Verden  er  Historiens  Naturside,  men  i 
Kristendommen  anskues  Universet  som  Historie,  som 
et  moralsk  Rige.  Den  gamle  Verdens  Religion 
er  Naturreligion;  Guderne  ere  evige,  uforanderlige 
Naturvæsener,  det  Uendelige  er  inddannet  i  det 
Endelige  og  Begrændsede,  det  Endelige  er  gjort 
til  Guder,  og  saaledes  er  Polytheismen  opstaaet. 
I  Kristendommen  er  det  Endelige  underordnet  det 
Uendelige,  hvorfor  dette  overfor  Polytheismens 
begrænsede  Skikkelser  bliver  det  Ene,  og  de 
Skikkelser,   hvori   det   aabenbarer   sig,    ere   ikke 

*)  Schellinga    sammtl.    W.   I   Afd.,   Hl   B.,   8de  Fore- 
læsning. 

blivende  som  Naturreligionens,  men  histo- 
riske, forbigaaende.  Naturreligionens  Ideer 
blive  objektive  i  en  Væren,  men  den  kristelige 
Religions  i  en  Handlen.  I  den  verdenshistori- 
ske Udvikling  skelner  Schelling  her  mellem  tre 
Perioder,  som  afvige  fra  de  i  den  transcendentale 
Idealisme  givne.  Den  første  er  Naturens  Pe- 
riode. Denne  har  havt  sin  Blomstring  i  det  græ- 
ske Folks  Religion  og  Poesi;  denne  Periode  er 
Tiden  for  den  ubevidste  Idenditet  med  Naturen, 
der  aabenbarer  sig  som  evig  Nødvendighed.  I 
den  klassiske  Verden  var  Aanden  endnu  i  Enhed 
med  Naturen,  Modsætningen  mellem  det  Uen- 
delige og  Endelige  hvilede  endnu  indesluttet  i  det 
Endeliges  fælles  Spire.  Derpaa  begynder  den  nye 
Verden  med  et  „almindeligt  Syndefald",  med  Men- 
neskets Frafald  fra  Naturen.  Hengivelsen  til  denne 
bliver  nu  Synd ;  Naivetetens,  Uskyldighedens  gyldne 
Tidsalder  forsvinder  i  samme  Øieblik,  som  Aanden 
bliver  sig  sin  Forskel  fra  Naturen  bevidst,  og 
istedetfor  den  naive  Tidsalders  skønne  Enhed 
træder  den  smertelige  Bevidsthed  om  Modsætning 
og  Dualisme.  Dermed  begynder  Skæbnens 
Periode,  hvori  Naturnødvendigheden  aabenbarer 
sig  som  Skæbne,  i  det  den  træder  i  virkelig  Mod- 
sætning til  Friheden.  Men  Bevidstheden  om  Mod- 
sætningen er  kun  det  nødvendige  Gennemgangs- 
punkt  til  en  højere  Enhed.  Friheden,  der  er  kom- 
men i  Strid  med  sin  Lov,  fordrer  „Forsoningen 
som  en  frivillig  Underkastelse,  i  hvilken  Friheden 
besejres  og  tillige  sejrende  gaar  ud  af  Kampen." 

Saaledes  hæver  sig  da  over  Naturens  eller  den 
umiddelbare  Enheds  Periode  og  over  Frafaldets 
Periode  eller  Perioden  før  Striden  mellem  Frihed 
og  Skæbne  som  den  tredje  og  højere  Periode : 
Forsynets  Periode,  der  er  den  genoprettede 
Enheds,  den  bevidste  Forsonings  Periode.  Det  er 
Kristendommen,  som  indleder  Forsynets  Periode 
i  Historien,  og  den  er  væsenlig  ikke  Andet  end 
Ophævelsen  af  Dualismen  mellem  Fiihed  og  Lov, 
mellem  Aand  og  Natur  i  Troen  paa  den  sædelige 
Verdensordens  Monisme.  „Kristendommens  første 
Ide  er  den  menneskeblevne  Gud,  Kristus  som  den 
gamle  Gudeverdens  Højdepunkt  og  Afslutning  og 
Begyndelsen  til  den  nye  Tid,  hvis  herskende 
Princip  er  det  Uendelige  i  det  Endelige.  Det 
fuldendte  Udtryk  for  den  kristelige  Verdensansku- 
else er  Treenighedsideen  i  den  Forstand,  at  den 
evige  af  Væsnet,  af  alle  Tings  Fader,  fødte  Søn  er 
selve  det  Endelige,  saaledes  som  det  er  i  Guds 
evige  Anskuelse,  og  der  fremtræder  som  en  lidende 
Tidens  Tilskikkelser  underkastet  Gud,  der  i  sin 
højeste  Fremtrædelsesform,  i  Kristus,  afslutter 
Endelighedens  Verden  og  aabner  Uendelighedens 
Verden  eller  Aandens  Herredømme."  —  I  de  an- 
førte historiske  Perioder  gjør  den  dobbelte  Be- 
tragtningsmaade,  som  viser  sig  i  hele  Idenditets- 
systemet,  sig  ogsaa  gældende.  Man  vil  saaledes 
bemærke,  at  Hedenskabet  (Naturen)  og  Kristen- 
dommen (Aanden)  snart  fremtræde  som  to  lige- 
berettigede Aabenbaringsformer  for  det  Absolute, 
men   snart   er    det  Modsatte  Tilfældet,   i  det  den 

sidste  sættes  som  den  højere  og  som  den  førstes 
Fuldendelse. 

Det  vil  af  de  foregaaende  Udviklinger  have 
vist  sig,  at  Schelling  skiftede  Standpunkt  med 
Hensyn  til  sin  Opfattelse,  hvad  der  naturligvis  stod 
i  Forbindelse  med  de  forskellige  Faser,  i  hvilke 
hans  Filosofi  efterhaanden  traadte  ind.  I  den 
transcendentale  Idealisme  havde  han  en  levende 
Interesse  for  den  politisk-sociale  Side  af  Historien 
og  betragtede  i  Lighed  med  Kant  og  Fichte  et 
almindeligt,  paa  et  sikkert  Retsgrundlag  hvilende, 
Statsforbund  som  Historiens  Maal;  men  i  Fore- 
læsningerne over  det  akademiske  Studium  anlagde 
han  et  religieust,  særlig  et  kristeligt,  Synspunkt 
paa  Historien,  i  det  han  i  denne,  navnlig  i  Kri- 
stendommen, ser  den  højeste  Aabenbaringsform 
for  det  Absolute.  Forsynets  Periode,  der  i  den 
transcendentale  Idealisme  betegnedes  som  frem- 
tidig, er  i  Forelæsningerne  bleven  indledet  ved  Kri- 
stendommen. I  den  transcendentale  Idealisme,  syn- 
tes han  at  sætte  Menneskeslægtens  højeste  Bestem- 
melse i  den  fremskridende  Udvikling,  i  den  stedse 
fuldkomnere  Tilegnelse  af  de  materiale  Betingel- 
ser; men  i  Forelæsningerne  træder  os  en  spiri- 
tualistisk, mystisk  Livsanskuelse  i  Møde.  der  i  sine 
sidste  Konsekvenser  medfører  et  negerende  For- 
hold til  Sandseverdenen.  Denne  sidste  A åndsret- 
ning, som  nu  blev  den  overgribende  hos  Schelling, 
bragte  ham  til  at  indtage  et  nyt  filosofisk  Stand- 
punkt, og  Følgen  deraf  blev  en  modificeret  Op- 
fattelse   af  Historien.      Denne  tredje  Fase  i  den 


96 

Schellingske  Filosofi  fremstilles  i  Skriftet  „Philo- 
sophie  und  Religion*)."  Her  er  det  Absolute  ikke 
længer  bestemt  som  Indifferens  af  det  Ideale  og 
Reale,  men  det  Ideale  er  gjort  til  dets  Væsens- 
bestemmelse,  og  Naturen  opfattes  som  Aandens 
Negation.  Sanseverdenen  er  ikke  længer  det 
Absolutes  Aabenbaringsform,  men  den  er  en  fuld- 
stændig Modsætning  til  det  Absolute  og  staarkun 
i  et  indirekte  Forhold  til  dette. 

I  „Philosophie  und  Religion,"  der  minderom 
det  af  Nyplatonikeren  Plotinos  opstillede  System, 
skelner  Schelling  mellem  tre  Momenter  i  det  Ab- 
solute, nemlig:  1.  det  rent  Ideale,  der  svæver 
over  al  Realitet  og  aldrig  træder  ud  af  sin  Evig- 
hed, Gud;  2.  det  rent  Reale,  der  kun  kan  være 
det  sande  Reale  af  Hint,  derved,  at  det  ligeledes 
er  et  Absolut,  kun  i  en  anden  Skikkelse  og  3. 
det  Formidlende  mellem  begge,  Formen.  Forsaa- 
vidt  det  Ideale  i  Kraft  af  Formen  objektiveres  i 
det  Reale  som  i  et  selvstændigt  Modbillede,  kan 
Formen  betegnes  som  det  Absolutes  Selverken- 
delse. Modbilledet  eller  det  Reale,  hvori  det 
Ideale,  Gud,  erkender  sig  selv  eller  objektiverer 
sig,  er  paa  den  ene  Side  selvstændigt  i  sig  selv 
ligesom  det  første  Absolute;  men  paa  den  anden 
Side  er  det  dog  kun  selvstændigt,  forsaavidt  det 
er  i  den  absolute  Form  og  derigennem  i  det  Ab- 
solute. Det  Absolute  tildeler  dette  Reale 
Magt  til   i  Lighed  med  sig  selv  at  forvandle  sin 


*)  Schelling  Såmmtliche  Werke,  1  Abth.  I  B.  11—64. 

Idealitet  til  Realitet  og  til  at  objektivere  sig  i  sær- 
skilte Former.  Ved  denne  anden  Produktion  frem- 
komme Ideerne.  Ogsaa  Ideerne  ere  med  Hen- 
syn til  deres  Ur -Enhed  i  sig  selv  eller  reale, 
fordi  dennes  Absoluthed  er  gaaet  over  i  dem; 
men  de  ere  kun  for  saa  vidt  i  sig  selv,  som  de  til- 
lige ere  i  Ur-Enheden  eller  ere  ideale.  De  falde 
sammen  med  Urenheden,  ligesom  denne  falder  sam- 
men med  det  Absolute.  Ogsaa  Ideerne  ere  paa 
lignende  Maade  produktive,  men  de  producere  kun 
et  Absolut,  kun  Ideer.  Hele  Resultatet  af  denne 
i  det  Uendelige  fastsatte  Objektivering  er  dette,  at 
den  absolute  Verden  med  dens  Trinfølge  af  Væs- 
ner reducerer  sig  til  Guds  absolute  Enhed,  at  der 
i  den  ikke  tindes  Noget,  som  ikke  er  absolut, 
ideal,  ren  natura  naturans. 

Men  fra  hele  denne  det  Absolutes  Proces  gen- 
nem lutter  absolute  Momenter  er  der  ingen  Over- 
gang til  den  endelige  Natur.  „Der  gives  ikke 
nogen  stadig  Overgang  fra  det  Absolute  til  det 
Virkelige.  Sanseverdenens  Oprindelse  lader  sig 
kun  tænke  ved  et  Brud  med  det  Absolute.  ved  et 
Spring.  Skulde  Filosofien  paa  positiv  Maade  af- 
lede de  virkelige  Tings  Oprindelse  af  det  Abso- 
lute, maatte  deres  positive  Grund  ligge  i  dette; 
men  i  det  Absolute,  i  Gud,  ligger  kun  Grunden 
til  Ideerne,  og  disse  producere  umiddelbart  kun 
Ideer,  og  ingen  positiv  fra  dem  eller  fra  det  Ab- 
solute udgaaende  Virkning  danner  en  Bro  fra  det 
Uendelige  til  det  Endelige.  Filosofien  staar  i  et 
rent   negativt   Forhold  til  Fænomenaltingene;  den 

beviser  ikke  saa  meget,  at  de  ere,  som  at  de  ikke 
ere ;  men  hvorledes  skulde  den  da  kunne  give  dem 
et  positivt  Forhold  til  Gud?  Det  Absolute  er  det 
eneste  Reale:  de  endelige  Ting  ere  derimod  ikke 
reale;  deres  Grund  kan  derfor  ikke  ligge  i  en 
Meddelelse  af  Realitet  fra  det  Absolutes  Side.  men 
kun  i  en  Bortfjærnelse.  et  Frafald  fra  det  Ab- 
solute." 

Hvorledes  maa  nu  dette  Frafald  og  den  en- 
delige Verdens  Oprindelse  tænkes?  Modbilledet 
som  et  Absolut,  der  har  alle  Egenskaber  tilfælles 
med  det  første  Absolute.  vilde  ikke  i  Sandhed 
være  i  sig  selv  og  absolut,  hvis  det  ikke  kunde 
fatte  sig  i  sin  Selvhed  for  i  Sandhed  at  være  som 
det  andet  Absolute;  men  det  kan  ikke  være  som 
det  andet  Absolute  uden  netop  derved  at  skille  sig 
fra  det  sande  Absolute  eller  at  falde  fra  dette, 
thi  det  er  sandt  i  sig  selv  og  absolut  kun  i  det 
Absolutes  Selvobjektivering,  dog  kun  for  saa  vidt  det 
tillige  er  i  dette;  dette  dets  Forhold  til  det  Ab- 
solute er  et  Nødvendighedens  Forhold.  Det  er 
absolut  frit  kun  i  den  absolute  Nødvendighed. 
Men  idet  det  i  sin  egen  Kvalitet,  som  frit,  er 
skilt  fra  Nødvendigheden,  ophorer  det  ogsaa  at 
være  frit  og  indvikles  i  den  Nødvendighed,  der  er 
Negationen  af  hin  absolute.  og  som  altsaa  er  ren 
endelig.  Friheden  i  dens  Lossigelse  fra  Nødven- 
digheden er  det  sande  Intet  og  kan  netop  der- 
for ikke  producere  Andet  end  Billedet  af  sin  egen 
Intethed  d.  v.  s.  de  sanselige  og  virkelige 
Ting.     Grunden  til  Frafaldet  og  for  saa  vidt  ogsaa 

til  denne  Produceren  ligger  ikke  i  det  Absolate, 
den  ligger  blot  i  det  Reale,  det  Anskeude  selv.  der 
ganske  er  at  betragte  som  et  Selvstændigt,  et  Frit. 
Grunden  til  Frafaldets  Mulighed  ligger  i  Frihe- 
den og,  for  saa  vidt  denne  er  sat  ved  det  absolut 
Ideales  Inddannelse  i  det  Reale,  rigtignok  i  For- 
men og  derigennem  i  det  Absolute ;  men  Grunden 
til  Virkeligheden  ligger  udelukkende  i  selve 
det  Frafaldne,  der  just  derfor  gennem  og 
for  sig  selv  producerer  Sansetingenes  Intet. 
Det  Producerende  er  og  bliver  Ideen,  der,  for 
saa  vidt  den  er  bestemt  til  at  producere  et  Ende- 
ligt og  anskue  sig  i  dette,  er  Sjæl.  Det.  hvori 
den  objektiveres,  er  ikke  mere  et  Realt,  men  et 
blot  Skyggebillede,  der  ikke  er  virkeligt  i  sig,  men 
kun  med  Hensyn  til  Sjælen,  og  dette  kun  for  saa 
vidt  som  den  er  frafalden  fra  sit  Urbillede.  Dette 
Frafald  er  i  øvrigt  saa  evigt  som  selve  Absolut- 
heden og  som  Ideverdenen.  Det  kan  egenlig  hel- 
ler ikke  forklares;  thi  det  er  absolut  og  kommer 
af  Absolutheden,  skønt  dets  nødvendige  Følge  er 
Ikke-Absolutheden.  Thi  den  Selvstændighed,  som 
det  andetAbsolute  modtager  i  det  førstes  Selv- 
beskuelse, i  Formen,  strækker  sig  kun  til  den 
reale  Isigværens  Mulighed,  men  ikke  videre. 
Udover  denne  Grænse  ligger  Straffen,  som  be- 
staar  i  Forviklingen  med  det  Endelige:  Modbille- 
dets Forsigværen  udtrykker  sig  gennem  Endelig- 
heden i  sin  højeste  Potens  som  Jeghed.  Men 
ligesom  i  Planetbanen  den  største  Afstand  fra 
Centrum   umiddelbart   igen   gaar  over  til  en  Til- 

nærmelse  til  dette,  saaledes  er  Jegheden,  Punktet 
for  den  yderste  Afstand  fra  Gud,  ogsaa  Momentet 
for  Tilbagevendelsen  til  det  Absolute,  til  Genop- 
tagelse i  det  Ideale.  Det  store  Formå  al  for 
Universet  og  dets  Historie  er  intet  Andet  end  den 
fuldkomne  Forsoning  med  og  Genopløsning  i  det 
Absolute. 

Heraf  fremgaar  altsaa  Historiens  Betydning. 
„Historien,"  hedder  det,  „er  et  Epos,  digtet  i 
Guds  Aand."  Den  falder  i  to  Hovedpartier,  af 
hvilke  det  ene  fremstiller  Menneskehedens  Udgang 
fra  dens  Centrum  til  den  største  Afstand  fra  dette; 
det  andet  fremstiller  Tilbagegangen.  Hint  er  ligsom 
Historiens  Iliade,  dette  som  dens  Odyssee.  I  hint 
var  Retningen  centrifugal,  i  dette  bliver  den  cen- 
tripetal. Hele  Tilværelsens  store  Formaal  udtryk- 
kes saaledes  i  Historien.  Ideerne,  Aanderne, 
maatte  falde  fra  deres  Centrum  og  indtræde  i  Na- 
turen, i  Frafaldets  almindelige  Sfære,  i  Særskilt- 
heden, for  at  de  derpaa,  som  særskilte,  kunde  vende 
tilbage  til  Indifferensen  og,  forsonede  med  den, 
være  i  den  uden  at  forstyrre  den.  „Hovedresul- 
tatet af  alle  Udviklinger,  i  „Philosophie  und  Re- 
ligion" er  dette,  at  det  Absolute,  Gud,  er  et  rent 
Idealt,  et  Naturen  eller  Sanseverdenen  Modsat, 
der  kun  staar  i  et  indirekte  Forhold  til  denne. 
Naturen  er  et  Ikke-Guddommeligt,  der  først  op- 
staar  ved  Ideernes  eller  Sjælenes  Frafald  fra  Gud. 
Den  menneskelige  Sjæl  er  delt  mellem  Gud  og 
den  sanselige  Tilværelse,  og  dens  sædelige  For- 
maal  ligger  i  dennes    Ophævelse,  i  Befrielsen  fra 

den  legemlige  Existens,  for  at  den  derigennem  kan 
genforenes  men  det  rent  Oversanselige,  det  Ab- 
solute. 

I  det  Foregaaende  ere  Hovedtrækkene  af 
Schellings  forskellige  Opfattelser  af  Historien,  saa- 
ledes  som  disse  modificeredes  i  Overensstemmelse 
med  de  tre  første  Faser  i  hans  filosofiske  Systems 
Udvikling,  blevne  angivne.  Vi  forlade  her  den 
Schellingske  Filosofi  uden  at  dvæle  ved  den  nye 
Betragtning  af  Historien,  som  træder  os  i  Møde  i 
hans  „Filosofiske  Undersøgelser  om  den  menne- 
skelige Friheds  Væsen, li  da  det  Formaal.  vi  her 
have  sat  os,  ikke  nødvendiggjør  en  Fremstilling 
deraf. 


IX. 

Det  næste  Arbejde  af  epokegjørende  Betyd- 
ning blev  Hegels  „Philosophie  der  Geschichte." 
Fremstillingen  af  Hovedtanken  i  denne  nødvendig- 
gjør et  Blik  paa  hele  det  Hegelske  System.  He- 
gel tog  som  Tænker  nærmest  sit  Udgangspunkt  i 
det  Schellingske  Idenditetssystem,  som  han  udvik- 
lede til  den  absolute  Idealisme.  Han  slutter  sig 
til  Schelling  deri,  at  han  udfra  det  Absolutes 
Standpunkt  vil  videnskabelig  begribe  hele  Tilvæ- 
relsen og  naa  en  absolut  Erkendelse;  men  han 
gav  sin  Forgængers  Princip  en  ny  Begrundelse  og 

*)  Yorlesungen   iiber   die   Philosophie   der    Geschichte, 
herausg.  v.  Gans.    Berlin  1840. 

Gennemførelse.  Dels  begyndte  han  ikke  umiddel- 
bart med  den  absolute  Viden,  men  fremstillede 
Bevidsthedens  nødvendige  Fremskriden  fra  den 
sanselige  Fornemmelse  til  den  rene  Viden  (Phæ- 
nomenologie  des  Geistes),  dels  opfattede  han  ikke 
det  Absolute  som  en  i  sig  hvilende  Substans,  som 
den  absolute  Idenditet,  hvori  alle  Existenser  uden- 
fra  lægges  ind  og  forsvinde  ligesom  i  Mørke ;  men 
han  bestemmer  det  Absolute  som  absolut  Aand, 
som  Subjektivitet,  der  ud  af  sig  selv  med  indre 
Nødvendighed  frembringer  alle  Endelighedens  For- 
skelle, hele  Tilværelsens  Indhold.  Det  bliver  her 
Alvor  med  Udviklingstanken,  der  var  herskende 
hos  Schelling  paa  hans  første  Stadium,  og  som 
han  ikke  kunde  fjærne  ganske  paa  det  andet.  Den 
Hegelske  Filosofi  er  den  fremskridende  dialek- 
tiske Udfoldelse  af  den  absolute  Ide.  Hele  Til- 
værelsen, Natur  og  Menneskehed,  er  kun  det  Ab- 
solutes  Selvmanifestation  og  tillige  Moment  i  dets 
Udviklings-  og  Virkeliggjørelsesproces  som  abso- 
lut Aand.  Det  Absolute  er  Enheden  af  det  En- 
delige og  Uendelige,  det  Reelle  og  Ideelle,  det 
Objektive  og  Subjektive,  Natur  og  Aand.  Det 
gaar  selv  gennem  alle  Modsætningerne  og  indbe- 
fatter dem  alle  under  sig,  i  det  de  danne  forskel- 
lige Momenter  i  dets  Væsen.  Modsætningerne  ere 
i  og  med  hinanden  indbefattede  i  det  Absolutes 
Enhed  og  danner  dets  Indhold.  Følgelig  er  det 
Absolute  ikke  en  færdig  Væren,  men  levende  Pro- 
ces og  absolut  Selvvirksomhed,  hvis  Formbestaar 
deri,  at  det  spalter  sig  i  Modsætningerne,  som  det 

gennem  deres  Negation  tager  tilbage  i  sig,  for 
derpaa  gennem  Negationens  Negation  eller  Nega- 
tionen af  det  nye,  med  det  foregaaendes  Negation 
berigede  Begreb  at  hæve  sig  til  stedse  højere 
Syntheser,  indtil  det  i  den  højeste  Synthese  har 
virkeliggjort  sig  som  alle  Modsætningernes  abso- 
lute  Enhed  og  derved  som  absolut  Aand.  Denne 
dialektiske  Methode,  som  det  Absolute  under  sin 
Udvikling  følger,  er  da  den  sande  almindelige 
Form  for  Alt,  hvad  der  er,  den  er  Form  saavel 
for  al  Tænkning  som  for  al  real  Væren,  fordi  Alt 
som  Moment  i  det  Absolute  ogsaa  maa  antage 
Formen  for  dettes  Selvbevægelse. 

Det  Helgelske  System  falder  i  Overensstem- 
melse med  sit  indre  Formprincip  i  tre  Dele' 
Logiken.  Naturfilosofien  og  Aandsfilosofien.  I  den 
første  vises,  hvorledes  det  Absolute  eller  Ideen  i 
sin  rene  Isigværen  (Ansich-Sein)  bevæger  sig  fra 
det  mest  abstrakte  Begreb.  Begrebet  af  den  rene 
YTæren,  til  det  konkreteste  af  de  Begreber,  der 
gaa  forud  for  Spaltningen  i  Natur  og  Aand.  til 
den  absolute  Ide.  Derpaa  giver  Ideen  sig  ud  af 
sig  selv  Tilværelse  i  Naturen,  idet  den  slaar  om 
i  sin  Andetværen  (Aussersich-Sein).  I  Natur- 
filosofien fremstilles  de  forskellige  Stadier,  Ideen 
gennemløber  for  at  genvinde  den  tabte  Enhed,  ind- 
til den  vender  tilbage  til  sig  selv  og  bliver  sig 
bevidst  i  Aanden,  som  er  Naturens  Formaal 
(Ideen  i  sin  Anundfursich-Sein).  Aanden  er  i  sig 
dog  ikke  fuldstændig  bevidst  i  samme  Øjeblik,  som 
den  vaagner  op  af  Naturlivets  Slummer,  men  maa 

fremtræde  under  to  ufuldkomne  Former,  efter  hvis 
Ophævelse  den  først  bliver  aldeles  gennemsigtig 
for  sig  selv  og  kan  fatte  sig  i  sin  rene  Aar delig- 
hed. Den  første  Form  er  det  enkelte  menneske- 
lige Subjekt  eller  den  subjektive  Aand;  den 
anden  og  højere  Form  er  de  menneskelige  Sam- 
fund (Familien,  det  borgerlige  Samfund,  Staten),  i 
hvilke  Ideen  fremtræder  som  objektiv  Aand. 
De  Former,  hvori  al  Endelighed  successiv  over- 
vindes, ere  Kunsten,  Religionen  og  Filosofien,  der 
betegne  Momenterne  i  den  absolute  Aand,  der 
efter  at  have  gennemløbet  dem  først  viser  sig  som 
i  Sandhed  absolut. 

Historien,  der  er  en  af  Formerne  for  det 
Absolutes  Selwirkeliggj øreise,  falder  indenfor  den 
objektive  Aands  Sfære  og  danner  det  højeste 
Moment  i  denne.  Spørges  der  om  Historiens  almin- 
delige Princip,  da  maa  dette  bestemmes  som 
Frihed.  Historien  er  Frihedens  Virkeliggjørelse, 
i  det  den  er  Aandens  Fremskridt  til  fuldstændig 
Nydelse  af  og  Bevidsthed  om  sin  Frihed.  De 
Midler,  hvoraf  det  Absolute,  der  her  optræder 
som  Verdensaand,  betjener  sig  af  for  at  rea- 
lisere sine  Formaal  ere  de  verdenshistoriske 
Individer,  som  staa  i  Spidsen  for  de  verdens- 
historiske Folk  og  dem  selv  ubevidst,  medens  de 
forfølge  deres  individuelle  Formaal,  løse  Ver- 
densaandens  Opgaver.  Det  Materiale,  hvori  Fri- 
hedsprincipet  udarbejdes,  eller  den  ydre  Form, 
hvori  det  historiske  Fremskridt  foregaar,  er  Sta- 
ten.   Staten   er   Frihedens   Virkeliggjørelse   og  i 


105 

dens    fremskridende    Udvikling   realiseres   derfor 
Historiens  Formaal. 

I  Historiens  Proces  aabenbarer  sig  en  in  - 
dre  Dialektik.  De  enkelte  Trin  i  Udviklingen 
repræsenteres  af  de  enkelte  verdenshistoriske  Folk. 
Verdensaanden  har  overdraget  ethvert  Folk  et  be- 
stemt Moment  i  Udviklingen  som  dets  naturlige 
Princip.  Dette  Folk  er  da  det  herskende;  det 
har  som  Verdensaandens  Bærer  en  absolut  Ret, 
mod  hvilken  de  andre  Folkeaander  ere  retløse. 
Har  et  Folk  kulmineret,  træder  det  gennem  sin 
Forfaldsperiode  ud  af  Historien,  i  det  det  negeres 
af  et  nyt  og  højere  Princip.  Med  Aandens  Over- 
gang til  et  nyt  Princip  og  samtidig  til  et  nyt  Folk 
som  Bærer  af  dette  Princip  taber  det  foregaaende 
Folk  sin  verdenshistoriske  Interesse.  Det  kan  vel 
optage  det  højere  Princip  i  sig,  men  lever  dog 
ikke  virkelig  deri  og  bærer  det  ikke  i  sig  som  sit 
eget  Livs  Princip.  Saaledes  negere  de  enkelte 
Folkeaander  under  Ledelse  af  de  verdenshistori- 
ske Individer  hverandre  i  Løbet  af  Historiens  Pro- 
ces, og  det  er  Negationens  Negation,  der  er  den 
indre  mægtig  bevægende  Faktor  i  Udviklingen. 
Men  dog  kan  der  ikke  ses  bort  fra  det  fysiske 
Moment,  og  Hegel  gjør  med  Styrke  gjældende,  at 
enkelte  verdenshistoriske  Folks  Udvikling,  og  Hi- 
storiens Gang  i  det  Hele  er  betinget  af  de  geo- 
grafiske og  klimatiske  Forhold.*) 


*)  Vorl.  ub  die  Philosophie  d.  G.  Einleitung  1—127. 

Historien  bevæger  sig  fra  Øst  til  Vest  og  har 
et  bestemt  Udgangs-  og  Endepunkt:  hint  er  i 
Asien,  dette  i  Evropa.  I  Østen  staar  den  fysiske 
Sol  op,  i  Vesten  gaar  den  ned;  men  her  opstaar 
til  Gengæld  Bevidsthedens  indre  Sol.  Verdens- 
historien sr  den  naturlige  Villies  Tugt  til  subjek- 
tiv Frihed.  Orienten  vidste  og  veed  kun.  at  Een 
er  fri;  den  græsk-romerske  Verden,  at  Nogle  ere 
frie;  den  germaniske  Verden,  at  Alle  ere  frie. 
Den  første  Statsform,  vi  se  i  Verdenshistorien,  er 
derfor  Despotismen;  den  anden  den  aristokratiske 
Republik,  og  den  tredje  Monarkiet.  Sammenlig- 
nes Verdenshistoriens  Perioder  med  Menneskets 
Alderstrin,  betegner  Orienten  Menneskeslægtens 
Barndom,  den  græske  Verden  dens  Ynglingealder, 
og  den  kristelig  germaniske  Verden  dens  Oldinge- 
alder. Dog  maa  det  her  mærkes,  at  den  natur- 
lige Oldingealder  er  Svaghed,  medens  Aaudens 
Oldingealder  er  dens  fuldkomne  Modenhed,  i  hvil- 
ken den  vender  tilbage  til  Enhed  med  sig  selv 
som  Aand. 

I  Orienten  hviler  Aanden  endnu  i  Enhed  med 
sig,  og  er  som  nedsænket  i  Naturlivets  Slummer, 
Orienten  er  den  substansielle  Friheds  Rige.  I 
Orienten  ere  Statsorganisationens  og  Lovenes  sub- 
stansielle Institutioner  tilstede,  men  den  subjektive 
Frihed  findes  ikke;  de  enkelte  Individer  tage  ikke 
selvvirksomt  og  selvbevidst  Del  i  Statslivet.  De 
ere  Accidenser  for  den  enkelte  Substans,  der  staar 
i  Midtpunktet  af  det  Hele,  nemlig  Herskeren,  i 
Udførelsen  af  hvis  Villie  de  Enkelte  se  deres  Livs 

Bestemmelse.  Gennem  Orienten  gaar  der  dog  en 
Stræben  fra  Menneskeaandens  Side  efter  at  fri- 
gjøre  sig  fra  Naturmagternes  trykkende  Indflydelse. 
fra  det  aandelige  og  verdslige  Despoti.  Først  i 
den  antike  Verden  fuldfører  Aanden  sin  Adskil- 
lelse fra  Naturen  og  vaagner  til  Bevidsthed  om 
sin  aandelige  Individualitet,  til  subjektiv  Frihed. 
Grækeren  behersker  Naturen  ved  sin  Kunst  og 
sin  Filosofi,  Romeren  underlægger  sig  den  ved  sin 
Forstand  og  sit  Verdensherredømme.  Gennem  den 
græske  Dannelses  Skønhed  og  den  romerske  Pri- 
vatret opnaar  Aanden  vel  Individualitetens  ydre 
Form;  men  i  Modsætning  til  denne  træder  den 
universelle  Statsmekanisme.  Det  romerske  Mili- 
tærdespoti knuser  den  individuelle  Frihed.  Indi- 
videt fortvivler,  taber  ethvert  Holdepunkt  og  fra- 
siger sig  som  et  Offer  for  Skepticisme  alle  almen- 
gyldige Love.  Den  Smerte,  hvoraf  Menneskeslæg- 
ten gribes,  faar  sit  Udtryk  i  de  jødiske  Profeters 
klagende  og  straffende  Taler.  Det  romerske  Riges 
Opløsning  foregaar,  og  Alt  synes  at  skulle  ende  i 
Forvirring.  Men  Aanden  hæver  sig  atter,  da  et 
nyt  verdenshistorisk  Princip,  Forsoningens,  Kri- 
stendommens Princip,  træder  ind  i  Historien. 
Ved  dette  Princip,  der  anskues  yderlig  i  Kristi 
Person,  vaagner  den  subjektive  Bevidsthed  til  Er- 
kendelse af,  at  den  er  umiddelbart  Et  med  Sand- 
hedens og  Fornuftens  Almene,  at  Guds  Væsen  er 
Et  med  den  menneskelige  Aands  Væsen.  Bæreren 
af  dette  nye  verdenshistoriske  Princip  ere  de  ger- 
maniske  Folk,   Nordens   raa,  men  kraftige,  ufor- 

dærvede  Sønner.  Germanerne,  der  ere  i  Besid- 
delse af  den  sande  Friheds  Begreb  som  religieus 
Substans,  have  af  Verdensaanden  faaet  den  Op- 
gave at  omsætte  denne  i  real  Tilværelse.  Den 
germaniske  Verden  var  i  ydre  Forstand,  i  Hen- 
seende til  de  modtagne  Kulturformer,  en  Fortsæt- 
telse af  den  romerske;  men  der  levede  et  nyt 
Princip,  Frihedens  Aand  i  den,  og  heraf  udsprang 
Modsætningen  mellem  et  aandeligt  og  verdsligt 
Rige,  mellem  Kirke  og  Stat.  Under  Kampen  mel- 
lem disse  blev  det  verdslige  Princip  underkuet  af 
Kirken,  men  derved  verdsliggjordes  denne  og  fik  en 
ydre  Magtstilling.  I  samme  Øjeblik  som  Kirken 
opgav  sit  egenlige  Standpunkt,  trængtes  den  verds- 
lige Aand  tilbage  i  sig  selv,  og  den  Enkelte  vandt 
Bevidsthed  om  sin  Selvberettigelse.  Dette  Gen- 
nembrud betegnes  af  Reformationen,  hvis  dybeste 
Betydning  var  Genoprettelsen  af  den  kristelige 
Frihed.  Den  frie  Aands  Princip  bliver  nu  Ver- 
dens Banner,  af  det  udvikle  Fornuftens  Grundsæt- 
ninger sig.  Den  formelle  Tænkning,  Forstanden, 
var  allerede  bleven  uddannet,  men  sit  sande  Ind- 
hold vandt  Tænkningen  først  ved  Reformationen, 
ved  den  frie  Aands  vaagnende  konkrete  Selvbe- 
vidsthed. Statslivet  skal  nu  organiseres  i  Overens- 
stemmelse med  Fornuftens  Grundsætninger;  Over- 
leveringen gælder  kun,  for  saa  vidt  den  legitimeres 
af  Fornuften.  Reformationens  theoretiske  Gjerning 
fortsattes  praktisk  af  den  franske  Revolution.  Med 
Realisationen  af  Aandens  Frihed  forsvinder  Mod- 
sætningen  mellem   Kirke   og  Stat.    Aanden  gen- 

finder  sig  selv  i  det  Verdslige  og  uddanner  dette 
til  en  i  sig  organisk  Existens.  Staten  staar  ikke 
længer  i  Skyggen  for  eller  er  underordnet  Kirken ; 
denne  bevarer  ingen  Forret,  og  Aanden  er  ikke 
mere  fremmed  for  Staten.  Friheden  har  fundet 
Midlet,  hvorved  den  kan  virkeliggøre  sit  Begreb, 
sin  Sandhed,  og  Realisationen  heraf  i  stedse  højere 
Former,  som  Dialektiken  frembringer,  er  netop 
Verdenshistoriens  Maal  *).  At  Verdenshistorien  er 
Frihedsideens  Udviklingsgang  under  de  vexlende 
Begivenheders  Skuespil,  er  den  sande  Theodice 
eller  Eetfærdiggjørelse  af  Gud  i  Historien.  Hvad 
der  forsoner  Aanden  med  Historien  og  Virkelig- 
heden, er  kun  den  Indsigt,  at  det,  der  er  sket  og 
stedse  vil  ske,  ikke  blot  er  uden  Gud,  men  væsen- 
lig er  hans  Værk**). 

I  Verdenshistorien  hæver  Aanden  sig  vel  gen- 
nem Folkeaanderne  som  sine  Momenter  til  en  To- 
talitet, i  hvilken  den  sammenslutter  sig  med  sig 
selv***);  men  Aanden  er  dog  i  Historien  behæf- 
tet med  en  Indskrænkning,  som  bevirker,  at  den 
ifølge  sit  Væsen  og  Maal  tvinges  frem  mod  højere 
Aabenbaringsformer.  I  det  den  gennem  de  sær- 
skilte Folkeaanders  Negation  hæver  sig  til  Ver- 
densaand,  drives  den  ved  Negationens  Negation 
ogsaa  ud  over  den  almindelige  Indskrænkning,  der 


*)  Vorl  iiber  die  Philosophie  der  G-eschichte,  Eintheil- 
ung  127 — 135.     Se:    Vierter  Theil:     der  germanische 
Welt  419. 
**)  Vorl  o.  s.  v.  Dritter  Abschnitt:  die  Neuzeit  547. 
***)  Einleitung  97. 

klæber  ved  den  som  Verdensaand,  og  fatter  sig 
derved  i  sin  ftilde,  sande  Væsenhed  som  den  ab- 
solute  Aand,  der  griber  over  alle  Tilværelsens 
Modsætninger  og  bærer  dem  alle  som  ophævede 
Momenter  i  sig.  Gennem  Kunst  og  Religion,  gen- 
nem Anskuelsens  og  Forestillingens  Former  hæver 
den  sig  i  Filosofien  til  Begrebets,  til  den  abso- 
lute  Form.  Først  i  denne  naar  det  absolute 
Indhold  sin  adækvate  Form,  Formen  for  den  kon- 
krete Idenditet  af  Væsen  og  Fænomen,  Væren  og 
Tænken,  Objektivitet  og  Subjektivitet,  Formen  for 
den  absolute  Viden  som  absolut  Selvbevidsthed*). 

X. 

Medens  Hegel  tog  sit  Udgangspunkt  i  det 
Schellingske  Idenditetssystem,  slutter  G eij  er  sig  i 
metafysisk  Henseende  til  de  Grundanskuelser, 
Schelling  udtalte  i  Skriftet  „Philosophie  und  Reli- 
gion". Geijer  anlægger  i  sine  Forelæsninger  over 
Menneskets  Historie  det  religi  e u s  e  Synspunkt  paa 
Historien  i  Modsætning  til  Hegel,  der  væsentlig 
saa  Verdenshistorien  under  Kategorien  Stats- 
historie, og  han  søger  at  begrunde  sit  Standpunkt 
paa  flere  Maader**).  —  De  Hovedspørgsmaal,  siger 


*)  Hegels  Philosophie  der  Geschichte  er  bleven  skarpt 
kritiseret  fra  et  historisk  Synspunkt  af  H.  Springer 
i  hans  Skrift:  die  Hegelske  G-esehichtsanchauung  og 
af  Feuerlein  i  Afhandlingen:  Die  kulturgeschichtl. 
Bedeutung  Hegels,  Sybels  historische  Zeitschrift  1870. 
**)  E.  (t.  Geijers  Forelåsningar  ofver  Menniskans  Historia. 
Efter  det  muntliga  foredraget  upptecknade,  redige- 
rade och   utgifna  af  Sigurd  Kihbing.     Stockh.  1856. 

han.  som  Historiens  Filosofi  skal  besvare,  ere 
tvende,  nemlig:  Spørgsmaalet  om  Menneskeslæg- 
tens Maal  og  de  Love,  i  Følge  hvilke  den  skrider 
frem  til  dette  Maal.  Men  i  Besvarelsen  heraf 
viser  sig  en  inderlig  Forbindelse  mellem  Historien 
og  Religionen  eller,  om  man  vil,  med  Filosofien. 
Da  Menneskeslægtens  Maal  er  et  tilkommende,  og 
da  Historien  udelukkende  beskæftiger  sig  med  det 
forbigangne,  kan  den  naturligvis  ikke  alene  be- 
svare Spørgsmaalet.  Man  vil  heller  ikke  fra  det 
Fragment  af  Historien,  vi  kende,  kunne  slutte  sig 


I  det  Ovenstaaende  angives  Grundtanken  i  Menni- 
skans  Historia;  men  jeg  maa  dog  hævde,  at  det  in- 
genlunde er  et  slet  og  ret  Excerpt  af  Geijers  Frem- 
stilling, om  jeg  end  har  holdt  mig  nøje  til  hans 
Udtryksmaade.  Den  her  givne  Udviklingsgang  afvi- 
ger ganske  fra  Originalens.  Gejer  undersøger  først, 
hvorledes  Endeligheden  gaar  over  til  det  Uendelige 
og  foretager  derpaa  den  omvendte  Undersøgelse.  I 
den  foreliggende  Fremstilling  er  Udgangspunktet  ta- 
get i  det  Absolute  og  Kredsløbet  Skridt  for  Skridt 
fulgt,  indtil  det  Punkt,  hvor  det  bøjer  sig  tilbage  til 
sit  Udspring.  Jeg  drister  mig  til  den  Paastand,  at 
Oversigten  derved  er  bleyen  betydelig  lettere.  Geijers 
Forelæsninger  vare,  som  Titlen  viser,  en  Række  frie 
Foredrag,  og  den  aandfulde,  livlig  bevægede  Forfat- 
ter har  derfor  af  let  forklarlige  praktiske  Grunde  ikke 
kunnet  undgaa  mangfoldige  Digressioner  fra  Hoved- 
sagen, og  selve  Fremstillingen  af  denne  er  desuden 
bleven  underkastet  en  Mængde  Variationer  i  Ud- 
trykket. Ribbing  har  i  øvrigt  i  en  Indholdsfortegnelse 
søgt  at  simplificere  Udviklingsgangen ;  men  det  fore- 
kommer mig  dog,  at  han  ikke  har  ført  Grundtankerne 
tilbage  til  de  simpleste  Udtryk,  skønt  hans  Skarpsin- 
dighed heller  ikke  fornægter  sier  her. 

til  det  Hele;  thi  Historien  lader  sig  ikke  kon- 
struere. Kunde  den  det,  var  den  ikke  Historie, 
hvis  Væsensmærke  netop  er  dette,  at  den  er  en  fri 
Udvikling,  som  indeslutter  uendelig  mange  Mulig- 
heder ;  men  kan  Historien  ikke  sige  os,  hvad  der 
vil  ske,  vide  vi  dog,  hvad  der  bør  ske,  hvad  der 
er  nærværende  i  os  som  moralsk  Fordring.  Her- 
igennem træder  Historien  i  Forbindelse  med  Mo- 
ralen, hvis  Problem  den  netop  bør  løse.  Derved 
kommer  den  da  atter  i  Forhold  til  Religionen, 
hvis  Problem  viser  sig,  saa  snart  der  bliver  Tale 
om  Muligheden  af  det  moralske  Maals  Opnaaelse. 
Thi  viser  det  sig,  at  Menneskeslægten  ikke  ved 
egne  Kræfter  kan  naa  Maalet,  opstaar  nemlig 
Spørgsmaalet,  om  den  under  sin  Stræben  kan  gjøre 
Regning  paa  en  højere  Magt. 

At  Historiens  Filosofi  fører  til  det  religieuse 
Synspunkt,  ja  at  den  egenlig  ikke  existerer  uden 
dette,  kan  ses  paa  en  anden  Maade.  Hvis  den 
ikke  gjorde  dette,  var  der  kun  stillet  Historien 
Alternativet  mellem  at  være  en  af  en  uuudgaaeHg 
Nødvendighed  bestemt  Proces  eller  et  vilkaarligt 
Løb,  en  Række  tilfældige  Tildragelser ;  men  i  det 
første  Tilfælde  fik  vi  en  Sammenhæng  uden  fri 
Udvikling,  og  i  det  sidste  en  Udvikling  uden  sand 
Sammenhæng.  Da  Historien  nu  i  Følge  sit  Væsen 
kræver  fri  Udvikling  og  indre  Sammenhæng,  maa 
begge  Sider  af  det  anførte  Alternativ  forenes; 
men  Historien  forudsætter  netop  en  saadan  For- 
ening og  bestemmer  derved  sit  højeste  Princip, 
som    en    Nødvendighed,   der  ikke  er  fremmed  for 

Friheden,  men  identisk  med  denne.  Historien  pe- 
ger da  med  andre  Ord  tilbage  til  et  Væsen,  der 
er  sin  egen  Lov  d.  v.  s.  til  det  guddommelige 
Forsyn.  Den  viser  altsaa  hen  til  den  guddomme- 
lige Personlighed  som  sin  yderste  Forud- 
sætning. 

At  der  er  en  inderlig  Forbindelse  mellem 
Filosofien  og  Historien,  at  de  supplere  hinanden, 
det  kan  endelig  ses  af  begge  Videnskabers  ejen- 
dommelige Karakter.  Tages  Tænkningen  i  dens 
Renhed,  fremkommer  Filosofien  ;  men  denne  for- 
maar  kun  at  sige,  hvad  der  kan  ske  eller  at  be- 
stemme, hvad  der  umulig  kan  ske.  Den  er  da 
den  negative  Videnskab  om  Virkeligheden;  men 
den  lærer  ikke  positivt,  hvad  der  sker.  Historien 
er  derimod  Læren  om,  hvad  der  er  sket.  eller  om 
det  Virkelige,  dog  blot  om  det  Forbigangne,  thi 
af  det,  der  er  sket,  kan  man  ikke  aflede,  hvad 
der  skal  ske,  eftersom  den  historiske  Udvikling  er 
fri.  Af  Filosofiens  Begreb  følger  nu,  at  den  giver 
en  Regel  for  Virkeligheden  og  danner  saaledesen 
Forudsætning  for  Historien ;  men  dette  gælder 
dog  ikke  uden  en  Indskrænkning;  thi  ikke  blot 
udvikler  Virkeligheden  sig  af  Muligheden,  men 
denne  sidste  forudsætter  ogsaa  for  at  kunne  be- 
stemmes Historien,  da  meget,  der  synes  umuligt, 
senere  fremtræder  i  Virkelighedens  Former.  Saa- 
ledes  forudsætter  Filosofien  Historien  og  om- 
vendt, 

Geijers  Synspunkt  er  altsaa  det  religieuse,  og 
det   Princip,  hvorfra  han  i  sin  Grundopfattelse  af 

den  historiske  Udviklings  Væsen  og  Maal  gaar  ud,  er 
Personlighedsprincipet,  hvortil  hans  relig- 
ieuse  Standpunkt,  hvad  der  ovenfor  berørtes,  maatte 
føre  ham  hen.  „Kun  det  Princip  er  det  sande," 
siger  han,  „der  indeholder  en  ligesaa  væsenlig 
Dualitet  som  Idenditet,  og  intet  andet  Princip  end 
Personlighedsprincipet  opfylder  denne  Fordring." 
Dette  Princip  optager  Idealismen  og  Realismen 
som  Momenter  i  sig  og  danner  saaledes  et  frugt- 
bart Princip,  hvorfra  en  virkelig  Udvikling  kan 
begyndes.  Gejer  forsøger  baade  ad  historisk  og 
psykologisk  Vej  at  begrunde  dette.  —  Det  er 
Filosofiens  Opgave  at  forklare  Fornuftens  Overens- 
stemmelse med  sig  selv;  men  denne  Harmoni  op- 
naaedes  indenfor  Materialismen  derved,  at  Alt 
med  Fornægtelse  af  Aandens  Realitet  forvandledes 
til  Materie.  Omvendt  frakender  den  subjektive 
Idealisme  Naturen  al  objektiv  Gyldighed.  Men 
ligesaa  lidt  som  Idealismen  kunde  faa  Objektet, 
Ikke-Jeget,  til  at  forsvinde,  ligesaa  lidt  kunde 
Materialismen  tilintetgjøre  Aanden;  thi  den  kunde 
ikke  af  Materien  aflede  Villien,  hvorved  Fornuften 
netop  hæver  sig  over  Stoffet.  Materialismen  be- 
varede et  idealistisk  Moment,  der  fremtræder  i 
Perfektibilitets  Theorien.  Denne  optages  ogsaa  af 
den  subjektive  Idealisme;  men  de  to  Tankeretnin- 
ger anvende  den  paa  grundforskellig  Maade. 
Materialismen  begyndte  med  et  Minimum  af  aan- 
delig  Kapital,  som  forøgedes  i  Tidens  Løb.  Ide- 
lismen derimod  var  fra  først  af  i  Besiddelse  af 
hele    Aandskapitalen.     da    den   havde   reduceret 

Modstanden  mod  Jeget  til  et  Minimum ;  men  den 
kunde  kun  skjule  Vanskeligheden  ved  at  faa  denne 
Levning  Realitet  til  at  forsvinde  ved  at  skyde 
Maalet  for  Intelligensen  ud  i  det  Uendelige.  Da 
nu  Materialismen  og  Idealismen  hver  paa  sin 
Maade  havde  godtgjort,  at  intet  af  Tilværelsens 
„to  Korrelata"  lode  sig  ophæve,  og  da  begge  Ret- 
ninger vare  endte  med  at  slaa  over  i  hinanden, 
stod  kun  den  Udvej  aaben.  at  gaa  tilbage  til  en 
Enhed  af  begge  Korrelata,  men  en  Enhed,  der 
ud  af  sig  kunde  frembringe  en  Mangfoldighed. 
Saaledes  fremkom  Schellings  Idenditetslære.  I 
den  skiftede  Modsætningerne  Karakter,  i  det  de 
ikke  opfattedes  som  absolute  Modsætninger,  men 
fik  Del  i  hinanden.  Naturen  kom  i  sig  selv  til  at 
eje  et  indre  levende  Princip.  Det  Absolute,  En- 
heden af  Aand  og  Natur,  kunde  kun  udtrykkes 
gennem  Enheden  af  begge  Modsætninger;  enhver 
af  disse  var  det  Absolutes  Manifestation,  og  det 
udtryktes  kun  fuldstændig  gennem  deres  Forening; 
men  nu  opstod  Spørgsmaalet,  om  Modsætningerne 
vare  af  samme  Dignitet.  Herpaa  svarede  Schel- 
ling,  at  der  kun  var  en  kvantitativ  Difterens  mel- 
lem dem;  men  det  var  dog  tydeligt,  at  han  ikke 
tillagde  dem  samme  Dignitet.  Naturen  var  kun 
et  Grundlag  for  Aanden,  hvorfra  denne  hævede 
sig  for  at  fatte  sig  selv  og  vaagne  til  Selvbevidst- 
hed. I  Bestemmelsen  af  Modsætningernes  For- 
hold til  hinanden  laa  Schellings  svage  Punkt. 
Her  greb  Hegel  ind.  I  hans  System  gives  der 
ikke  blot  Aanden  et  Prius,  men  Tanken  og  Væren 

ere  absolut  identiske.  Naturen  er  i  dette\  Tankens 
egen  Forudsætning,  den  er  en  for  sig  selv  frem- 
med bleven  Intelligens,  hvilken  Tanken  genkender 
som  saadan  og  identificerer  med  sig.  Den  Hegel- 
ske Filosofi  er  en  Tankens  Monolog,  i  hvilken 
den,  der  forestiller  anden  Person,  er  den  førstes 
eget  Skyggebillede.  Men  ogsaa  her  maa  dog 
Tanken  gaa  saaledes  udenfor  sig  selv,  at  det  kan 
blive  en  Dialog,  og  naar  Tanken  søger  Enhed 
med  sig  selv,  er  det  klart,  at  det  søgte  ikke  kan 
være  absolut  identisk  med  selve  det  søgende  Jeg, 
da  der  i  det  Tilfælde  hverken  vilde  findes  eller 
behøves  nogen  Søgen.  Men  af  den  foregaaende 
Udvikling  følger,  at  saavel  den  højeste  Idenditet 
som  Dualisme,  Enhed  som  Modsætning,  ikke  findes 
mellem  Aand  og  Natur,  heller  ikke  mellem  Sub- 
jektet og  det  indre  Objekt  —  Tankens  egen  Sub- 
jekt —  Objektivitet  —  men  finder  sit  rette  Udtryk  i 
Forholdet  mellem  Subjekt  og  Subjekt.  Idendite- 
ten  er  her  ikke  blot  Enhed  men  Enighed,  en  i  sin 
Dualitet  ligesaa  reel  som  ideel  Idenditet.  Kun  en 
Enhed,  der  har  sat  sig  udenfor  sig  selv  som  sit 
eget  frie  og  selvstændige  Modbillede,  kun  et  Jeg, 
der  i  sit  Du,  i  et  andet  virkeligt  Jeg,  er  enigt 
med  sig  selv  og  lige  med  sig  selv,  er  Filosofiens 
højeste  og  sande  Princip.  Saaledes  fører  da  Fi- 
losofiens Udvikling  hen  til  Personlighedsprincipet 
som  det  afsluttende,  der  nærmere  er  at  betragte 
som  Fuldstændiggjørelsen  af  Schellings  Absolute, 
der  bestemtes  som  en  ligesaa  oprindelig  Dua- 
lisme   som   Idenditet.      Det  saaledes  ad  historisk 

Vej  vundne  Personlighedsprincip  lader  sig  ogsaa 
psykologisk  retfærdiggjøre  som  det  højeste. 
Filosofien  er,  som  det  ovenfor  blev  bemærket,  For- 
nuftens Stræben  efter  at  finde  Enhed  eller  Har- 
moni med  sig  selv.  Fornuften  søger  altsaa  sig 
selv  i  et  Andet,  den  søger  Et  af  samme  Art  og 
Dignitet  som  den  selv.  Fornuften  tilfredsstilles  da 
ikke,  førend  den  under  sin  Søgen  finder  et  saadant 
Objekt  eller,  hvad  der  er  det  samme,  et  frit  Sub- 
jekt, og  saaledes  føres  vi  ogsaa  her  til  Personlig- 
hedsprincipet. 

Vi  indskrænke  os  her  til  Hovedmomenterne  af 
Geijers  skarpsindige  Analyse  af  Selvbevidstheden  og 
Villien,  gennem  hvilken  han  viser,  at  Personlighedsbe- 
grebet indeslutter  enligesaa  oprindelig  Dualisme  som 
Idenditet.  Han  påaviser  Umuligheden  af  en  iso- 
leret Selvbevidsthed  og  Villie,  der  kun  kunne 
komme  til  Aktualitet  derved,  at  Subjektet  træder 
i  Modsætning  til  et  andet  Subjekt ;  men  inde- 
slutter Personlighedsprincipet  saaledes  en  Dualisme, 
kræver  det  paa  den  anden  Side  ogsaa  Idenditet, 
der  giver  sig  Udtryk  i  det  mellem  alle  Person- 
ligheder herskende  indre  Fællesskab,  som  bevir- 
ker, at  de  alle  kunne  siges  at  være  een  Intelli- 
gens eller  i  een  Intelligens.  Konstaterer  nu,  siger 
Geijer,  Analysen  af  Personlighedsbegrebet  paa  en 
Gang  Intelligensens  Idenditet  med  sig  selv  og  dens 
Duplicitet,  fremgaar  heraf,  at  Analysen  maa  slutte 
med  Erkendelsen  af  en  oprindelig  Synthese,  en 
virkelig  Synthese  a  priori  af  Intelligens  og  Intelli- 
gens, der  paa  en  Gang  ere  identiske  og  særskilte. 

Her  er  da  Punktet,  hvor  den  endelige  Personlig- 
hed fører  over  til  den  guddommelige;  thi  vil  man 
naa  til  Personligheden,  maa  man  gaa  ud  fra  den. 
Personlighedsprincipets  absolute  Forudsætning  er 
den  absolute  Intelligens  eller  en  personlig  Gud,  i 
hvilken  Enhed  og  Flerhed  ere  lige  evige ;  thi 
ogsaa  den  guddommelige  Personlighed  er  utæn- 
kelig som  isoleret.  Gud  kan  som  Personlighed 
udelukkende  opfattes  saaledes,  at  han  fra  Evighed 
af  har  sat  sit  Modbillede  ligesaa  fri,  som  han  selv 
er,  og  havde  Gud  ikke  ogsaa  et  Du,  vilde  aldrig 
noget  menneskeligt  Væsen  være  blevet  til.  Den 
ligesaa  oprindelige  Idenditet  som  Dualitet,  der  ud- 
krævedes som  en  nødvendig  Betingelse  for  den 
menneskelige  Personligheds  Virkelighed,  gælder 
ogsaa  i  Henseende  til  Guds  eget  Væsen.  Guder 
baade  sig  selv  og  et  andet  Subjekt,  der  er  for- 
enet med  ham,  og  det  højeste  Væsen  er  gennem 
denne  personlige  Enhed  og  Forskel  ikke  blot  En- 
hed, men  Enighed  og  Frihed.  Filosofien  kræver 
da  som  sin  højeste  Forudsætning  et  skabende  gud- 
dommeligt Væsen,  der  meddeler  Liv  og  Aand  til 
sit  Tænkte  og  i  sit  Modbillede  udgyder  sin 
Fylde  uden  derved  at  tabe  det  mindste  af  sin 
Piigdom. 

Det  frie,  selvstændige  Modbillede,  Guds  ska- 
bende Tanke  frembringer,  er  nærmere  at  betegne 
som  det  urbilledlige  Menneske.  Men  nu  rejser 
sig  det  Spørgsmaal,  hvorledes  Overgangen  fra 
Urbilledet  til  Afbilledet  er  sket.  Vi  maa  til  Be- 
svarelse heraf  tage  vort  Udgangspunkt  i  Friheden. 

Da  Guds  Modbillede  er  selvstændigt,  er  med  Fri- 
heden, der  er  en  oprindelig  Enighed  med  Gud, 
Muligheden  af  en  Uenighed  sat.  Gud  vil  kun  en 
fri  Enighed  med  sig  selv,  da  Friheden  uden 
en  saadan  var  umulig.  Men  da  Skabelsen  saale- 
des  er  en  Meddelelse  af  Frihed,  følger  deraf,  at 
den  Enhed  og  Dualitet,  der  udgjør  Personligheden, 
kan  være  negativ  eller  ond,  hvad  der  involverer,  at 
den  bliver  ødelæggende  for  sig  selv.  Det  frie 
Modbillede  kan  aifalde  fra  sin  Enhed  med  Gud  og 
søge  at  være  en  Enhed  for  sig,  men  dette  er 
netop  det  Onde.  Thi  det  Onde  er  et  Jeg.  der 
ikke  erkender  den  for  Personligheden  nødvendige 
Dualitet,  og  som  undergraver  sig  selv,  i  det  den 
vil  hæve  sig  over  denne  Nødvendighed  og  hævde 
sig  som  isoleret  Jeg.  Muligheden  af  et  Frafald 
som  det  anførte  kan  altsaa  forklares  af  Intelligen- 
sens eget  Væsen,  men  hvorledes  Intelligensen 
har  gjort  denne  Mulighed  til  Virkelighed  kan  ikke 
forklares.  Frafaldets  Virkelighed  er  en  Kends- 
gjerning,  som  blot  kan  erfares.  —  Følgen  af  Fra- 
faldet er  den  timelige  Verdens,  den  endelige  Til- 
værelses, Tilblivelse.  I  det  Modbilledet  frafalder 
fra  sin  sande  Enhed  eller  Enighed  med  Gud,  ta- 
ber det  Enheden  med  sig  selv  og  finder  sig  da 
som  uophørlig  sat  udenfor  sig  selv,  altsaa  som 
brudt  i  en  Mangfoldighed  af  udenfor  hverandre 
værende  Enheder.  Men  en  saadan  Enhed,  der 
søger  sig  selv  udenfor  sig  selv,  er  den  timelige 
Verden,  Existensen  i  Tid  og  Rum,  hvis  Væsen  just 
er   denne  evige  Søgen  efter  sig  selv.    Siden  den 

timelige  Existens  nu  en  Gang  mere  som  selvtagen 
end  som  meddelt  er  bleven  virkelig,  har  Gud  skabt 
Naturen  som  et  Middel,  en  Vej,  ad  hvilken  den 
fra  sit  Ophav  faldne  Intelligens  kan  vende  til- 
bage til  dette.  Gud  fremtræder  i  Skabelsen  af 
denne  Verden  som  Mægler  mellem  den  faldne 
Aand  og  sig  selv,  og  han  har  i  Naturen  skænket 
den  endelige  Intelligens  et  Middel  til  at  hæve  sig 
til  Enhed  med  sig.  Dette  er  Mysteriet  af  den 
endelige  Verdens  Oprindelse  og  Bestemmelse. 
Denne  Mediation  mellem  Gud  og  den  endelige 
Intelligens  har  sine  Stadier  og  sit  Maal;  denmaa 
ikke  blot  gives,  men  ogsaa  modtages,  hvad  der 
paa  den  ene  Side  kræver  Barmhjertighed,  paa 
den  anden  Hengivenhed.  Derfor  er  hele  Historien 
kun  Historien  af  en  oeconomia  salutis,  og  Naturen 
er  Midlet  dertil,  hvorfor  Naturen  indirekte  har 
Del  i  Historien.  —  Skønt  det  er  Naturens  Hoved- 
bestemmelse at  være  et  Middel  for  Menneskeslæg- 
tens historiske  Udvikling,  har  den  dog  ogsaa  i 
sig  selv  en  Udviklingshistorie,  indenfor  hvilken 
Naturvidenskaben  skelner  mellem  tre  Perioder. 
I  den  første,  der  betegnes  som  den  kosmogoneti- 
ske,  dannes  Solsystemet.  Den  anden  Periode,  som 
kaldes  den  geologiske,  indeholder  Jordens  særlige 
Historie  og  viser  os  den  organiske  Natur  i  dens 
Fremkomst  og  Udvikling.  Gennem  Studiet  af 
Jordlagene  komme  vi  til  den  Erkendelse,  at  der 
er  foregaaet  en  Succession  af  Skabelser.  Inden- 
for hvert  Naturrige  har  der  vel  hersket  en  Kon- 
tinuitetens Lov,  i  Følge  hvilken  en  Udvikling  fra 

lavere  til  højere  Former  har  fundet  Sted,  men  ved 
Overgangen  fra  det  ene  Naturrige  til  det  andet 
fremtræder  den  guddommelige  Indvirkning.  Over- 
gangen fra  den  uorganiske  Natur  til  den  organi- 
ske og  indenfor  denne  fra  Floraen  til  Faunaen  og 
fra  denne  til  Mennesket  kan  kun  forklares  ved 
Guds  skabende  Virksomhed,  ved  et  Under. 
Hverken  i  Naturens  eller  i  Menneskets  Historie 
findes  en  uafbrudt  Kontinuitet;  men  medens  Na- 
turens Historie  er  relativt  afsluttet,  fortsættes 
Menneskeslægtens  stadig.  Naturudviklingen,  gen- 
nem hvilken  det  guddommelige  Princip  mere  og 
mere  aabenbarer  sig,  har  sit  første  skønt  ufuld- 
komne Udtryk  i  det  fysiske  Liv  og  sit  andet,  selv- 
bevidste Udtryk  i  Intelligensen.  Menneskets  Op- 
træden betegner  den  tredje  Epoke  i  Naturudvik- 
lingen. 

Historien  er,  som  anført,  en  oeconomia  salu- 
tis,  en  Mediation  mellem  Gud  og  den  endelige 
Intelligens,  der  stræber  tilbage  til  den  tabte  En- 
hed med  ham.  Under  denne  Bevægelse  ere  begge 
Led  virksomme,  og  det  er  Hovedstadierne  i  dette 
Vexelvirkningsforhold,  vi  nu  skulle  betragte.  Lige- 
som Bekendskabet  mellem  forskellige  Personer  er 
en  Erfaringssag  og  fordrer  Vexelvirkning  mellem 
dem,  saaledes  er  ganske  det  Tilsvarende  Tilfældet  i 
Forholdet  mellem  Menneske  og  Gud.  Begrebet 
af  den  personlige  Gud  ligger  efter  Muligheden  i 
enhver  menneskelig  Intelligens;  men  denne  Mulig- 
hed bliver  kun  Virkelighed  derved,  at  Gud  kom- 
mer Mennesket  i  Møde  eller  aabenbarer  sig  for  det. 

Menneskelivets  Maal  er  det  personlige  Bekend- 
skab  med  Gud.  Dette  realiseres  gennem  Sam- 
vittigheden og  dennes  moralske  Lov,  der  frem- 
træder samtidig  med  Intelligensens  Opvaagnen  til 
Selvbevidsthed.  Denne  bliver,  som  tidligere  paa- 
vist,  kun  til  gennem  Relation  mellem  tvende  eller 
flere,  men  i  samme  Nu  yttrer  Moralloven  sig  og- 
saa  som  et  Fællesbaand  mellem  dem.  Moralloven 
indeslutter  Erkendelsen  af  et  personligt  Forhold 
af  lige  Ret  og  lige  Pligt  paa  begge  Sider.  Dog 
gjør  Moralloven  sig  først  gældende  som  ren  Lov 
d.  v.  s.  som  et  Abstrakt,  Upersonligt.  Forholdet 
til  en  abstrakt  Lov  er  saaledes  den  første  Form 
for  Bekendskabet  med  Gud,  men  det  er  ikke  den 
højeste  og  mest  adækvate  Form.  Hvis  ikke  Loven 
var  Udtryk  for  en  virkelig  Villie  og  en  absolut 
fuldkommen  Villie,  vilde  den  ligesaa  lidt  komme  til 
Menneskets  Bevidsthed,  som  i  theoretisk  Henseende 
Bevidstheden  om  en  Intelligens  kunde  findes  uden 
Virkeligheden  af  en  saadan.  Da  en  Villie  nød- 
vendigvis maa  forudsætte  en  Villende,  er  Forhol- 
det til  en  Personlighed,  en  absolut  Personlighed, 
det  højeste  moralske  Forhold.  Uden  en  saadan 
var  hverken  Samvittigheden  eller  Loven  til,  og 
derfor  er  det  Personlighedsprincipet,  som  frelser 
Morallovens  Virkelighed.  Ligesaa  lidt  som  en 
Personlighed  kan  konstrueres  i  den  blotte  Tanke, 
ligesaa  lidt  vilde  den  moralske  Fordring  eller  det 
moralske  Ideal  kunde  findes  i  Bevidstheden,  hvis 
det  ikke  udtrykte  noget  Virkeligt.  „Det  moralske 
Ideal  er  den  Skygge,  den  evige  Intelligens  kaster, 

og  det  ytrer  sig  hos  den  enkelte  først  som  Lov, 
siden  som  Person,  og  det  er  saa  langt  fra  at  være 
et  blot  Tankebillede,  at  det  tvertimod  er  Virke- 
ligheden Ka-c'stjoyjiV."  —  Men  ligesom  det' enkelte 
Menneskes  Historie  bestaar  deri,  at  det  søger 
efter  Gud  og  finder  ham  gennem  Guds  egen 
Aabenbaring,  saaledes  er  ogsaa  det  Samme  Til- 
fældet med  Menneskeslægtens  Historie.  Det  en- 
kelte Menneske  er  i  Henseende  til  Udvikling. 
Bestemmelse  og  Maal  at  betragte  som  en  Repræ- 
sentant, et  Udtryk  for  Menneskeslægten.  Hvad 
der  kunde  synes  at  gjøre  Jævnførelsen  mellem  den 
Enkelte  og  Menneskeslægten  uadækvat  er  dette, 
at  Individet  som  en  Følge  af  den  naturlige  Fød- 
sel og  Død  anses  for  at  være  langt  mere  forgæn- 
geligt end  Menneskeslægten.  Skal  denne  Indven- 
ding fjærnes,  maa  man  vise,  at  der  i  Menuesket 
er  Noget,  der  vidner  om.  at  Mennesket  er  hævet 
over  den  naturlige  Tilintetgjørelse.  Vi  henpege  først 
her  til  Menneskets  Bevidsthed  om  Døden;  thi 
denne  Bevidsthed  kunde  Mennesket  umulig  have, 
naar  det  ikke  stod  over  Døden.  En  Grænse  er 
til  som  saadan  just  derved,  at  vi  overskride  den. 
Hvad  der  endelig  klart  viser,  at  Mennesket  er 
hævet  over  Naturloven,  er  Samvittigheden,  der  er 
den  samme  hos  alle.  Samvittighedens  Bud  eller 
Moralloven  er  ubetinget,  og  ingen  drister  sig  til 
at  paastaa,  at  der  i  ham  skulde  findes  noget, 
som  absolut  hindrede  ham  fra  at  gjøre  sin  Pligt. 
Den  moralske  Bevidstheds  Opvaagnen  er  ikke  af- 
hængig af  Naturen,  men  er  Evighedens  Indgriben 

i  Tiden,  den  er  lige  som  et  Evighedens  Lys,  der 
tændes  i  det  Endelige.  Ved  den  moralske  Be- 
vidsthed hæver  Mennesket  sig  over  Naturkausali- 
teten, og  heraf  ses,  at  dets  Fremtræden  i  Natur- 
rækken ikke  er  dets  egenlige  Oprindelse,  at  dets 
sande  Virkelighed  ikke  er  den  naturlige,  at  det 
har  været  til,  forinden  det  optraadte  paa  Natu- 
rens store  Skueplads,  at  dets  Begyndelse  ligger 
udenfor  den  sanselige  Realitet.  Men  heraf  føl- 
ger, at  naar  Intelligensen  ikke  oprinder  af  Ende- 
ligheden, gaar  den  heller  ikke  til  Grunde  i  den. 
Ligesom  Moralloven  i  Samvittigheden  er  det 
Evighedsmoment,  der  gjør  det  enkelte  Menneske 
til  et  adækvat  "Udtryk  for  Menneskeheden,  saale- 
des  se  vi  ogsaa,  at  de  Perioder,  Mennesket  og 
Menneskeheden  gennemløbe,  ere  de  samme.  Man 
maa  i  den  menneskelige  Personligheds  Udvikling 
skelne  mellem  tre  Perioder,  nemlig :  den  sanselige, 
den  sanselig- aandelige  og  den  aandelige  Periode. 
Den  første  falder  sammen  med  Barndommen,  i  hvil- 
ken Villien  kun  er  Øjeblikkets  Begæring.  Barnet  har 
sin  Selvbestemmelse  udenfor  sig.  i  Forældres  eller 
Foresattes  Fornuft,  og  det  eneste  Fornuftige  hos 
Barnet  er  Forestillingen  om,  at  det  bør  bestem- 
mes af  en  anden.  Efter  Barndommens  sanselige 
Periodens  følger  Ungdommens  sanselig-aandelige, 
hvis  Indtræden  karakteriseres  ved  den  moralske 
Bevidstheds  Opvaagnen  og  Evnen  til  at  skelne 
mellem  Godt  og  Ondt  i  højere  moralsk  Betydning. 
Det  Gode  bestemmes  paa  dette  Trin  ikke  som  det 
Behagelige  eller  det  Nyttige,  men  som  det,  der  er 

Formaal  i  sig  selv.  Her  bliver  Jeget  til  som 
egenligt  Jeg.  Mennesket  begriber  sig  selv  som  et 
fornuftigt  Væsen  og  ser  i  de  andre  Jeger,  der 
først  nu  ere  ret  tilværende  for  det,  ligeberettigede 
Væsener,  som  det  ikke  maa  nedsætte  til  Midler 
for  sig.  Denne  moralske  Bevidsthed  er  gensidig, 
den  er  den  samme  for  alle  Jeger.  Det  moralske 
Forhold,  der  gaar  op  for  Ungdommen,  indeholder 
saaledes  Modsætningen  mellem  et  Jeg  og  et  Du; 
men  det  rummer  tillige  det  fælles  og  almene 
mellem  dem,  nemlig:  Samvittigheden  eller  Bevidst- 
heden om,  hvorledes  Forholdet  mellem  Personerne 
bør  være.  Jo  mere  Intelligensen  udvikler  sig  un- 
der Vexelvirkning  med  de  andre  Intelligenser, 
desto  mere  aftager  Sanseligheden  eller  Naturens 
Magt,  og  desto  mere  nærmer  Personligheden  sig 
sin  tredje  Periode,  den  rent  aandelige,  der  beteg- 
ner dens  Modenhed.  I  den  vil  Intelligensen  være 
bleven  fuldstændig  gennemsigtig  for  sig  selv,  den 
vil  her  vide  sig  som  fuldstændig  fri.  den  vil  leve 
i  de  rent  aandelige  Forholds  Æther,  dens  Villie 
vil  være  i  fuldkommen  Overensstemmelse  med  den 
hellige  Villie,  med  Gud,  for  hvis  Stemme  Samvit- 
tighedens Morallov  er  et  Udtryk.  Og  Gud  er,  som 
tidligere  anført,  ikke  uvirksom  under  Personlig- 
hedens Udvikling,  men  jo  mere  Mennesket  alvor- 
lig, opofrende  og  uegennyttig  stræber  efter  det 
Sande  og  Gode,  desto  mere  kommer  Gud  det 
i  Møde  og  frigjør  dets  Væsen  for  Sanselighe- 
dens Magt. 

Den  Enkeltes  Liv  er  saalecles  en  stedse  højere 
Virkeliggj øreise  af  Personlighedsprincipet,  og  da 
den  Enkelte  er  et  Udtryk  for  Menneskeheden,  ej- 
er altsaa  dennes  Udvikling  Virkeliggjørelsen  af  det 
samme  Princip,  der  ogsaa  i  Historien  ligesom  i 
Menneskets  Liv  udfolder  sig  gennem  tre  Perio- 
der: den  sanselige,  den  sanselig-aandelige  og 
den  aandelige  Periode.  Altsaa  er  Historien 
Personlighed  s  princip  et  s  Manifestation 
og  Realisation;  det,  hvad  der  sker  i  alt,  hvad 
der  sker  i  Historien,  er  Menneskevæsenets 
successive  Udfoldelse  og  Frigjørelse 
fra  Endelighedens  Naturmagter;  Historiens 
inderste  Nerve,  Historien  i  Historien  er:  Menne- 
skets Historie. 

I  det  Geijer  vil  give  sin  almene  Theori  kon- 
kret Anvendelse,  i  det  han  i  selve  den  historiske 
Udvikling  vil  paavise  dens  objektive  Gyldighed, 
erklærer  han,  at  han  under  dette  Forsøg  vil  be- 
nytte Biblen  som  Ledetraad:  „thi  først  gennem 
de  bibelske  Skrifter  faar  al  anden  menneskelig 
Kultur  sin  rette  Plads  og  Betydning".  Han  væl- 
ger saaledes  udelukkende  et  religieust  Synspunkt, 
hvis  Nødvendighed  han,  hvad  vi  tidligere  have  set, 
hævder  for  enhver  Historiens  Filosofi  og  holder 
sig  fornemlig  til  Betragtningen  af  tre  Religions- 
former ,  nemlig :  Judaismen,  Kristendommen  i  dens 
hidtilværende  Skikkelse  og  endelig  til  den  frem- 
tidige renere  Kristendom,  mod  hvilken  den  histo- 
riske Udvikling  stræber  hen.  Geijer  vælgernetop 
disse   tre   Religionsformer,  da  han  i  dem  ser  de 

historiske  Udtryk  for  de  tre  Perioder  i  Personlig- 
hedsprincipets  Udvikling. 

Til  Menneskehedens  sanselige  Periode  sva- 
rer den  ældste  Form  af  Judaismen,  saaledes  som 
den  fremtræder  i  Mosebøgerne.  Disse  staa  paa 
et  sanseligt  Trin.  Moses  har  ikke  noget  Begreb 
om  Udødeligheden,  hvorfor  alle  Guds  Løfter  til 
Mennesket  gaa  ud  paa  sanselig  Lyksalighed. 
Menneskets  aandelige  og  naturlige  Fuldkommen- 
hed forvexles.  Den  oprindelige  Naturtilstand  skal 
bevares,  og  naar  Mennesket  vil  gaa  ud  over  den, 
hengiver  det  sig  til  Synden.  Nomaderne  ere  saa- 
ledes „Guds  Sønner",  men  Agerdyrkerne  „Menne- 
skenes Sønner".  Indenfor  enhver  Periode  af  Men- 
neskehedens Udvikling  forekommer  der  ligesom 
hos  Individet  en  Dualitet  af  Udviklings  stadier.  I 
det  enkelte  Menneskes  sanselige  Periode  er  der 
en  Tid,  da  det  er  et  rent  Naturvæsen,  da  det  slet 
ikke  er  til  for  sig  selv:  men  derefter  følger  en 
Tid,  da  Selvbevidstheden  dæmrer,  hvad  der  hos 
Barnet  ytrer  sig  i,  at  det  siger  Jeg  til  sig  selv, 
skøndt  det  endnu  er  et  rent  sanseligt  Væsen  og 
staar  under  en  ydre  Villie.  Men  en  saadan  Dua- 
litet har  der  ogsaa  været  i  den  mosaiske  Periode. 
I  denne  har  Mennesket  først  været  i  Enhed  med 
Naturen.  Fornuften  var  den  Gaug  som  Instinkt 
identisk  med  Naturen.  Gud  opfattes  paa  dette 
Trin  som  Enheden  i  Naturens  Mangfoldighed,  en 
Enhed,  der  kan  karakteriseres  som  en  Forening 
af  Monotheisme  og  Polytheisme.  Den  næste  Form 
af  Judaismen  har  sit  Særkende  deri,  at  Gud  op- 

træder  som  Lov  over  Naturen,  og  da  denne  ydre, 
i  Loven  fremtrædende,  Fornuft  er  mere  udviklet 
end  den  Enkeltes,  adlydes  den  blindt.  Paa  dette 
Trin  opkommer  Modsætningen  mellem  Polytheis- 
men  og  Judaismen,  der  netop  gennem  denne 
Modsætning  fremtræder  som  Monotheisme.  Men 
hvad  Forskel  er  der  da  egenlig  mellem  den  æld- 
ste Judaisme  og  Polytheismen,  da  denne  ogsaa  har 
sit  Særkende  i,  at  den  opfatter  det  Guddomme- 
lige paa  en  sanselig  Maade,  da  de  endvidere 
begge  ere  Naturreligioner,  eftersom  de  opfatte  og 
dyrke  Gud  i  Naturen?  Hertil  svarer  Geijer:  For- 
skellen  er  den.  at  Judaismen  eraabenbaret,  men 
Polytheismen  naturlig  Religion.  Hin  havde  op- 
rindelig det  monotheistiske  Moment  i  sig,  og  det 
var  først  gennem  Modsætningen  til  Polytheismen, 
at  det  kom  til  større  Renhed  og  egenlig  Selv- 
bevidsthed, men  netop  dette  Moment  er  Kriteriet; 
paa  dens  Guddommelighed;  thi  det  lader  sig  ikke 
aflede  af  Polytheismen-  Monotheismen  maa  saa- 
ledes  opfattes  som  en  guddommelig  Aabenbaring, 
som  et  Under,  et  Spring,  indenfor  Intelligensens 
Verden.  Vi  møde  her  en  Analogi  med,  hvad  vi 
saae  i  Naturens  Verden.  Spørge  vi  nu  nærmere, 
hvor  et  Under  eller  en  objektiv  Aabenbaring  tin- 
des i  Intelligensens  Udvikling,  svare  vi:  den  viser 
sig  paa  de  Punkter,  hvor  der  fremtræder  en  Sand- 
hed, som  ikke  kan  forklares  af  det  foregaaende, 
men  udelukkende  af  sig  selv  d.  v.  s.  af  det  gud- 
dommelige Væsen,  paa  de  Punkter  altsaa,  hvor 
Aarsagernes    og    Virkningernes   Kæde  brydes,  og 

en  ny  Indsats  fra  det  Evige  sker  i  Udviklingen. 
—  Ligesaa  lidt  som  Judaismen  kan  afledes  af 
Polytheismen,  kan  Kristendommen  forklares  af  hin; 
thi  af  det  Gamle,  der  har  tabt  sin  Kraft,  kan  intet 
nyt  Liv  udvikle  sig.  I  Kristendommen  indeholdes 
den  Aabenbaring,  at  Gud,  skønt  Mennesket  staar 
i  et  absolut  Afhængighedsforhold  til  ham  som 
Skaber,  Opholder  og  Lovgiver,  dog  har  nedladt 
sig  til  at  fremtræde  som  Menneskets  Lige  og  tale 
til  det  som  Broder,  ja  gjøre  mere  for  det  end  en 
Broder.  Kristendommeu  lærer,  at  Gud  har  skabt 
Mennesket  som  et  frit  Væsen,  hvorfor  Menneskets 
Enhed  med  ham  blot  kan  være  fri  og  frivillig. 
Gud  er  saaledes  fremtraadt  som  den  højeste  Kær- 
lighed, der  vender  sig  til  den  faldne  Menneskehed 
for  at  bevæge  den  til  frivillig  at  vende  tilbage  til 
den  Enighed  med  ham,  der  blev  ophævet  ved  Fra- 
faldet Polytheismen  er  den  sanselige  Religion, 
da  den  dyrker  Gud  i  Naturens  uendelige  Mang- 
foldighed; Judaismen  er  den  sanselig- aandelige 
Religion,  da  den  hviler  paa  Modsætningen  mellem 
Gud  og  Verden;  Kristendommen  er  den  rent  aan- 
delige Religion,  i  hvilken  Ofrets  Udvorteshed  og 
den  blinde  Lydighed  mod  en  uransagelig  Guddom 
ere  forsvundne.  Kristendommen  er  Kærlighedens 
Religion,  medens  Judaismen  gennem  Messiasfore- 
stillingen var  Haabets,  og  Hedenskabet  gennem 
Ængstelsen  for  den  stærke  Naturmagt  Frygtens 
Religion.  Først  i  Kristendommen  har  Gud  virke- 
lig aabenbaret  sig,  og  først  i  den  er  kjærlig  Ly- 
dighed mod  hans  Villie  mulig;  thi  jeg  kan  frygte 

den,  jeg  ikke  kender;  jeg  kan  bøje  mig  for  den, 
jeg  ufuldkommen  kender;  men  jeg  kan  ikke  elske 
den,  jeg  ikke  kender.  I  Kristendommen  er  For- 
soningen allerede  sket,  men  det  Arbejde,  der  er 
forbundet  med  at  tilegne  sig  den,  staar  i  Forhold 
til  Gavens  Værdi,  og  dette  Arbejde  bestaar  fra 
Menneskets  Side  i  den  fuldstændige  Opofrelse  af 
Egoismen,  hvorigennem  det  fremtræder  som  et  rent 
aandeligt  Væsen. 

I  Kristendommens  historiske  Udvikling  maa 
der  skelnes  mellem  tre  Hovedperioder,  der  ere  at 
betegne  som:  den  primitive  Kristendom,  Katholi- 
cismen  og  Protestantismen.  I  den  første  Form  af 
Kristendommen  ere  de  to  følgende  præformerede. 
Den  primitive  Kristendom  indeslutter  Modsætnin- 
gen mellem  et  sanseligt  og  et  aandeligt  Element, 
mellem  ydre  Auktoritet  og  indre  Frihed,  hvad  der 
historisk  viser  sig  i  Petrinismen  og  Paulinismen. 
Ligesom  hin  er  forbilledlig  for  Katholicismen,  er 
denne  det  for  Protestantismen.  Men  i  den  primi- 
tive Kristendom  fremtræder  ogsaa  en  ren  aande- 
lig  Opfattelse  af  Kristendommen,  nemlig  i  Johan- 
nes-Evangeliet. I  Johannismen  er  Modsætningen 
mellem  Loven  og  Friheden  hævet,  i  det  den  sidste 
i  sig  indeholder  den  første  som  Udtrykket  for  det 
sædelige  Ideal.  Denne  Form  af  Kristendommen 
er  endnu  ikke  udviklet,  men  den  er  profetisk  og 
danner  Typen  for  en  Kristendom,  der  baade  staar 
over  Katholicismen  og  Protestantismen.  Den  re- 
præsenterer i  den  religieuse  Udvikling  den  ren 
aandelige  Periode,  medens  Katholicismen  og  Pro- 

testantismen  ere  Udtryk  for  den  sanselige  og  den 
sanselig-aanclelige  Periode. 


XI. 

I  det  foregaaende  ere  Grundtankerne  i  Geijers 
Forelæsninger  over  Menneskets  Historie  blevne 
angivne,  og  man  vil  deraf  have  set,  at  han  i  me- 
tafysisk Henseende  indtager  det  samme  Standpunkt 
som  Schelling  i  Philosophie  und  Religion.  Det 
kunde  synes  underlig,  at  han  har  fastholdt  dette, 
skønt  clen  Hegelske  Filosofis  storartede  Udvikling 
netop  falder  indenfor  det  Aaremaal,  som  ligger 
mellem  Fremkomsten  af  hint  Schellingske  Skrift 
og  det  Tidspunkt,  da  Geijer  holdt  sine  Forelæs- 
ninger; men  vi  tro,  at  dette  kan  forklares  ved  et 
Henblik  til  den  aandelige  Bevægelse  i  Tiden,  i 
hvilken  han  optraadte.  Hegelianismen  var  vel  den 
Gang  endnu  en  herskende  Magt,  men  Mesterens 
Tilhængere  havde  dog  begyndt  at  stille  sig  kritisk 
overfor  Læren  og  sondre  sig  i  forskellige  Skoler. 
Vi  ville  ikke  her  gaa  ind  paa  denne  Strid,  men 
skulle  blot  bemærke,  at  det,  trods  Geijers  aaben- 
bare  Slægtskab  med  Schellings  mystiske  Retning 
fra  Aarhundredets  Begyndelse,  er  i  Belysning  at 
Hegelianismen,  at  han  maa  ses.  Der  slynger  sig  gen- 
nem Udviklingerne  i  Menneskets  Historie  en  fort- 
sat Polemik  mod  Hegel.  Den  Hegelske  Opfattelse 
af  Personligheden  som  en  Gennemgangsform  for 
det  Absolute   under   dettes  Selwirkeliggjørelses- 

proces,  som  en  Existens,  der  ikke  havde  Gyldig- 
hed i  sig  selv.  maatte  virke  i  højeste  Grad  fra- 
stødende paa  Geijers  udprægede  historiske  Sands. 
Endvidere  kunde  den  Hegelske  Opfattelse  af  Gud 
som  det  vordende  Absolute  ikke  andet  end 
vække  Uvillie  hos  Geijer,  der  var  opfyldt  af  en 
levende  Ærefrygt  for  den  historiske  Kristendoms 
Fadertro.  Men  under  sin  Opposition  mod  Hegel, 
hvis  System  i  det  mindste  fremviste  en  kontinuerlig 
dialektisk  Udvikling,  blev  Geijer  dreven  tilbage  paa 
et  Standpunkt,  hvorfra  han  udviklede  en  Theori, 
der  gjorde  et  radikalt  Brud  paa  den  dialektiske 
Udvikling  og  hildede  ham  i  Modsigelser. 

De  kritiske  Indvendinger,  som  kunne  gjøres 
Geijers  Forelæsninger  ere  væsenlig  de  samme  som 
dem,  der  i  sin  Tid  bleve  gjorde  mod  Schellings  an- 
førte Skrift.  Det  er  saaledes  vanskeligt  at  se,  hvad 
der  kan  have  bevæget  det  Absolute  eller  Gud  til 
at  frembringe  sit  Modbillede  eller  det  Reale;  thi 
dette  indeholder  jo  ingen  Udvikling  af  det  Ab- 
solutes  oprindelige  Væren,  men  er  en  ligefrem 
Gentagelse  af  dette.  Hvorledes  skulle  endvidere 
Ideerne,  der  ere  væsenslige  med  det  Reale,  lige- 
som dette  er  væsensligt  med  det  Absolute,  kunne 
skille  sig  fra  det  Absolute  og  tage  en  modsat 
Retning?  Hvorfra  skal  Tilskyndelsen  udgaa,  da 
der  Intet  er  udenfor  dem  og  det  Absolute?  Selv 
om  man  lægger  Muligheden  til  et  Frafald  ind  i 
Ideerne,  hvad  Schelling  gjør,  er  Vanskeligheden 
ikke  hævet ;  thi  hvad  har  bevirket,  at  Muligheden 
gik  over  til  Virkelighed,  og  hvorfra  er  Frafaldets 

Nødvendighed  kommen?  Geijer  erklærer  med  Schel- 
ling,  at  Frafaldets  Mulighed  ligger  i  Friheden,  men 
hævder,  at  Frafaldets  Hvorledes  ikke  kan  forkla- 
res. Dertil  maa  svares,  at  det  Første  er  et  rent 
Postulat  og  det  Andet  en  Afvisning  af  Problemet, 
der  alligevel  bliver  staaende. 

Ligesaa  store  Vanskeligheder  møde  os,  naar 
der  spørges  om  Naturens  Oprindelse.  Mellem 
det  Absolute  og  Endeligheden  er  der  kun  et  in- 
direkte Forhold.  Grunden  til  Virkeligheden,  til 
Endelighedens  Verden  ligger  udelukkende  i  selve 
det  Frafaldne,  og  da  dette  ved  at  løsrive  sig  fra 
den  guddommelige  Nødvendighed  har  tabt  sin  ab- 
solute Værdi  og  er  blevet  det  sande  Intet,  kan  det 
kun  producere  Billeder  af  sin  egen  Intethed. 
Disse  Billeder  konstituere  Sanseverdenen,  der  er 
en  ren  Skyggeverden,  som  ikke  har  Virkelighed  i 
sig  selv,  men  kun  er  til  for  de  fra  Urbilledet  fra- 
faldne Ideer  eller  Sjæle.  Her  gjøres  altsaa  Na- 
turen til  et  Skin,  og  Schelling  sætter  ogsaa  Men- 
neskeslægtens Opgave  i  den  fuldstændige  Ophæ- 
velse af  dette  Skin,  for  at  den  rent  aandelige  Gen- 
forening med  det  oversan  selige  Absolute  kan 
naaes.  Men  Geijer  frakender  ingenlunde  Naturen 
real  Existens  eller  Bestaaen  i  sig.  I  Følge  sine 
metafysiske  Forudsætninger  maatte  han  egenlig 
gjøre  det,  eller  hans  Naturbegreb  maatte  i  det 
højeste  indskrænke  sig  til  den  fattige  Bestemmelse, 
at  Naturen  blot  var  Basis  for  den  historiske  Ud- 
vikling; men  han  gaar  langt  videre.  Vel  opfatter 
han   Naturen    som   Middel   for  Menneskeslægtens 

historiske  Udvikling ;  roen  han  har  alligevel  et  me- 
get rigt  og  levende  Naturbegreb.  Han  udvikler 
en  organisk  Natur-betragtning,  der  leder  Tanken 
hen  paa  Schellings  første  Naturfilosofi,  men  han 
gjør  dog  i  Totaliteten  Brud  paa  det  immanente 
organiske  Naturprincip,  i  det  han  mellem  de  en- 
kelte Naturriger  statuerer  absolute  Spring. 

„Modbilledets  Forsigværen  udtrykker  sig  gen- 
nem Endeligheden  i  sin  højeste  Potens  som  Jeg- 
hed; men  Jeget,  der  betegner  den  yderste  Afstand 
fra  Gud,  er  ogsaa  Momentet  for  Tilbagevendelsen 
til  det  Absolute,  til  Genoptagelsen  i  det  Ideale. 
Historiens  Formaal  er  intet  andet  end  den  fuld- 
komne Forsoning  med  og  Genopløsning  i  det  Ab- 
solute," saaledes  hedder  det  hos  Schelling,  og  den 
samme  Grundtanke  møder  os  hos  Geijer;  men 
netop  paa  dette  Punkt  er  det,  at  den  svenske 
Tænker  har  grebet  modificerende  og  udfyldende 
ind  med  sit  Personlighedsprincip  og  tilvejebragt 
gensidig  Aktualitet,  Vexelvirkning,  mellem  det  gud- 
dommelige og  det  menneskelige  Jeg  *).  Vi  have  i  det 
foregaaende  fulgt  Geijers  Gennemførelse  af  For- 
holdet i  det  enkelte  og  skulle  derfor  ikke  komme 
tilbage  til  den  her;  men  dette  bemærke  vi,  at 
Geijers  Personlighedsprincip  minder  trods  al  For- 
skel om  Humanitetsbegrebet  hos  Herder;  dets 
Udvikling  genkalder  i  Erindringen  Lessings  Op- 
fattelse   af    Historien  som  en  Menneskeslægtens 


*)  Geijers  Udvikling  har  dog  her  Tilknytningspunkter 
i  Schellings  Philosophische  „Untersuchungen  iiber  das 
Wesen  der  menschlichen  Freiheit"  u.  s.  w.  Se :  Sehell. 
sammtl.  W.,  I.  Abth.  VII.  B.  346  ff. 

Opdragelse,  og  naar  endelig  Geijer  ligesom  sit 
Forbillede  Schelling  sætter  Naturens  Ophævelse 
og  Menneskeslægtens  fuldstændige  Opgaaen  i  det 
guddommelige  Væsen  som  Historiens  Maal,  da 
sporer  man  heri  tydelig  Paavirkningen  af  Fichtes 
senere  historiosofiske  Skrifter.  Det  forekommer 
os  derfor  ikke,  at  Geijer  i  det  store  og  hele  har 
givet  noget  originalt  i  sine  Forelæsninger;  men 
disse  ville  dog  altid  ved  deres  aandfulde  Enkelt- 
heder hævde  sig  en  blivende  Betydning  blandt 
Fortidens  Bidrag  til  en  Historiens  Filosofi. 

VTi  have  indskrænket  os  til  kritiske  Bemærk- 
ninger af  en  almindelig  Karakter  og  skulle  ikke 
gaa  nærmere  ind  paa  en  Prøvelse  af  Forelæsnin- 
gernes historiske  Enkeltheder,  skønt  her  visselig 
er  meget,  der  kunde  friste  til  Angreb.  Vel  har 
Geijer  nærmest  villet  give  en  Indledning  til  en 
Historiens  Filosofi  og  ikke  en  gennemført  Anven- 
delse af  sin  Theori  paa  det  reale  historiske  Stof; 
men  det  vil  alligevel  ikke  kunne  tilgives  ham,  at 
han  ganske  ser  bort  fra  Orienten,  og  at  han  med 
en  flygtig  Bemærkning  gaar  hen  over  Muhame- 
danismen. Her  har  han  fra  et  ensidigt  kristeligt 
Synspunkt  overset  en  af  Grundfordringerne  til  en 
Historiens  Filosofi;  thi  af  denne  kræver  man,  at 
den  ikke  blot  skal  betragte  alle  Kulturindholdets 
enkelte  Sider,  men  ogsaa  alle  Nationers  Kultur- 
former. 

XII. 

Geijers  Forelæsninger  over  Menneskets  Hi- 
storie betegner  i  Historiosofiens  historiske  Udvik- 

ling  et  tilbagelagt  Stadium;  thi  de  Principer  og 
den  Methode,  man  nu  bringer  til  Anvendelse  in- 
denfor denne  Videnskab,  ere  ganske  andre.  I  Ste- 
det for  den  aprioriske  Konstruktion  af  Historien, 
der  navnlig  er  betegnende  for  den  efter-Kantiske 
Idealisme,  viser  der  sig  nu  en  fremherskende  Be- 
stræbelse efter  at  begribe  Historien  ad  den  empi- 
riske Forsknings  Vej.  Man  tager  ikke  længer 
sit  Udgangspunkt  i  bestemte  Forudsætninger  om 
Menneskeslægtens  Opgave  og  Maal;  men  man  sø- 
ger gennem  Studiet  af  den  reale  Historieforsknings 
Resultater  og  gennem  en  udvidet  Anvendelse  af  P  s  v  - 
kologien  at  udfinde  de  Love,  hvoraf  Historien 
beherskes,  for  saaledes  at  komme  til  en  sand  Er- 
kendelse af  dens  Væsen.  Vi  minde  her  om  det 
principielle  Standpunkt,  Lotze  indtager  overfor 
Historien.  Efter  at  han  gennem  en  kritisk  Ana- 
lyse har  vist,  at  man  ikke  kan  naa  til  en  fyldest- 
gørende Forklaring  af  Historiens  Betydning  ved 
at  opfatte  Historien  enten  som  en  Menneskeslæg- 
tens Opdragelse  (Herder-Lessing)  eller  som  en 
Udvikling  af  Menneskehedens  Ide  (Hegel)  eller 
som  et  guddommeligt  Digt  (Schelling),  erklærer 
han,  at  en  Historiens  Filosofi,  en  Erkendelse  af 
Historiens  Væsen  og  Betydning,  først  vil  kunne 
naas,  naår  Standpunktet  for  den  historiske  Be- 
tragtning forandres.  Han  vil  ikke  nægte  Mulig- 
heden af  en  højere  Sammenhæng  i  den  verdens- 
historiske Udvikling,  men  han  vil  hævde,  at  man 
ikke  apriori  kan  paavise  den  egentlige  Betydning 
af  en  Bevægelse,  hvis  Begyndelse  og  Ende  vi  slet 

ikke  kende,  at  man  ikke  kan  forklare  de  histori- 
ske Enkeltheder  ud  fra  et  dogmatisk  valgt  Prin- 
cip, men  at  man  først  gennem  det  empiriske  Stu- 
dium af  den  historiske  Udvikling  vil  kunne  samle 
Elementer  til  en  objektiv  gyldig  Grundopfattelse 
af  Historiens  egentlige  Betydning*). 

Den  Forsigtighed,  hvormed  Lotze  udtaler  sig 
om  Historiens  Filosofi,  minder  om  Kant,  hvor 
denne  lader  det  kritiske  Princip  være  det  her- 
skende i  sin  Betragtning.  Vi  erindre  fra  detfore- 
gaaende,  hvorledes  Kant  i  sit  lille  navnkundige 
Skrift  yderst  forbeholden  udtalte  sig  om  Mulig- 
heden af  en  bestemt  Naturplan  i  Verdenshistorien. 
En  saadan  forekom  ham  her  problematisk,  men 
hvis  det  virkelig  lykkedes  at  finde  en  saadan,  da 
antog  han,  at  de  ni  Theses,  som  vi  ovenfor  frem- 
stillede, vilde  kunne  afgive  en  Ledetraad  for  slig 
en  teleologisk  Betragtning  af  Historien.  I  disse 
Theses  mødte  vi  noget  ejendommeligt  hos  Kant, 
i  det  han  for  en  saadan  Betragtning  af  den  histo- 
riske Udvikling  valgte  et  psykologi  sk  Udgangs- 
punkt. Han  bestemte  nemlig  Udforskningen  af 
Menneskets  oprindelige  Naturanlæg  og  disses 
successive  Udvikling  under  de  virksomme  Kræf- 
ters lovmæssige  Antagonisme  som  Normen  for  en 
filosofisk  Opfattelse  af  Historien. 

Ogsaa  Herbart  fordrede  et  psykologisk  Grund- 
lag for  Historiens  Filosofi  og  stillede  sig  i  afgjort 
Modsætning   til   Filosoferne   af  den   konstruktive 


*)  Lotze:    Mikrokosmos  LU.  Del,  2det  Kapitel. 

Skole.  Han  betragtede  ikke  Historien  som  det 
Absolutes  nødvendige  Selvudviklingsproces  og  for- 
kastede Fichtes  Opfattelse  af  Historien  som  Men- 
neskeslægtens forudbestemte  Gang  fra  en  oprin- 
delig Uskyldighedstilstand  til  en  Raahedens  Peri- 
ode og  en  derpaa  følgende  Tilbagevenden  fra  denne 
til  en  højere  Erkendelses  og  Friheds  Tilstand. 
„Historien",  siger  han,  „taler  ikke  om  en  saadan 
Verdensplan,  men  den  viser  os  eftertrykkeligere 
altid  de  samme  Mennesker,  de  samme  Fornøden- 
heder og  de  samme  Lidenskaber,  kun  med  for- 
staaelige  Modifikationer  i  Henseende  til  Leve- 
maade,  Kundskaber  og  forsætlig  (absichtlich)  Ud- 
dannelse. Her  fremtræder  en  psykologisk 
Enhed  og  Lovmæssighed;  den  frembyder  sig  af 
sig  selv,  uden  Tvang,  for  Filosofien,  som  netop 
finder  denne  Lovmæssighed,  der  modificeres,  jo 
højere  Forestillingerne  og  Indsigterne  stige,  jo 
mere  Vildfarelserne  og  Lidenskaberne  forøges  eller 
aftage,  aldeles  nødvendig.  Der  sker  derfor  lidet 
nyt  under  Solen,  og  i  Aarhundredernes  Forløb  vil 
Begivenhedernes  Nyhed  stadig  formindskes,  fordi 
de  mulige  Former  for  Menneskenes  Sammenstød 
mere  og  mere  ville  udtømmes.  I  det  Gamle  og 
Ensformige,  der  med  nogle  Forbedringer  stedse 
vil  gentage  sig  i  Aartusendernes  uoverskuelige  Løb, 
ligger  Menneskeslægtens  Væsen,  deri  maa  Gud- 
dommens Medgift  (Mitgabe)  søges.  I  Kraft  af  den 
guddommelige  Ordning  træder  Mennesket  hjælpe- 
løst ind  i  Verden,  men  det  dannes  gennem  Sprog, 
Familie,    gensidige  Fornødenheder  og  indsamlede 

Erfaringer,  gennem  Videnskabens  og  Geniets  Vær- 
ker fra  hele  Fortiden,  der  maa  virke  desto  ens- 
formigere paa  Efterverdenen,  jo  længer  den  bli- 
ver. Menneskeslægten  bliver  stedse  modnere,  og 
jo  ældre  Menneskehistorien  bliver,  desto  tydeligere 
og  renere  tegner  denne  Historie  den  lige  Linie, 
som  den  efter  psykologiske  Love  gennem- 
løber, under  de  af  Guddommen  oprindelig  ordnede 
Betingelser*)." 

Det  principielle  Udgangspunkt  i  de  fremti- 
dige Forsøg  paa  at  give  en  Historiens  Filosofi  vil 
efter  flere  Kriterier  at  dømme  blive  psykologisk, 
saaledes  som  Kant  først  fordrede  det.  Under  den 
videnskabelige  Stræben  paa  Historiosofiens  Om- 
raade  viser  sig  da  det  samme  Fænomen  som  i  den 
nyeste  Filosofi  i  det  Hele:  man  vender  tilbage  til 
hin  gamle  Mesters  Lære,  og  hver  Gang  en  Gene- 
ration tager  den  for  til  Granskning,  vil  der  sik- 
kert findes  nye  frugtbare  Principer  i  den.  At 
Historiens  Filosofi  herefter  vil  komme  til  at  hvile 
paa  et  psykologisk  Grundlag,  derom  se  vi  et  Vid- 
nesbyrd i  de  historiosofiske  Retninger,  som  nu  ere 
de  herskende  i  de  store  Kulturlande,  i  Frankrig, 
England  og  Tyskland.  Vi  henvise  i  saa  Hense- 
ende først  til  Auguste  Comtes  Cours  de  phi- 
losophie  positive  **)  og  minde  om,  hvorledes  han  i 

*)  Ueber  Fichtes  Ansicht  der  Weltgeschichte.    Herbart : 

Sånimtliche    Werke,    herausg.    von    Hartenstein   "XTT 

Bind,  247  ff. 

**)  Cours    de   philosophie  positive   1—6  B.  1830—42.    I 

5te    Del    behandles    Menneskeslægtens    Udviklings- 

de  „tre  Standpunkters  Lov,"  i  det  theologiske,  me- 
tafysiske og  positive  Trin,  Menneskeaanden  under 
sin  Udvikling  gennemløber,  søger  Princip  et  for  den 
begribende  Erkendelse  af  Historien.  At  han  sna- 
rere vil  have  sin  principielle  Opfattelse  fysiologisk 
end  psykologisk  begrundet,  skulle  vi  ikke  her, 
hvor  vi  blot  have  til  Hensigt  at  give  Antydninger, 
nærmere  dvæle  ved.  Det  psykologiske  Udgangs- 
punkt er  ogsaa  tilstede  hos  Thorn  asBuckle,  der 
søger  den  dybeste  Forklaringsgrund  til  de  histo- 
riske Fænomener  i  Vexelvirkningen  mellem  Natu- 
ren og  Menneskeaanden  og  derved  antyder,  at  kun 
et  psykologisk  Studium  af  denne  sidste  vil  hjælpe 
os  til  en  sand  videnskabelig  Indsigt  i  Historiens 
lovmæssige  Udvikling*).  Langt  mere  prægnant 
betones  dette  af  Stuart  Mill.  Alle  sociale  Fæno- 
miner,  siger  han,  ere  Fænomener  af  den  menne- 
skelige Natur  og  fremkaldes  af  ydre  Forholds 
Indvirkning  paa  de  menneskelige  Væsners  Masser. 
Naar  derfor  den  menneskelige  Tænken,  Følen  og 
Yillen  ere  underkastede  faste  Love,  maa  ogsaa  de 


stadier.  Vi  henvise  i  øvrigt  til :  Bligniéres :  Exposition 
de  la  philosophie  et  de  la  religion  positives.  Paris 
1857.  Troisiéme  Partie.  Science  sociale  ou  l'historie 
expliquée.  I  fjerde  Bind  af  „Preussische  Jahrbiicher' 
har  Twesten  i  sin  Afhandling:  „Lehren  und  Schriften 
August  Comte's"  paavist  hans  Betydning  for  den 
historiske  Videnskab. 
•:)  H.  F.  Buckle,  History  of  Civilisation  in  England.  I 
B.  25.  Se  i  øvrigt  Droysens  Afhandling:  ,.Erhebung 
der  Geschichte  zum  Rang  einer  Wissenschaft"  i  Grund- 
riss  der  Historik.    Lpz.  1868. 

sociale  Fænomener  lyde  faste  Love  som  Konse- 
kvenser af  de  foregaaende  Love  d.  v.  s.  af  Men- 
neskeaandens  elementåre  Love.  Skal  en  Historiens 
Filosofi  bygges,  maa  først  disse  sidste  erkendes; 
dernæst  bliver  det  Opgaven  at  vise,  hvorledes  de 
historiske  Fænomener  lovmæssig  resultere  af  en 
Samvirken  mellem  disse  og  bestemte  fysiske  og 
moralske  Forhold.  Løsningen  af  denne  Opgave 
vil  tilfalde  den  Videnskab,  Mill  kalder  Etnologien  *). 
Det  samme  Standpunkt  indtages  i  Tyskland  af  det 
ved  Lazarus  og  S  tein  thai  udgivne  „Zeitschriftfur 
vergleichende  Volkerpsychologie",  der  har  taget  en 
Skare  yngre  videnskabelige  Kræfter  i  sin  Tjeneste. 
I  sin  Afhandling:  „Ueber  die  Ideen  in  der  Ge- 
schichte"  udtaler  Lazarus,  at  ligesom  Individets 
Livsudvikling  beror  paa  den  individuelle  Psyko- 
logi, saaledes  maa  Menneskeslægtens  Udvikling  finde 
sin  rationelle  Begrundelse  iFolkepsykologien, 
da  Menneskenes  aandelige  Fællesliv  fortrinsvis 
fremstillet  sig  i  Folke-Enheden.  Der  udkræves  en 
psykologisk  Betragtning,  som  stræber  efter  at  er- 
kende Folkeindividualitetens  hele  Aandsliv,  for  at 
forklare  det  historiske  Livs  Kendsgjerninger. 
Blandt  de  Hjælpevidenskaber,  som  den  historiske 
Videnskab  skal  betjene  sig  af  til  Forklaring  af  sine 
Fakta,  staar  Psykologien  i  Spidsen,  fordi  alt,  hvad 
der  sker  i  det  menneskelige  Samfund,  hidrører  fra 


*)  Stuart  Mill:  A  system  of  logic.  ratio cinative  and 
inductive  II  Del,  Yl  Bog.  On  the  logic  of  moral 
sciences,  458. 

psykiske  Processer*).  Denne  Tanke  er  bleven 
fordybet  af  I.  B  o  n  a  M  e  y  e  r ,  der  først  i  en  ad  Empi- 
riens Vej,  gennem  Studiet  af  Natur  og  Historie, 
vunden  Indsigt  i  de  forskjellige  Folkeindividuali- 
teters psykiske  Elementer  ser  den  ufravigelige 
Betingelse  for,  at  en  Historiens  Filosofi  kan 
blive  til**). 


*)  Særskilt  Aftryk  af  Afhandlingen,  32  ff. 
**)  I  Bona  Meyer:  Neue  Versuche  einer  Philosophie  der 
G-eschichte:  Sybel:  Historische  Zeitschrift  1871,  I  B. 
Samme  Forfatters:  Philosophische  Zeitfragen.   319 ff. 

